
Στην Αθήνα, σήμερα, 27 Φεβρουαρίου 2024, ημέρα Τρίτη και ώρα 13.20΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου της, κ. Αθανασίου Καββαδά, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις». (4η συνεδρίαση – β΄ ανάγνωση). 
Στη συνεδρίαση παρέστησαν οι Υφυπουργοί Εθνικής Οικονομίας και Οικονομικών, κ.κ. Θεοχάρης (Χάρης) Θεοχάρης, Αθανάσιος Πετραλιάς, η Γενική Γραμματέας Δημόσιας Περιουσίας του Υπουργείου Εθνικής Οικονομίας και Οικονομικών, κυρία Μαρία - Αθηνά Κόλλια, καθώς και αρμόδιοι υπηρεσιακοί παράγοντες.
Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μπουκώρος Χρήστος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Κοντοτόλη Μαρίνα, Μάλαμα Κυριακή, Μαμουλάκης Χαράλαμπος (Χάρης), Ζαμπάρας Μιλτιάδης, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος,  Μανωλάκου Διαμάντω, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Πέρκα Θεοπίστη, Βορύλλας Ανδρέας, Νατσιός Δημήτριος, Καζαμίας Αλέξανδρος και Καραγεωργοπούλου Ελένη.

ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής): Κυρίες και κύριοι συνάδελφοι, καλό μεσημέρι. 
Συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις».
 Ξεκινάμε την 4η συνεδρίαση, β΄ ανάγνωση.
Είναι μαζί μας ο Υφυπουργός Εθνικής Οικονομίας και Οικονομικών, κ. Χάρης Θεοχάρης και η Γενική Γραμματέας Δημόσιας Περιουσίας, κυρία Αθηνά-Μαρία Κόλλια.
Όποιος συνάδελφος επιθυμεί να μιλήσει να το δηλώσει στη Γραμματεία της Επιτροπής. 
Τον λόγο έχει ο κ. Στυλιανός (Στέλιος) Πέτσας, Εισηγητής της Πλειοψηφίας.
ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Εισηγητής της Πλειοψηφίας): Ευχαριστώ, πολύ κύριε Πρόεδρε.
 Κυρίες και κύριοι συνάδελφοι, συζητήσαμε στις τρεις προηγούμενες συνεδριάσεις μας, στην Διαρκή Επιτροπή Οικονομικών Υποθέσεων, επί 12 περίπου ώρες, λεπτομερώς, αυτό το σημαντικό νομοσχέδιο του Υπουργείου Εθνικής Οικονομίας και Οικονομικών.
 Ένα νομοσχέδιο που φέρνει μια ακόμη μεταρρύθμιση της Κυβέρνησης της Νέας Δημοκρατίας του Κυριάκου Μητσοτάκη.
 Ένα νομοσχέδιο που βάζει τάξη στην αταξία που υφίσταται μέχρι σήμερα στην αξιοποίηση της δημόσιας περιουσίας στις παραθαλάσσιες περιοχές. 
Ένα νομοσχέδιο που αξιοποιεί κατά τον πιο αποτελεσματικό και παραγωγικό τρόπο τις παραλίες μας, με απόλυτο σεβασμό στο περιβάλλον και στο κοινωνικό σύνολο.
 Ένα νομοσχέδιο που με τις Λοιπές του Διατάξεις στηρίζει την οικογένεια και συμβάλλει στην αντιμετώπιση του Δημογραφικού. Αυξάνει τις αποδοχές των ιατρών του ΕΣΥ, επιστρέφει και προκαταβολικά τον Ειδικό Φόρο Κατανάλωσης στο αγροτικό πετρέλαιο και για το 2024.
 Συμβάλλει στην αντιμετώπιση της φοροδιαφυγής, με τη διασύνδεση των ταμειακών μηχανών με τα POS και διασφαλίζει την ενεργειακή επάρκεια των νησιών μας.
 Ένα νομοσχέδιο που επιτυγχάνει τρεις διακριτούς στόχους. Πρώτον, την προστατευτική μεταχείριση «Αιγιαλών» και «Παραλιών», στο Μέρος Β΄. Δεύτερον, τη βέλτιστη αξιοποίηση των περιουσιακών στοιχείων του Δημοσίου στο Μέρος Γ΄ και τρίτον, την αντιμετώπιση επειγόντων κοινωνικών ζητημάτων, στο τελευταίο Μέρος Δ΄.
Κυρίες και κύριοι συνάδελφοι, οι νέες ρυθμίσεις για τον «Αιγιαλό» και την «Παραλία» διαρθρώνονται σε 5 άξονες που περιλαμβάνουν διατάξεις για την προστασία των αιγιαλών, με διαβάθμιση που περιλαμβάνει και τις «Απάτητες Παραλίες» και για τη διασφάλιση της ελεύθερης πρόσβασης των πολιτών. 
Δεύτερον, κεντρική εκτέλεση των διαγωνισμών παραχώρησης από την Κτηματική Υπηρεσία του Δημοσίου, με διαφανή ηλεκτρονική διαδικασία.
 Τρίτον, θέσπιση νέων υποχρεώσεων των παραχωρησιούχων για την εξυπηρέτηση του κοινού, την ασφάλεια των λουόμενων και την προστασία του περιβάλλοντος.
 Τέταρτον, παρεμβάσεις για πιο αποτελεσματικούς ελέγχους και διευκόλυνση των καταγγελιών από τους πολίτες, με αξιοποίηση της σύγχρονης τεχνολογίας.
 Πέμπτον, αυστηρές ποινές, πρόστιμα και ποινικές κυρώσεις για τους παραβάτες. 
Και πράγματι, από τις συζητήσεις που προηγήθηκαν, φαίνεται να σχηματίζεται μία ευρύτερη, από την Κυβερνητική Πλειοψηφική άποψη ότι το παρόν νομοσχέδιο διασφαλίζει σε μεγαλύτερο βαθμό απ’ ότι γίνεται μέχρι σήμερα. Πρώτον, την πρόσβαση του συνόλου των πολιτών στις παραλίες μας και δεύτερον, ελεύθερο χώρο για τους λουόμενους που δεν χρησιμοποιούν τις εγκαταστάσεις των παραχωρησιούχων. 
Οι δε διατάξεις που το διασφαλίζουν αυτό, πρώτον, το 50% της «Παραλίας» να είναι ελεύθερο, δεύτερον, το εμβαδόν κάθε παραχώρησης να μην υπερβαίνει τα 500 τετραγωνικά μέτρα. Τρίτον, τα ομπρελοκαθίσματα να καταλαμβάνουν μέχρι 60% της παραχωρούμενης έκτασης, με το ποσοστό αυτό να περιορίζεται στο 30%. Αν πρόκειται για «Προστατευόμενους Αιγιαλούς» και «Παραλίες», δηλαδή παραλίες που βρίσκονται σε περιοχές Natura και δεν έχουν χαρακτηριστεί «Απάτητες». Τέταρτον, να μεσολαβεί απόσταση τουλάχιστον 6 μέτρων, 3 μέτρα σε κάθε πλευρά, μεταξύ των παραχωρήσεων και τα ομπρελοκαθίσματα να απέχουν από τη θάλασσα τουλάχιστον 4 μέτρα. 

Πέμπτον, να μην επιτρέπεται παραχώρηση αιγιαλού και παραλίας όταν το μήκος ή πλάτος τους είναι μικρότερο των 4 μέτρων ή όταν το συνολικό εμβαδόν του διακριτού τμήματος αιγιαλού είναι μικρότερο από 150 τ.μ.. 
Έκτον, η καθιέρωση αιγιαλών και παραλιών υψηλής προστασίας, οι απαραίτητες παραλίες, που βρίσκονται σε περιοχές Natura και για τις οποίες θα απαγορεύεται η παραχώρηση και κατά επέκταση τοποθέτηση ομπρελών ξαπλωστρών κ.λπ.. 
Έβδομον, η επέκταση στα Δωδεκάνησα όπου ίσχυε διαφορετικό καθεστώς των κανόνων για την οριοθέτηση και προστασία του αιγιαλού που θεσπίζονται με το σχέδιο νόμου. 
Όλο αυτό, λοιπόν, το πλέγμα των επτά διατάξεων αντιμετωπίζει το ζήτημα με τρόπο συνεκτικό, ομοιόμορφο και με σεβασμό στο περιβάλλον και το δημόσιο χώρο. Αυτό το προστατευτικό πλαίσιο γίνεται απόλυτα διαφανές και προβλέψιμο, καθώς προβλέπεται η κεντρική εκτέλεση των διαγωνισμών παραχώρησης από την κτηματική υπηρεσία του Δημοσίου με ηλεκτρονική διαδικασία. 
Οι δημοπρασίες θα γίνονται από την Κτηματική Υπηρεσία και όχι πλέον από τους δήμους μέχρι την 31η Μαρτίου κάθε έτους σε ηλεκτρονική πλατφόρμα, προκειμένου να διασφαλίζεται απλούστευση της διαδικασίας, τυποποίηση, διαφάνεια και ταχύτητα. Στην πλατφόρμα θα αναρτώνται τα στοιχεία: συντεταγμένες, πολύγωνο και αεροφωτογραφίες κάθε παραχώρησης, η διάρκεια, οι όροι της παραχώρησης, ο χρόνος τοποθέτησης και απομάκρυνσης των κινητών στοιχείων κάθε χρονιά 20 μέρες πριν τη διεξαγωγή της δημοπρασίας. 
Αναφορικά με το τίμημα της δημοπρασίας θεσπίζεται ελάχιστο τίμημα που προκύπτει από μαθηματικό τύπο, ο οποίος προσδιορίζεται με βάση τις αντικειμενικές αξίες της περιοχής, συντελεστή βαρύτητας της δραστηριότητας και του συντελεστή βαρύτητας του αιγιαλού ανάλογα με τα ειδικά χαρακτηριστικά κάθε παραλίας. Τονίζεται ότι γίνεται κεντρική διαχείριση χωρίς να θίγονται τα έσοδα των Δήμων, καθώς οι Δήμοι θα εξακολουθήσουν να εισπράττουν το 60% του ανταλλάγματος της παραχώρησης. 
Σε αυτό το σημείο, κυρίες και κύριοι συνάδελφοι, θέλω να υπογραμμίσω ξανά ότι ήταν πολύ εποικοδομητική η ακρόαση των φορέων που συνεισέφεραν στην επεξεργασία σε βάθος του νομοσχεδίου, αλλά και η στάση του Υπουργού, του Κωστή Χατζηδάκη, τουλάχιστον στο κλείσιμο της συζήτησης που είχαμε επί των άρθρων, καθώς απέδειξε ότι το Υπουργείο και η Κυβέρνηση ακούνε τα εύλογα αιτήματα, όπως π.χ. των ναυταθλητικών σωματείων για τον καθορισμό ενός σταθερού συμβολικού τιμήματος για την παραχώρηση του χώρου όπου αναπτύσσουν τις δραστηριότητές τους τα 165 σωματεία της χώρας μας, λαμβανομένων υπόψη του χαρακτήρα της δραστηριοποίησής τους που δεν έχει σχέση με τις λοιπές επιχειρηματικές δραστηριότητες των φορέων που κάνουν χρήση του αιγιαλού και της παραλίας και της συμβολής τους, φυσικά, στην κοινωνική, αθλητική και πολιτιστική ανάπτυξη της χώρας. 
Όπως είχε ανοιχτά τα αυτιά του προς όφελος των ναυταθλητικών σωματείων που λειτουργούν στα μικρά νησιά της πατρίδας μας στο αίτημα για την προσθήκη εξαίρεσης από την απαγόρευση παραχώρησης αιγιαλού και παραλίας για απλή χρήση στα ναυταθλητικά σωματεία, όταν το μήκος ή πλάτος αυτού είναι μικρότερο των 4 μέτρων ή όταν το συνολικό εμβαδόν του αιγιαλού είναι μικρότερο των 150 τ.μ.. 
Επίσης, δεν κώφευσε και στα αιτήματα των φορέων της εστίασης, προκειμένου να μη θέσουμε σε κίνδυνο την ομαλή και απρόσκοπτη λειτουργία των μικρών καταστημάτων υγειονομικού ενδιαφέροντος καταλήγοντας στην εξέταση διαβάθμισης των περιορισμών για την ανάπτυξη των τραπεζοκαθισμάτων βάσει τοπικών χαρακτηριστικών και ιδιαιτεροτήτων. Ευελιξία που πιστώνεται στον κ. Υπουργό, καθώς έτσι απάντησε θετικά και σε αντίστοιχες παρατηρήσεις Κομμάτων της Αντιπολίτευσης βοηθώντας στην οικοδόμηση μιας ευρύτερης επί της αρχής συναίνεσης. 
Στα λοιπά θέματα: χρονοδιάγραμμα διενέργειας των διαγωνισμών, δικαιώματα των ομίλων επιχειρήσεων, υποχρεώσεις των παραχωρησιούχων, κυρώσεις που επιβάλλονται αν δεν τηρούνται οι υποχρεώσεις από τους παραχωρησιούχους, πλατφόρμα για τη διενέργεια καταγγελιών από τους πολίτες και εν γένει χρήση νέων τεχνολογιών για την παρακολούθηση της εφαρμογής του νόμου και τη διενέργεια ελέγχων, άκουσα και διαφορετικούς τόνους τοποθετήσεις, αλλά, κυρίες και κύριοι συνάδελφοι, δε διέγνωσα σημαντικές ενστάσεις, κάτι που νομίζω πως είναι, επίσης, θετικό.

Για αυτό επιτρέψτε μου κυρίες και κύριοι συνάδελφοι, συνέχεια να εστιάσω σε δύο πιο σημαντικά σημεία κριτικής που ακούστηκαν από κόμματα της αντιπολίτευσης. Πρώτο σημείο κριτικής: Καταργείται η  πρόβλεψη για ελάχιστο πλάτος παραλίας 30 μέτρων άρα, μειώνεται η περιβαλλοντική προστασία .
 Επίσης, είπαν  κάποιοι συνάδελφοι γιατί 50 μέτρα πλάτος τα οποία καθιερώνει το άρθρο 3 του νομοσχεδίου και όχι 150 ή 300 μέτρα που σύμφωνα με τους ίδιους ισχύει σε κάποιες ευρωπαϊκές χώρες όπως η Γερμανία ή η  Δανία; Καταρχάς αυτό που ισχύει για τη Γερμανία ή την  Δανία δηλαδή, χώρες του ευρωπαϊκού βορρά δεν είναι μέτρο σύγκρισης για χώρες του μεσογειακού νότου όπως είναι για παράδειγμα η Ελλάδα η Ισπανία ή  η Ιταλία. Όχι μόνο γιατί στις 20 καλύτερες παραλίες του κόσμου δεν υπάρχει κάποια της Γερμανίας ή  της Δανίας, αλλά και γιατί είναι άλλη η ποικιλομορφία του παραλιακού μετώπου της χώρας μας.
 Όσον αφορά το πλάτος αυτό κάθε αυτό όσοι έχουν πάει στις παραλίες της Ιταλίας στο Αμάλφι  για παράδειγμα ή στις παραλίες της Ισπανίας καταλαβαίνουν ότι η Ελλάδα σίγουρα δεν έχει υψηλότερη κάλυψη ή  εν γένει εμπορική υπερεκμετάλλευση σε βάρος του περιβάλλοντος ή του δημόσιου χώρου.
 Δεύτερο σημείο κριτικής: Το τελικό σχέδιο νόμου περιλαμβάνει πολλά άρθρα που δεν είχαν συμπεριληφθεί στο αρχικό σχέδιο που είχε τεθεί σε δημόσια διαβούλευση. Ποια είναι όμως αυτά τα άστρα που σας προκαλούν προβληματισμό αγαπητοί συνάδελφοι; Τα άρθρα που αυξάνουν το επίδομα γέννησης; Δηλαδή, θα πείτε όχι στην αύξηση 400 ευρώ έως και 1.500 ευρώ για δικαιούχους με τρία ή  περισσότερα εξαρτώμενα τέκνα πριν τη γέννηση, με αναδρομική μάλιστα εφαρμογή του αυξημένου νέου επιδόματος γέννησης από 1/1 / 2023; Είναι με άλλα λόγια υποκριτικό το ενδιαφέρον σας για την αντιμετώπιση του δημογραφικού;
 Ή επίσης θα πείτε όχι σε στήριξη των αγροτών μας μέσω της επιστροφής του ειδικού φόρου κατανάλωσης στο αγροτικό πετρέλαιο και για το έτος 2024; Ήταν υποκριτές δηλαδή ο Κασελάκης που ανέβαινε στα τρακτέρ ή ο   κ. Ανδρουλάκης που  πήγαινε στα μπλόκα των αγροτών ανήμερα της ημέρας των ερωτευμένων; Τόσο ερωτευμένοι πια με τους αγρότες μας  ώστε να μην ψηφίσετε ούτε την επιστροφή των 2 εκατομμυρίων ευρώ στην τσέπη τους; ‘Η επιπλέον, θα πείτε όχι στη διασφάλιση του έγκαιρου και απρόσκοπτου  ενεργειακού εφοδιασμού των προς διασύνδεση συστημάτων μη διασυνδεδεμένων νησιών συμπεριλαμβανομένης της Κρήτης; Δηλαδή, θέλετε να μην έχει ρεύμα η Κρήτη ή  άλλα νησιά μας αυτό το καλοκαίρι; 
Δεν ακούσατε στην ακρόαση των φορέων ότι αντίστοιχα άλλα έργα διασύνδεσης στην Ευρώπη ολοκληρώθηκαν μετά από έξι και πλέον χρόνια και μάλιστα εμείς είχαμε να αντιμετωπίσουμε και την πρωτοφανή διαταραχή στην εφοδιαστική αλυσίδα που προκάλεσε η πανδημία του κορονοϊού;
 Ή μήπως παρά το γεγονός ότι συμπεριλαμβανόταν στη διαβούλευση το άρθρο 36  θα πείτε όχι στην αύξηση των αποδοχών των γιατρών του ΕΣΥ; Είναι δηλαδή, υποκριτικό το ενδιαφέρον σας και για τη δημόσια υγεία στη χώρα μας; 
Νομίζω, κυρίες και κύριοι συνάδελφοι  της αντιπολίτευσης ότι δεν πρέπει να πείτε όχι. Αντίθετα νομίζω ότι πρέπει να στηρίξετε επί της αρχής αυτό το νομοσχέδιο ακόμη κι αν διαφωνείτε με κάποιες επιμέρους διατάξεις του που σε καμία περίπτωση όμως δεν είναι κομβικές. Νομίζω ότι τυχόν διαφορετική στάση θα δείξει υποκρισία και «πολιτική μυωπία» που δεν αρμόζει σε ένα τέτοιο νομοσχέδιο. Ένα νομοσχέδιο που προάγει τη βιώσιμη ανάπτυξη την κοινωνική συνοχή, που λέει ναι στην αξιοποίηση της δημόσιας περιουσίας και του απαράμιλλου φυσικού κάλλους  της πατρίδας μας αλλά με απόλυτη προστασία του περιβάλλοντος. 
Που λέει ναι στη στήριξη της οικογένειας των  γιατρών  το ΕΣΥ των αγροτών μας και σε κάθε κοινωνική και επαγγελματική ομάδα που έχει ανάγκη τη στήριξη της πολιτείας αλλά με κοινωνική δικαιοσύνη και εξασφάλιση της δημοσιονομικής ισορροπίας. 

Κυρίες και κύριοι συνάδελφοι ένα νομοσχέδιο που σας καλώ να το υπερψηφίσουμε  μαζί.
 Ευχαριστώ, κύριε Πρόεδρε.
ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής): Ευχαριστούμε, κ. Πέτσα.
Τον λόγο έχει ο Εισηγητής της Μειοψηφίας, κ. Μιλτιάδης Ζαμπάρας.
 ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας): Ευχαριστώ, κ. Πρόεδρε.
 Θα ήθελα να ξεκινήσω την ομιλία μου και μετά την αλαζονική επίθεση του Υπουργού για μια ακόμη φορά σε όλη την αντιπολίτευση αλλά και στις περιβαλλοντικές οργανώσεις και κατά τη διάρκεια της συζήτησης των φορέων. Κύριε Υπουργέ,  εάν θέλετε εμείς να υπερψηφίζουμε νομοσχέδια τότε θα έλεγα πως θα ήταν καλό να φέρνετε καλύτερα νομοσχέδια, να κάνετε καλύτερη διαβούλευση με τους φορείς, γιατί επί  της ουσίας δεν κάνατε  καμία ουσιαστική διαβούλευση. Να θυμίσω υπήρχαν πραγματικά χιλιάδες σχόλια κατά τη διάρκεια της διαβούλευσης και θέσαμε και ερώτηση στους αντίστοιχους φορείς, ποια από αυτά λήφθηκαν υπόψη, ποια από αυτά τα είδατε έστω με έναν προβληματισμό, έτσι ώστε να βελτιωθεί ένα νομοσχέδιο πριν πάει για ψήφιση στην Ολομέλεια. Άρα, νομίζω όταν μιλάτε για κομματική εμμονή είναι αν μη τι άλλο παράλογο, αν μη τι άλλο απαράδεκτο και να μιλάτε για κομματική εμμονή για τα κόμματα ενδεχομένως να το καταλάβουμε, θα είχε μια σημασία όχι πολιτική αλλά στο επίπεδο της αντιπαράθεσης, ενδεχομένως να έπιανε. Να μιλάτε όμως για εμμονή για τους φορείς που θέλουν να συμβάλουν σε ένα νομοσχέδιο, να το βελτιώσουν, να πουν τις προτάσεις τους, τους προβληματισμούς τους, έτσι όπως τους βιώνουν, έτσι όπως μέσα από την οργανική σχέση που έχουν, για παράδειγμα, οι περιβαλλοντικές οργανώσεις που παρεμβαίνουν στα οικοσυστήματα και βρίσκονται εκεί και έχουν μια πολύ καλή γνώση του περιβάλλοντος, αυτό είναι πραγματικά απαράδεκτο και δεν μπορείτε να μας εγκαλείται για εμμονή σε σχέση με τη μη ψήφιση ενός τέτοιου νομοσχεδίου, που, κατά την άποψή μου, είναι εξαιρετικά σημαντικό και εξαιρετικά κρίσιμο. 
Σας ρωτήσαμε όμως κύριε Υπουργέ, σας ρώτησαν όλα τα κόμματα σχεδόν, σύσσωμη η αντιπολίτευση, γιατί δεν εφαρμόζεται από τη χώρα μας το Πρωτόκολλο για την ολοκληρωμένη διαχείριση της παράκτιας ζώνης στη Σύμβαση της Βαρκελώνης για την Προστασία της Μεσογείου, το οποίο μεταξύ άλλων προβλέπει ότι τα συμβαλλόμενα μέρη καθορίζουν στις παράκτιες ζώνες από την υψηλότερη χειμερινή ισαλογραμμή, ζώνη στην οποία δεν επιτρέπεται η δόμηση και λαμβάνοντας μεταξύ άλλων υπόψη τις περιοχές οι οποίες επηρεάζονται άμεσα και αρνητικά από την αλλαγή του κλίματος και τους φυσικούς κινδύνους, αυτή η ζώνη δεν μπορεί να έχει πλάτος μικρότερο των 100 μέτρων. Πώς γίνεται, λοιπόν, να έχουμε υποχρέωση τουλάχιστον αυτά τα 100 μέτρα και εσείς να έρχεσθε και να καταργείται ακόμη και τα κουτσουρεμένα 30 μέτρα που υπήρχαν μέχρι σήμερα; Νομίζουμε ότι το νομοσχέδιο αυτό δεν εισάγει τίποτα νέο σε σχέση με την προστασία των προστατευόμενων ακόμη αιγιαλών και παραλιών. Οι λεγόμενες απάτητες παραλίες πρέπει πρώτα να χαρακτηρισθούν και αυτό είναι σημαντικό. Μόνο αιγιαλοί και παραλίες εντός του εθνικού καταλόγου περιοχών του δικτύου NATURA 2000 μπορούν να χαρακτηρισθούν προστατευόμενοι. Τι γίνεται όμως σε σχέση με άλλα σημαντικά καθεστώτα που εντάσσονται, όπως οι περιφερειακές ζώνες, άλλες κατηγορίες προστατευόμενων περιοχών, όπως προβλέπονται από τον ν.1650 του 1986, μικρούς υγροτόπους, δάση, δασικές εκτάσεις, περιοχές ειδικής προστασίας κτλ.; 
Επίσης, ορίζεται διαδικασία επανακαθορισμού του αιγιαλού όταν η οριογραμμή αλλάζει λόγω νόμιμων τεχνικών έργων, κατά την έγκριση όμως των περιβαλλοντικών όρων των νόμιμων τεχνικών έργων, θα έπρεπε εκεί να καθορίζεται και ο νέος αιγιαλός που θα προκύψει και όχι αυτός να καθορίζεται σε δεύτερο χρόνο, αφού έχουν ολοκληρωθεί τα έργα. Θα έπρεπε δηλαδή να ακολουθείται η αντίστροφη διαδικασία. 
Επιπλέον, δεν υπάρχει καμία πρόνοια στον νόμο για το πώς ελέγχεται και επιβάλλεται η απρόσκοπτη πρόσβαση σε χιλιάδες μικρές παραλίες που κρύβονται μέσα σε ιδιωτικές περιουσίες και υπερπολυτελείς βίλες. Το σύνολο του σχεδίου νόμου επικεντρώνει μόνο στις ανοιχτές παραλίες, το ίδιο όμως και η πλατφόρμα ηλεκτρονικών καταγγελιών, όπως περιγράφεται στη συνέχεια των άρθρων. Καμία περιγραφή, καμία περιγραφή για πρόστιμα και ελεγκτικούς μηχανισμούς σε αυτές τις περιπτώσεις και είναι πολλές στη χώρα μας κύριε Υπουργέ, οι μικρές παραλίες με τις βίλες που δεν μπορούν να έχουν πρόσβαση οι πολίτες.
 
	Καμία επίσης παραλία που ανήκει στην περιοχή NATURA δεν πρέπει να εκμισθώνεται προκειμένου να διασφαλίζεται ο προορισμός, το λέει η νομοθεσία αυτό, το λέει η νομοθεσία, ως τόπος προστασίας και ως κοινόχρηστο αγαθό. Η εκμίσθωση θα πρέπει να γίνεται μετά από μελέτη που θα αξιολογηθεί το οικοσύστημα και θα προτείνει μέτρα διαφύλαξης και αφού έχει, επιπροσθέτως, οριστεί ζώνη παραλίας με ελάχιστο πλάτος ίσο των 30 μέτρων, έχουν απαλλοτριωθεί σύμφωνα με το υπάρχον νομικό θεσμικό πλαίσιο τυχόν κτίσματα. Επίσης, όσον αφορά τη ρύθμιση που αφαιρούνται οι διαδικασίες παραχωρήσεων από τους δήμους και πηγαίνουν στην εταιρεία ακινήτων δημοσίου, όπως δήλωσε και η ίδια η ΚΕΔΕ, δεν γίνεται να αφαιρείτε συνεχώς αρμοδιότητες από τους δήμους, κύριε Υπουργέ, αλλά να τους προσθέτετε συνεχώς υποχρεώσεις φύλαξης, καθαρισμού, ναυαγοσωστικής ασφάλειας.
Θα έπρεπε να είχε βρεθεί και αυτό είναι σημείο διαβούλευσης, αλλά μας λέτε εμμονικούς, θα έπρεπε να είχε βρεθεί μία μέση λύση με την συμμετοχή, με την ενεργό συμμετοχή, των ΟΤΑ, των δήμων που γνωρίζουν καλύτερα τις τοπικές ιδιαιτερότητες. Εάν, λοιπόν, οι δήμοι θεωρούνται αναξιόπιστοι για την τήρηση του νόμου στον αιγιαλό, γιατί θεωρούνται αξιόπιστοι να επιτελούν ενδελεχείς ελέγχους και να πιστοποιούν πρόστιμα και ποινές και με τί προσωπικό θα το κάνουν αυτό; Εάν, λοιπόν, είναι αναξιόπιστοι οι δήμοι γι’ αυτό, θα πρέπει να υπάρχει πρόνοια με την παρουσία των πολιτών ως παρατηρητών στα ελεγκτικά κλιμάκια, αν μη τι άλλο. Ούτε αυτό γίνεται.
Επίσης, σας έχουμε πει και στην προηγούμενη συνεδρίαση της Επιτροπής για το θέμα της πλατφόρμας ΑμεΑ στις παραλίες ότι θα πρέπει να αλλάξει ο όρος «c – track» γιατί αφορά μάρκα, αφορά είδος. Μπορεί να το έχετε κάνει από κεκτημένη ταχύτητα, το δεχόμαστε, αλλά πρέπει να αλλάξει ονομασία γιατί αυτό θα δημιουργήσει αθέμιτο ανταγωνισμό και μονοπώλιο. Δεν μπορεί ένα είδος που πωλείται να εμφανίζεται με αυτή την ονομασία. Πρέπει να μπει στο νομοσχέδιο αλλιώς. Επίσης, στο εν λόγω άρθρο, προβλέπεται ειδική περίπτωση που ο αιγιαλός η ή παραλία βρίσκονται εντός αρχαιολογικού χώρου οπότε προκρίνεται και εφαρμογή της αρχαιολογικής νομοθεσίας έναντι των άλλων διατάξεων. Σωστά, σωστά. Δεν υπάρχει, όμως, αντίστοιχη αναφορά στις πολύ συχνές περιπτώσεις όπου ο αιγιαλός η ή παραλία βρίσκονται εντός δασικού χαρακτήρα οπότε θα πρέπει, αντίστοιχα, να θεωρηθεί ότι εφαρμόζεται η δασική νομοθεσία για την προστασία των δασικών οικοσυστημάτων που βρίσκονται στον αιγιαλό ή στην παραλία.
Επιπρόσθετα, κύριε Πρόεδρε, για τις περιπτώσεις της παράνομης κατάληψης θα πρέπει να εκτελείται εισαγγελική έρευνα και να εντοπίζεται ο πραγματικός υπεύθυνος. Κατά το στάδιο, λοιπόν, της δημοπράτησης θα πρέπει να γίνεται διασταύρωση με τα στοιχεία του ΑΔΑΕ ώστε να φαίνεται ξεκάθαρα το επιχειρηματικό σχέδιο, το επιχειρηματικό σχήμα, που θα εμπλακεί για να αποφευχθούν οι «αχυράνθρωποι» και είναι πλείστες οι περιπτώσεις αυτές. Επιπλέον, η διάταξη για τις ποινικές κυρώσεις δεν περιλαμβάνει την περίπτωση κατάληψης του αιγιαλού. Η περίπτωση αυτή συνιστά παρακώλυση της κοινοχρησίας του αιγιαλού και της παραλίας που έχει ποινική απαξία σε βάρος του δημοσίου συμφέροντος και των πολιτών και θα πρέπει να προβλεφθεί με σαφήνεια ως αξιόποινη πράξη.
Επίσης, όσον αφορά το άρθρο για το λιμάνι της Αλεξανδρούπολης, το εν λόγω άρθρο επιχειρείται να υπερψηφιστεί με διάταξη τυπικού νόμου που δεν ακολουθείται η προβλεπόμενη νόμιμη διαδικασία. Εμείς σας παραπέμπουμε στο νόμο 2971/2001 στον οποία εξηγείται πλήρως η διαδικασία που απαιτείται με αποφάσεις συναρμόδιων υπουργείων, χωροταξικά σχέδια, σύμφωνες γνώμες, περιβαλλοντικές επιπτώσεις κτλ.. Επιπρόσθετα, στρέφεται ευθέως αυτή η διάταξη, στρέφεται ευθέως, ενάντια στο ενωσιακό δίκαιο και αυτό γιατί, ανάμεσα στα άλλα, ο καθορισμός θαλάσσιας ζώνης του λιμένα θα έπρεπε να συνοδεύεται από απαιτούμενες μελέτες για την στρατηγική εκτίμηση των επιπτώσεων στο περιβάλλον και οι ρυθμίσεις αυτές θα έπρεπε να γίνουν με Προεδρικό Διάταγμα και όχι με νόμο, γεγονός που έρχεται σε συνταγματική σύγκρουση για τη διάκριση των εξουσιών.
Επιπλέον, αποσιωπάται το γεγονός ότι η θαλάσσια ζώνη επεκτείνεται εντός του χαρακτηρισμένου ως δικτύου NATURA 2000 και της θαλάσσιας περιοχής Θράκης που αποτελεί τόπο κοινοτικής σημασίας, δηλαδή εντός προστατευόμενης περιοχής με ευαίσθητο οικοσύστημα. Υπενθυμίζουμε επίσης ότι εκκρεμεί η παραπομπή της χώρας μας στο Δικαστήριο της Ευρωπαϊκής Ένωσης επειδή δεν διασφάλισε την ορθή εφαρμογή της Οδηγίας 89/2014 σχετικά με τον θαλάσσιο χωροταξικό σχεδιασμό, με τρόπο ώστε να επιτυγχάνονται οικολογικοί, οικονομικοί και κοινωνικοί στόχοι, όπως η ανάπτυξη της βιώσιμης γαλάζιας οικονομίας, η βιώσιμη χρήση των θαλάσσιων πόρων και η διατήρηση των υγιών θαλάσσιων οικοσυστημάτων.
Επιπλέον, υπάρχει άραγε πρόβλεψη για το ανεξάρτητο σύστημα φυσικού αερίου Αλεξανδρούπολης με το οποίο γειτνιάζει η εν λόγω θαλάσσια ζώνη; Έχουν συνεκτιμηθεί χωροθετήσεις δράσεων μεταξύ των δύο εγκαταστάσεων, ώστε να τηρηθούν οι αποστάσεις ασφαλείας; Εάν ναι, πού υπάρχουν αυτές οι μελέτες και γιατί δεν μας έχουν δοθεί; Γιατί δεν μπορούμε να τις δούμε; Τέλος, γιατί δεν έχουν ληφθεί υπόψιν οι επισημάνσεις περιβαλλοντικών οργανώσεων που καταθέτουν την αρνητική τους γνωμοδότηση για το εν λόγω άρθρο;
 Όσον αφορά τη ρύθμιση για τα Δωδεκάνησα. Να πούμε, κύριε Πρόεδρε, ότι οι παραλίες που έχουν μεγάλο πλάτος και που είναι πολλές στα Δωδεκάνησα και ειδικά στο νησί της Ρόδου, θα χάσουν μεγάλο μέρος τους που θα μετατραπεί αυτόματα σε ιδιωτική περιουσία του δημοσίου θα περιέλθει στο ΤΑΙΠΕΔ και θα πουληθεί φυσικά. Συνεπώς, έχουμε μεταφορά κτηματικής ιδιοκτησίας από κοινόχρηστη σε ιδιωτική περιουσία του δημοσίου που θα πωλείται κατά το δοκούν. Μια δεύτερη συνέπεια αυτού του άρθρου, αφορά τα αυθαίρετα που υπάρχουν εντός της ζώνης αυτής που θα αποχαρακτηριστεί. Ως γνωστόν σήμερα έχει καταπατηθεί σε πλείστες περιπτώσεις η υφιστάμενη ζώνη της παραλίας με κατασκευές, ξενοδοχεία, εστιατόρια κτλ. 
Οι ρυθμίσεις, και τελειώνω κύριε Πρόεδρε, σε λίγο για το δημογραφικό και την κοινωνική πολιτική προφανώς και για εμάς έχουν ένα θετικό πρόσημο αλλά συνεχίζουν μια επιδοματική πολιτική που σε καμία περίπτωση, σε καμία περίπτωση, δεν λύνει το πρόβλημα αφού ούτε το δημογραφικό θα λυθεί όταν τα βρεφικά είδη διπλασιάζονται ούτε το κόστος ζωής θα μειωθεί ενώ σήμερα είναι δυσθεώρητο, ούτε το ζήτημα της στέγης θα λυθεί με προγράμματα ανακαινίσεων. Απαιτείται, κατά την άποψή μας, ο άμεσος σχεδιασμός και η υλοποίηση εξειδικευμένων και συγκεκριμένων μέτρων που θα αποβλέπουν στη δημιουργία και ενίσχυση των κοινωνικών υποδομών, στην ενίσχυση του εισοδήματος των πολιτών, στην επίλυση του προβλήματος εύρεσης οικονομικά προσιτής και αξιοπρεπούς στέγης, αξιολόγηση της επίτευξης τους στόχους τους ανά τακτά χρονικά διαστήματα, για παράδειγμα ανά διετία, και κατάλληλα προφανώς χρηματοδοτικά εργαλεία. 
Όσον αφορά την αναπροσαρμογή των εφημεριών, έχουμε καταθέσει συγκεκριμένη τροπολογία, κύριε Υπουργέ, για την ορθότερη φορολόγηση αυτοτελώς, γιατί αλλιώς είναι δώρο άδωρο, άρα, δεν είμαστε εν γένει αρνητικοί όπως είπε και ο Εισηγητής της Πλειοψηφίας. Βάζουμε την ένστασή μας όσον αφορά τη φορολόγηση αυτών των εφημεριών. Γιατί να φορολογούνται στο σύνολο του μισθού και επί της ουσίας να είναι δώρο άδωρο λόγω της μεγάλης κλίμακας που θα λαμβάνουν εξ αιτίας του συνόλου της αποζημίωσης;
Για την επιστροφή του Ειδικού Φόρου Κατανάλωσης, μιας και ειπώθηκε και αυτό. Οι ίδιοι οι αγρότες σας έχουν δώσει την απάντηση, κύριε Υπουργέ. Πάγιο αίτημα των αγροτών είναι η θέσπιση της μονιμότητας του μέτρου, δηλαδή, αγροτικό αφορολόγητο πετρέλαιο και όχι έκτακτη επιστροφή του ΦΠΑ για συγκεκριμένη καλλιεργητική περίοδο, που την θεωρούν «ψίχουλα», συγκριτικά με τα συνολικά αυξημένα κόστη και τα κόστη παραγωγής που καλούνται να καλύψουν. 
Όσον αφορά, τέλος, τα άρθρα για τα ενεργειακά. Δεν μας έχετε δώσει καμία απάντηση, πως σκοπεύει να αντιμετωπίσει το έλλειμμα του ειδικού λογαριασμού των ΥΚΩ. Θα αυξήσει τις χρεώσεις στους καταναλωτές;  Θα έχουμε το επόμενο διάστημα μεγαλύτερες αυξήσεις στα οικογενειακά τιμολόγια; Έχει το Υπουργείο Περιβάλλοντος κάλυψη από το Υπουργείο Οικονομικών σύμφωνα με δημοσιεύματα. Τι θα κάνει το Υπουργείο Οικονομικών;  Πότε, επιτέλους, θα δουν οι καταναλωτές κάποιο όφελος από τις διασυνδέσεις- που είπαμε και στην προηγούμενη ομιλία πότε ξεκίνησαν αυτές οι διασυνδέσεις- και οι μικροί και οι μεγάλοι και οι υπόλοιπες των άλλων νησιών. Αλλά σήμερα δεν ολοκληρώνεται και αυτός που την πληρώνει, αυτός που επιβαρύνεται είναι συνεχώς ο καταναλωτής. 
Άρα, λοιπόν, και κλείνω, κύριε Πρόεδρε, κι ευχαριστώ για την ανοχή, ως σήμερα οι καταναλωτές δεν έχουν δει κανένα όφελος από τις διασυνδέσεις που έχουν ολοκληρωθεί, στους λογαριασμούς τους όφελος, μέσω της μείωσης των χρεώσεων ΥΚΩ. Το όφελος αυτό προκύπτει τόσο από τη διασύνδεση των Κυκλάδων όσο και από την μικρή διασύνδεση της Κρήτης που έχει ολοκληρωθεί. Και οι προηγούμενοι Υπουργοί, όπως ο κ. Χατζηδάκης και ο κ.  Σκρέκας, είχαν δεσμευτεί επίσης ότι θα προχωρήσουν στη μείωση ων ΥΚΩ κάτι τέτοιο όμως δεν έχει γίνει μέχρι σήμερα. 
Η κριτική μας, λοιπόν, κύριε Υπουργέ προς το νομοσχέδιο είναι συγκεκριμένη. Είναι συγκεκριμένη, είναι εμπεριστατωμένη, έχει αρχή, μέση και τέλος, δεν είναι εμμονική όπως είπατε, και δεν έχουμε προφανώς κομματικές εμμονές ούτε παρουσιάζουμε τα επιχειρήματά μας στη λογική μια στείρας αντιπολίτευσης. 
Περιμένουμε, λοιπόν, να μας ακούσετε και να μας δώσετε και απαντήσεις σε αυτά που έχουμε θέσει.
Ευχαριστώ.

ΑΘΑΝΑΣΙΟΣ ΚΑΒΒΑΔΑΣ  (Αντιπρόεδρος της Επιτροπής): Τον λόγο έχει ο κύριος Παρασκευάς (Πάρις) Κουκουλόπουλος, Ειδικός Αγορητής της Κ.Ο «ΠΑΣΟΚ-ΚΙΝΗΜΑ ΑΛΛΑΓΗΣ):
ΠΑΡΑΣΚΕΥΑΣ (Πάρις) ΚΟΥΚΟΥΛΟΠΟΥΛΟΣ, Ειδικός Αγορητής της Κ.Ο «ΠΑΣΟΚ-ΚΙΝΗΜΑ ΑΛΛΑΓΗΣ: Ευχαριστώ  κύριε Πρόεδρε, κυρίες και κύριοι συνάδελφοι.
 Όπως και σε προηγούμενη Επιτροπή στη συζήτηση επί των άρθρων, έτσι και σήμερα θέλω να προτείνω μια διαδικασία σε όλους, που συμβάλλει σε μια ουσιαστική συζήτηση.
 Στη συζήτηση επί των άρθρων, είχα προτείνει να υπάρξει μια συνέχεια της ακρόασης φορέων. Έτσι δίνουμε νόημα και υπόσταση, σε αυτούς που καλούμε, τι ακούσαμε, πως θα ερμηνεύουμε και πως  τοποθετούμαστε.
 Σήμερα, από τη μεριά μας από την πλευρά του ΠΑΣΟΚ, θα κάνουμε δύο πράγματα. 
Πρώτων, θα τοποθετηθούμε σε όσα έγιναν στην   προηγούμενη συνεδρίαση από την πλευρά του Υπουργείου και θα κάνουμε μια ανακεφαλαίωση, ένα μικρό απολογισμό του τι  ζητήματα θέσαμε εμείς, στην πρώτη συνεδρίαση και τι απαντήσεις πήραμε.
  Η Κυβέρνηση, στην προηγούμενη συνεδρίαση παρουσιάστηκε εντελώς αμυντική και αρνητική, αντιμετώπισε την ακρόαση των φορέων με τελείως απ’ αξιωτικό τρόπο ως, Κυβέρνηση σοφών. 
Οικολογικές οργανώσεις, μερικές εκ των οποίων μάλιστα δεν τις κατηγοριοποιώ,  κάποιες από αυτές εν πάση περιπτώση είναι εμβληματικές κυριολεκτικά και έχουν ένα όνομα και ένα πρόσωπο διεθνές.
 Ονομάστηκαν με ελαφρότητα επιπόλαιες, ανεύθυνες, μη σοβαρές και οτιδήποτε άλλο, εδώ από το βήμα της βουλής τον Υπουργό.  Όταν δεν συμφωνούν δηλαδή, αυτές οι οργανώσεις με τις απόψεις που φέρνει η Κυβέρνηση είναι   ανεύθυνες, επιπόλαιες δεν είναι σοβαρές. Πρωτοφανή πράγματα αυτά.
  Μας είπε ότι αν έχουμε ερωτήματα ή ενστάσεις για τις διατάξεις για τα Δωδεκάνησα, είμαστε υπέρ της συνέχισης της Ιταλοκρατίας, πρωτοφανή πράγματα. Μα είναι χαριστικές λογικές. 
Το ερώτημα κύριε Υπουργέ, είναι ένα  για τα Δωδεκάνησα με ειλικρίνεια κάνουμε διάλογο.
 Εγώ είδα την (ΠΕΔ) την ανακοίνωση από τα  Δωδεκάνησα του (ΤΕΕ).  Βλέπω ότι αρκετοί θεσμικοί εμφανίζονται να είναι υπέρ των διατάξεων.
 Είμαι υποχρεωμένος να το αξιοποιήσω να δώσω μια δικιά μου ερμηνεία. 
Όμως, το κεντρικό κράτος η πολιτεία εν προκειμένω το Υπουργείο και εμείς τα κόμματα, πρέπει να έχουμε υποχρέωση να κάνουμε κάτι για κτηματική υπηρεσία της οποίας είναι  παριστάμενη  η Γενική Γραμματέας.


Το καθεστώς του κτηματολογίου που είχαν εγκαθιδρύσει σε ανύποπτο χρόνο και το βρήκε ως δεδομένο, τετελεσμένο το ελληνικό κράτος πριν από σχεδόν 75-76-80 χρόνια καθώς απελευθερώθηκαν και ενσωματώθηκαν τα Δωδεκάνησα στον «Εθνικό Κορμό».
 	Ποιον απολογισμό κάνουμε με την κατάσταση που υπάρχει σήμερα στη Ρόδο;
 	Αυτό είναι το ζήτημα.
 	Είναι θετικό ή αρνητικό αυτό που προέκυψε στη Ρόδο με την ύπαρξη του κτηματολογίου; Και όχι να βάζουμε πλαστά ερωτήματα αν είμαστε υπέρ κατά της Ιταλοκρατίας. Προφανώς, θέλουμε σε όλα τα μέρη της επικράτειας να ισχύει η ίδια νομοθεσία.
 Δεν πρέπει να κάνουν απολογισμό;
 	Να κάνουν απολογισμό και λελογισμένα ώστε να περπατήσουμε; 
Εν πάση περιπτώσει αυτή η λογική δεν στέκεται σε αυτό που βάζει η κυβέρνηση, καθώς ούτε πρόκειται να καταφέρνει με κάποιες απειλές και θα το πω στο τέλος για την «κεντρική της ιδέα». Η «κεντρική της ιδέα» υποτίθεται όπως είπε ο κύριος Υπουργός φαίνεται να συνεχίζετε η κατάσταση που υπάρχει σήμερα. Δηλαδή, της ανομίας, αναρχίας, αυθαιρεσίας, παραλίες. «Όχι» είναι η απάντηση και κανένας δεν την υπερασπίστηκε.
 	Όλοι ζητάμε την εφαρμογή της νομοθεσίας, όλοι στηρίζουμε τους ηλεκτρονικούς διαγωνισμούς, όλοι στηρίζουμε τις διαδικασίες ελέγχου, όλοι στηρίζουμε μια σειρά από ζητήματα στα κινήματα των πολιτών και πασχίζουμε με το διάλογο να υπάρχουν δύο διανθρώπινοι για την πρόσβαση στις παραλίες.
 	Ποιο είναι όμως το πραγματικό πρόβλημα σήμερα κυρίες και κύριοι συνάδελφοι;
 	Το έβαλα από την πρώτη συνεδρίαση. 
Είναι ο  Υπερτουρισμός.
 Αυτός είναι ο «ελέφαντας στο δωμάτιο» και η κλιματική αλλαγή από την άλλη, αυτοί είναι «οι δύο ελέφαντες στο δωμάτιο».
 Σήμερα, οι Έλληνες εξοστραγγίζονται και αυτό που λέω δεν είναι εθνικιστικό.  Εξοστρακίζονται από τα νησιά, διότι οι πανάκριβες μέρες δεν επιτρέπουν να έχουν πρόσβαση στο να κάνουν τουρισμό στα νησιά. 
Κάνω λάθος;
 Λοιπόν, αυτό είναι ένα ζήτημα.
 Αυτόν τον Υπερτουρισμό  θέλουμε; 
Πραγματικά αυτά είναι τα ερωτήματα.
 	Αντέχει αυτό το μοντέλο;
 	Αυτό είναι το ερώτημα και η κυβέρνηση τι  κάνει;
 	Βγάζει την αυτοδιοίκηση από τη «μέση» τα συγκεντρώνει όλα κεντρικά, με δύο κριτήρια. Το ένα κριτήριο είναι να βοηθήσει τον «Ξενοδοχειακό Τουρισμό» ξεκάθαρα και το δεύτερο να κρατήσει «ενισχυμένο το Δημόσιο». Αυτούς τους δύο στόχους βάζει. Από αυτή την άποψη τα τρία ζητήματα που βάλαμε κυρίες και κύριοι συνάδελφοι, εμείς από την αρχή παραμένουν δυστυχώς ισχυρότερα από όσα δεν είχαμε βάλει στην πρώτη συνεδρίαση. Δηλαδή, θέσαμε ζητήματα για το περιβάλλον, για τις αρμοδιότητες της αυτοδιοίκησης και για το ανεφάρμοστο  που πάει να θεσμοθετηθεί.
 	Θα τα πάρουμε με τη σειρά 1 πρός 1.
 Για το Περιβάλλον. Οι διατάξεις κύριε Υπουργέ, που είναι αντι περιβαλλοντικές διότι περιορίζουν το δημόσιο χώρο, καθώς είναι πολύ συγκεκριμένες.
 	Πρώτον. Τα 5 μέτρα ελεύθερα, μεταξύ Αιγιαλού και  Κατάληψης  του, από 5 γίνονται 4 πως έχει ένα μέτρο το πλάτος σωστό;
 Δεύτερον. Το ελάχιστο των 30 μέτρων καταργείται  και δίνει τη δυνατότητα όπως λέει ο Συνήγορος του Πολίτη σε ένα πολύ τεκμηριωμένο σημείωμα του  στα σύνθετα καταλύματα τη δυνατότητα να χτίζουν σε απόσταση λιγότερο από 30 μέτρα από τον Αιγιαλό.
 	Τρίτον. Αλλάζετε τον ορισμό του νόμου του 2001 για την κατάληψη του 50% καθώς συμπεριλαμβάνει πλέον και τις βραχώδεις εκτάσεις στη συνολική έκταση από τις οποίες μετράτε το 50%, με αποτέλεσμα να μένει μόνο το «φιλέτο» ας μου επιτραπεί ώστε να καταληφθεί από ένα κατάστημα ή ένα ξενοδοχείο και για τους πολίτες να μένουν μόνο «τα βράχια». 
Τόσο απλό.
 	Τέταρτον. Βάζετε  τέλος στην απαγόρευση κατάληψης των μικρών παραλιών όπου όλα τα χρόνια απαγορευόταν να καταληφθούν από οποιασδήποτε μορφής επιχειρηματικότητα και ήταν πρακτικά ελεύθερες για τους πολίτες και εσείς  βέβαια τις δίνετε προνομιακά μόνο στα ξενοδοχεία, ανεξαρτήτως αν υπάρχει όμορο κατάστημα επισιτισμού κοντά ή υγειονομικού ενδιαφέροντος πάλι σε ξενοδοχείο που είναι στην πλησιέστερη απόσταση. 
Τέλος, στις απαραίτητες παραλίες περιορίζεται τον ενδεχόμενο ορισμό τους. Μόνο στις περιοχές «NATURA» ενώ ο νόμος 39/37 το 2011 με την κυβέρνηση ΠΑΣΟΚ του Γιώργου Παπανδρέου είχε ορίσει και μια σειρά άλλων κατηγοριών ως προστατευόμενες, πέραν των περιοχών «NATURA»οι οποίες βγαίνουν απέξω.

Βέβαια, ο Συνήγορος του Πολίτη, βάζει μια πολύ τεκμηριωμένη παρατήρηση, ότι είναι αδύνατον στις ασφυκτικές προθεσμίες να βγουν τα διαχειριστικά σχέδια που έφερε ως, ΟΦΥΠΕΚΑ αυτή τη στιγμή υλοποιεί για 236, ή 263, δεν θυμάμαι ακριβώς το νούμερο, που είναι προστατευμένες περιοχές «NATURA». 
Στο κομμάτι της αυτοδιοίκησης αφαιρείτε έσοδα. 
Κύριε Υπουργέ, τι θα κάνετε με τα οχήματα; 
Γνωρίζετε, ότι ανήκουν στην κυριότητα των δήμων; 
Τα οχήματα εξυπηρέτησης ατόμων με αναπηρία είναι όλα στην κυριότητα των δήμων. 
Σας ρώτησα και προχθές και δεν απαντήσατε. Στις παραλίες που διαχειρίζεται η Κτηματική Υπηρεσία και η ΕΤΑΔ, ποιο είναι το ποσοστό  κάλυψης; 
Η ΚΕΔΕ μας είπε προχθές, εδώ, με  στοιχεία ότι στις παραλίες που διαχειρίζονται οι δήμοι έχει τοποθετηθεί πάνω από το 90% των απαραίτητων οχημάτων εξυπηρέτησης ατόμων με αναπηρία και αυτό το κεντρικό επιχείρημα του Υπουργού για να τους αφαιρέσει την αρμοδιότητα.
  Εμείς δεν βλέπουμε ανταγωνιστικά την κτηματική υπηρεσία με τους Δήμους. Ρωτάμε, στις παραλίες που διαχειρίζεται η κτηματική υπηρεσία, σε τι ποσοστό έχουν κάλυψη σε οχήματα ειδικού σκοπού;
 Το κορυφαίο όμως, όλων είναι, ότι προκαλείτε μία σύγχυση αφενός αρμοδιοτήτων που την αναδεικνύει πάρα πολύ καλά, όποιος συνάδελφος δεν έχει πάρει το σημείωμα του Συνηγόρου του Πολίτη, καλό  θα ήταν να το έχει πάρει. Έχει σταλεί στον Προέδρο, το σημείωμα του Συνηγόρου του Πολίτη  και θα πρέπει να δοθεί σε όλους μας, αν δεν μας έχει διαβιβαστεί. Κ. Πρόεδρε, εγώ το βρήκα μόνος μου, δεν το πήραμε επίσημα το σημείωμα του Συνηγόρου του Πολίτη και είναι εξαιρετικά σημαντικό και ίσως έπρεπε να το πω από την αρχή.
Βάζετε πολύ τεκμηριωμένα ζητήματα σύγχυσης αρμοδιοτήτων που θα υπάρχουν στον έλεγχο, γιατί  κρατάμε μόνο στον έλεγχο ως επικουρικούς τους δήμους, αφού τους έχουν αφαιρέσει έσοδα, αρμοδιότητες καθώς και τα οχήματα που είναι στην κυριότητά τους και οτιδήποτε άλλο.
 Το κεντρικό ερώτημα κ. Υπουργέ, μέχρι σήμερα είναι η απάντηση, σε αυτό που σας είπαμε από την αρχή. Όλη αυτή η κατάσταση που περιγράφεται με διαγωνισμούς, με μπράβους, με το ένα και με το άλλο, όπου κανένας δεν υπερασπίζεται του «εναντίων», λέμε όλοι μαζί ομόφωνα και ομόθυμα, ότι πρέπει να αποτελέσουν παρελθόν από σήμερα πριν καν ψηφιστεί το νομοσχέδιο. Αυτό όλο το χρεώνετε στην Αυτοδιοίκηση;
Είναι κεντρικό αυτό το ζήτημα και πρέπει να απαντηθεί. Εάν δεν το χρεώνουμε, λοιπόν, τότε γιατί στερούμε την αρμοδιότητα όταν μάλιστα η ΚΕΔΕ, έρχεται εδώ με μία πρόταση ολοκληρωμένη με επιτυχημένο προηγούμενο παράδειγμα, στην διόρθωση των τετραγωνικών και προτείνει συγκεκριμένη ψηφιακή πλατφόρμα, για ηλεκτρονικούς διαγωνισμούς από εδώ και στο εξής.
 Αυτό είναι θέμα, γιατί πρέπει να πάνε όλα στο Κεντρικό Κράτος;  Σε ό,τι αφορά το  «ανεφάρμοστο», είπα ήδη ότι έρχεται και ο Συνήγορος του Πολίτη, να μας θέσει ένα τεράστιο ζήτημα, το πώς ακριβώς θα γίνει η εφαρμογή με τις κτηματικές υπηρεσίες, και να παραδέχεστε και εσείς ότι  είναι υποστελεχωμένες.
 Μας είπε η κύρια Υπουργός, θα προσφύγουμε σε υπηρεσίες ιδιωτών μηχανικών μέσω συμβάσεων με του ΤΑΙΠΕΔ, μέχρις ότου καλύψουμε τα κενά με διαγωνισμούς του ΑΣΕΠ, ή οτιδήποτε άλλο. Μα, δεν γίνονται αυτά τα πράγματα. Για ποιο λόγο σε μια δομή που δουλεύει δεν πάμε να κάνουμε σοβαρές βελτιώσεις και πάμε την αλλάζουμε εξολοκλήρου και της δίνουμε ένα συγκεντρωτικό χαρακτήρα. Η ασφάλεια στην οποία προσχωρεί η Κυβέρνηση κ. Υπουργέ, είναι αυτή που σας είπα και στην αρχή. Ουσιαστικά θέλετε να αγνοήσετε με έναν τρόπο εντελώς, καθαρό, δεν κρύβεται μέσα στο νομοσχέδιο αυτό.
Για τον ξενοδοχειακό τουρισμό, ευελπιστώντας εν μέρει, δεν έχετε άδικο σε αυτό. Όταν έχετε να κάνετε με ξενοδόχους, θα τους αναθέσετε την ασφάλεια των λουόμενων και τον έναν των άλλων και τα λοιπά. 
 Γιατί η Κυβέρνηση, έρχεται με επιχείρημα, ότι θέλει να δώσει τις παραλίες σε  πολίτες και τελικά το μόνο που κάνει, είναι να δίνει όλες τις παραλίες σε ξενοδοχεία, αυτό κάνει. Το δικαίωμα δόμησης, εκεί όπου δεν έχουν δομηθεί, περί αυτού πρόκειται. Περιμένουμε σοβαρές απαντήσεις προκειμένου να τοποθετηθούμε οριστικά από την Ολομέλεια, κ. Υπουργέ. Σας ευχαριστώ, πολύ.
ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής): Ευχαριστούμε τον κ. Κουκουλόπουλο. Θα προηγηθεί τώρα η κυρία Θεοπίστη Πέρκα, Ειδική Αγορήτρια της Κ.Ο «ΝΕΑ ΑΡΙΣΤΕΡΑ» και μετά θα πάρει τον λόγο ο κ. Φωτόπουλος, Ειδικός Αγορητής της Κ.Ο «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ». Αλλάξαμε λίγο όταν κοινοβουλευτικές υποχρεώσεις των συναδέλφων και θα γίνουν κάποιες αλλαγές και μετά θα μιλήσει ο κύριος Καζαμίας. Τον λόγο, έχει η κυρία Πέρκα.


Ευχαριστώ κύριε Πρόεδρε. Το κρίσιμο είναι, πως οι κρίσεις παραδείγματος χάρη, η πανδημία, αποκαλύπτουν θεμελιώδεις αδυναμίες στα πολιτικά και οικονομικά μοντέλα και απαιτούν μια νέα προσέγγιση. Η πρόκληση, που αντιμετωπίζουμε σήμερα είναι άνευ προηγουμένου, στην κλίμακα, τη φύση και τον αντίκτυπό της, σε όλον τον κόσμο η κυβερνήσεις παρεμβαίνουν, στην οικονομία με τρόπους που θα φαινόταν κάποτε αδιανόητη. Τερματίστε την προσήλωση σας στην ανάπτυξη και δώστε προτεραιότητα, σε νέα μέτρα. Ξέρετε τι είναι αυτά που διαβάζω; 
Είναι αποσπάσματα και σημεία του agreement.. του Ηνωμένου Βασιλείου και αντίστοιχα άρθρα υπάρχουν στη Νέα Πράσινη Συμφωνία των ΗΠΑ, της Ευρωπαϊκής Ένωσης και λέω ότι είμαι σίγουρη, ότι η Κυβέρνησή σας, έχει υπογράψει τέτοια κείμενα ή θα τα συνυπόγραφε ευχαρίστως. Έτσι, δεν είναι κύριε Θεοχάρη; Κι όμως, όταν έρθει να νομοθετήσει αυτά διαγράφονται τα ξεχνάει. Σας είπα ότι το νομοσχέδιο για τον Αιγιαλό, είναι βαρύ, είναι πολύ βαρύ, θέλει προσοχή και ευρεία Διαβούλευση.
Μα δυόμισι χιλιάδες παρατηρήσεις και δεν έχει ενσωματωθεί καμία. Η Διαβούλευση δεν είναι για να γίνει, είναι, για να ακούσουμε και να διορθώσουμε, αυτό δεν έγινε. Το είμαστε, μένουμε Ευρώπη, πρώτο τηρείται μόνο, για ότι συμβαίνει στην οικονομική ανάπτυξη των ημέτερων, τελεία. Είναι γεγονός ότι η Κυβέρνησή σας, κινείται σε πλήρη δυσαρμονία, με την έκταση και την ένταση των προκλήσεων και θα σας διαβάσω ένα άλλο κείμενο που περιγράφει πως, όταν μια κυβέρνηση νομοθετεί για τις εταιρείες και όταν αφήνει και την Πράσινη Ανάπτυξη, στις εταιρείες, το πράσινο καπιταλιστικό, λοιπόν, κράτος θα είναι και αυταρχικό. 
Με τη δικαιολογία της απειλής της οικολογικής κρίσης, θα διαχειρίζεται τις κοινωνικές αναταραχές, οι οποίες αναγκαστικά, θα εντείνονται λόγω της εξαθλίωσης. Ακρίβεια, τρόφιμα, ενέργεια, μείωση μισθών και επίσης, οι φτωχοί θα πρέπει, να αποκλείονται από την κατανάλωση, ως στην περιθωριοποίηση ενώ οι πλούσιοι θα επαναπροσδιορίσουν τη συνεχή περιβαλλοντικά καταστροφική συμπεριφορά τους, ψωνίζοντας και σώζοντας, τον πλανήτη συγχρόνως. 
Εγώ θα συμπλήρωνα ότι οι φτωχοί θα ψάχνουν κανένα δυσπρόσιτο τμήμα Αιγιαλού, για να κάνουν το μπάνιο τους, αυτό που θα έχει απομείνει και οι πλούσιοι, θα πλουτίζουν με την υπερεκμετάλλευση του κοινόχρηστου, σύμφωνα με το Σύνταγμα Αιγιαλού. Έτσι, όπως το πάτε, πολύ φοβάμαι ότι οι Θεσμοί της Δημοκρατίας θα απολεστούν πιο γρήγορα από το τελευταίο δάσος και την τελευταία ελεύθερη παραλία. Δαιμονοποιήτε.. τη συλλογική δράση, έχετε κηρύξει πόλεμο, σε κάθε μορφή ελέγχου των εταιρειών και σε οτιδήποτε Δημόσιο. Καταψηφίζουμε, λοιπόν, αυτό το νομοσχέδιο και θα πω τα 11 πιο σοβαρά σημεία,  γιατί είναι όλο κατάπτυστο. 
Καταργεί τη Δημόσια Κτήση Παλαιού Αιγιαλού, που καθόριζε ο ν. 46/ 0/7, του  2009 και τη μεταφέρει στην ιδιωτική περιουσία του Δημοσίου. 
Καταλαβαίνουμε τι κάνουμε; Το τμήμα αυτό της παραλίας, λοιπόν, θα μπορεί να πουληθεί να παραχωρηθεί και για άλλες χρήσεις, στην αρχική του μορφή 29 /71 του 2001, ο παλιός Αιγιαλός καταγραφόταν ως Δημόσιο κτήμα και διαχειριζόταν ως ιδιωτική περιουσία. Έρχεται η τροποποίηση με το 46/ 07 και το κάνει Δημόσιας κτήσεις.. κοινοχρήστων κλπ. και συμμορφώνεται συγχρόνως με τις επιταγές του ΣΤΕ. 
Γιατί, το ΣΤΕ γνωμοδότησε και είπε ότι κάποτε ο Αιγιαλός, μπορεί να ξαναγίνει, ο παλιός Αιγιαλός μπορεί, να ξαναγίνει Αιγιαλός. Είπε το ΣΤΕ. Όχι εγώ κύριε Θεοχάρη και επομένως πρέπει, να παραμείνει εκτός συναλλαγής. Αυτό που προβλέπει το νομοσχέδιο, συνιστά υποβάθμιση του φυσικού περιβάλλοντος, γιατί αλλάζει τη φύση κοινόχρηστων χώρων, παλιών Αιγιαλών, πράγμα που απαγορεύεται από το άρθρο 24 του Συντάγματος. 
Μη μου πει κανείς ότι δεν ξέρει τι θα ψηφίσετε αύριο; Συνεχίζουμε, καλά το ανώτατο όριο  50 μέτρα και το κατώτατο που καταργήθηκε, ακούσαμε ακόμη, την παραλία στα 30 μέτρα, άρα δόμηση κυριολεκτικά πάνω στο κύμα και ακούσαμε κάτι περίεργες αιτιάσεις για τις άλλες χώρες επειδή, έχουμε πολύ ωραίες παραλίες, άρα μπορούμε να τις χτίζουμε, οι άλλοι δεν έχουν τόσο ωραίες και κρατάνε και 100 -200 -300 μέτρα, απίστευτη λογική. 

	Ο κύριος Υπουργός δεν αναφέρθηκε καθόλου στις υποχρεώσεις της χώρας έναντι του Διεθνούς και Ενωσιακού Δικαίου. Σύμβαση για την προστασία του θαλάσσιου περιβάλλοντος και των παράκτιων περιοχών της Μεσογείου, γνωστή ως Σύμβαση της Βαρκελώνης που αναφέρει διαφορά μεταξύ των οποίων: «η αδόμητη ζώνη δεν μπορεί να έχει πλάτος μικρότερο των 100 μέτρων». Που είναι η Ευρώπη; Και όλα τα παραπάνω όταν στη χώρα μας υπάρχει διαπιστωμένη πραγματικότητα ότι η διάβρωση των ακτών είναι κυρίαρχο πρόβλημα, το οποίο θα επιδεινωθεί λόγω της κλιματικής αλλαγής, την οποία δεν ξέρω πότε θυμάστε και πότε ξεχνάτε.
Είπαμε για τις χώρες 100 μέτρα η Γαλλία, 150 η Γερμανία, 300 η Δανία. Η Ισπανία επειδή την πάτησε έχει πρόβλεψη από 100 έως 200 μέτρα. Επειδή ακριβώς γνωρίζουν τις συνέπειες της αυθαίρετης δόμησης πάνω στο κύμα και έχουν αυστηροποιήσει τη νομοθεσία τους. Αυτά υπάρχουν. Είναι καταγεγραμμένα. Θα φέρω στοιχεία, αλλά μας είπε ο κύριος Πέτσας ότι δεν πειράζει γιατί αυτοί δεν έχουν ωραίες παραλίες. Ενώ εμείς έχουμε τις καλύτερες και πάμε να τις χτίσουμε. Ο WWF έχει καταθέσει ολόκληρο χάρτη με στοιχεία. Το εμπιστεύομαι πιο πολύ από εσάς. Αλήθεια το λέω. Η Σύμβαση της Βαρκελώνης περιγράφει 100 μέτρα αδόμητη παραλία; Όταν έρχεται ο νόμος και λέει καταργώ το ελάχιστο, θα έρθει η Πολεοδομία και το Πολεοδομικό και θα χτίσει. Δεν μπορώ να καταλάβω. Είναι τόσο απλά.
 Το διακριτό τμήμα του αιγιαλού. Πολύ ωραίο αυτό. Κόβουμε το δυσπρόσιτο για τους λουόμενους. Το διακριτό μεταφέρουμε το ποσοστό που θα παραχωρηθεί. Μεγαλώνει η παραχώρηση. Από παντού να πάρουμε. Από παντού να χτίσουμε. Και βέβαια για τα Δωδεκάνησα, με συγχωρείτε. 
Οι εκτάσεις που ανήκουν στη δημόσια κτήση του δημοσίου από την έναρξη ισχύος του νόμου, θα πάνε στην ιδιωτική περιουσία του δημοσίου. Καταργείται η κοινοχρησία κ.λπ.. Ο αιγιαλός αποτελεί για την Δωδεκάνησο πράγμα κοινής χρήσης, λόγω της εφαρμογής αυτών του άρθρου 3 του Κτηματολογικού Κανονισμού Δωδεκανήσου που υπερισχύει κάθε άλλης διάταξης νόμου, όπως ορίστηκε με τη Συνθήκη Ειρήνης των Παρισίων 1947. Βέβαια κυρώθηκε από τη χώρα μας με νόμο. Δηλαδή, πάμε να αλλάξουμε με νόμο όρο μιας Συνθήκης. Αυτό ας το δουν οι νομικοί. Η ρύθμιση αυτή βέβαια - ίσως είναι αυτός ο σκοπός - τινάζει στον αέρα τα πρωτόκολλα κατεδάφισης αυθαιρέτων. Πάνω από 400 στη Ρόδο. Βεβαίως μετά χωρίς καμία αιτιολογία επεκτείνεται η λίστα των όμορων επιχειρήσεων, στις οποίες μπορεί να γίνει απευθείας ανάθεση απλής χρήσης αιγιαλού. Τώρα και κάμπινγκ και ξενοδοχειακά και ενοικιαζόμενα. Όλα βέβαια από την ΕΤΑΔ και απορούμε πόσο μακριά από τον αιγιαλό πρέπει να είναι μια επιχείρηση για να μη θεωρείται όμορη. 
Νομοθετείτε διάταξη σύμφωνα με την οποία αν ένας ιδιώτης – αυτό έχει να κάνει με τον αποχαρακτηρισμό από τη δημόσια και ιδιωτική περιουσία του δημοσίου - παρουσιάσει οποιοδήποτε συμβόλαιο ακόμη και πρόσφατο, το δημόσιο αυτομάτως δεν προβάλλει δικαιώματα. Δηλαδή, απεμπολεί τα δικαιώματά του επί του αιγιαλού. Γι’ αυτό ήρθε η προηγούμενη διάταξη που είναι απαράδεκτη. Δηλαδή, απεμπολείται, δεν διεκδικεί. Ο παλιός αιγιαλός ανήκει στην ιδιωτική περιουσία, όπως λέει το νομοσχέδιο και όχι ότι είναι κοινόκτηστος και κοινόχρηστος. Δεδομένου ότι στα κοινόκτητα και κοινόχρηστα δεν μπορεί κανείς να διδάξει χρησικτησία.  Ούτε συμβόλαια φυσικά μεταξύ ιδιωτών. 
Εγώ προβλέπω ότι θα εξαφανιστούν πάρα πολλοί παλιοί αιγιαλοί και βεβαίως θα κάνουμε νέα γενιά αυθαιρέτων. Για τη μεταφορά της αρμοδιότητας για την παραχώρηση χρήσης αιγιαλού από τους ΟΤΑ στο δημόσιο και την ΕΤΑΔ, το πρώτο το λέμε και το ξαναλέμε. Κύρια Γενική, οι κτηματικές υπηρεσίες είναι υποστελεχωμένες. Δεν είδα καμία κίνηση για προσλήψεις τώρα που έχουμε ανάπτυξη και πάνε όλα καλά. Η ΕΤΑΔ δεν προστατεύει σε καμία περίπτωση αλλά δεν νομίζω καν αν μπορεί να διαχειριστεί. Δεν το καταλαβαίνω αυτό. 
Αλλά εδώ υποκρύπτεται και κάτι άλλο. Είναι μια στόχευση να περιοριστεί το κίνημα της προάσπισης δημοσίας κτήσης της παραλίας το «κίνημα της πετσέτας». Το Κίνημα, λοιπόν, αυτό πέρσι είχε ως αίτημα την εφαρμογή του νόμου. Δεν εφαρμοζόταν ο νόμος. Τώρα τον αλλάζετε το νόμο, οπότε μπορεί να αναβαθμίσει το αίτημα του, να είναι η κατάργηση του νόμου. Αυτό ζητούσαν πέρυσι. 

	 Η Κυβέρνηση είναι σαφές, ότι δεν λαμβάνει υπόψη τις επιπτώσεις της κλιματικής κρίσης. Το είπαμε αυτό. Δεν εισάγει καμία μεταρρύθμιση για την αποτελεσματική προστασία και διαχείριση της εξαιρετικής οικολογικής σημασίας του παράκτιου χώρου. Απουσιάζουν από το νομοσχέδιο προβλέψεις που σχετίζονται με την προσαρμογή στην κλιματική αλλαγή. Δεν λαμβάνει υπόψιν τις υποχρεώσεις της χώρας για την επίτευξη της καλής περιβαλλοντικής κατάστασης των υδάτων, σύμφωνα με τις προβλέψεις της οδηγίας για τη θαλάσσια στρατηγική. Όλες οι οδηγίες έχουν πάει περίπατο.
Να δούμε βεβαίως και κάποιες διατάξεις του 2001 που καταργούνται. Δεν είναι τυχαίες.
Η πρώτη είναι: Ο αιγιαλός αποτελεί ουσιώδες στοιχείο του φυσικού περιβάλλοντος της χώρας που προστατεύεται από την πολιτεία η οποία το διαχειρίζεται σύμφωνα με τη φύση του και το κοινόχρηστο χαρακτήρα του. Πάει αυτό. Αυτό είναι το πνεύμα του νόμου στην πραγματικότητα.
Δεύτερο: Η προστασία των κοινόχρηστων πραγμάτων και του οικοσυστήματος αυτών που αναφέρονται προηγουμένως για τον αιγιαλό και την παραλία είναι ευθύνη του κράτους το οποίο μεριμνά για την οργάνωση και λειτουργία ολοκληρωμένου συστήματος καταγραφής, διαχείρισης, εποπτείας και ελέγχου σύμφωνα με τις κείμενες διατάξεις της αρχής της αειφορίας και τον χωροταξικό σχεδιασμό. Πάει η αειφορία, πάει και ο χωροταξικός σχεδιασμός. Αυτά που διαγράφονται από τον υπάρχοντα νόμο είναι η ουσία αυτού του νομοσχεδίου. Πάει και ο χωροταξικός σχεδιασμός, πάει και η αειφορία.
Και βεβαίως, αυτό δεν το κατάλαβα, θα ήθελα μια διευκρίνιση, άκουσα ότι προστατεύονται οι μικροί αιγιαλοί. Εγώ, έχω διαβάσει στο νομοσχέδιο, - εκτός αν έγινε αλλαγή - ότι καταργείται η απαγόρευση παραχώρησης των μικρών αιγιαλών, 150 τετραγωνικών και μικρότερων των 5 μέτρων. Παραχωρούνται ή όχι;
ΜΑΙΡΗ- ΑΘΗΝΑ ΚΟΛΛΙΑ (Γενική Γραμματέας Δημόσιας Περιουσίας του Υπουργείου Εθνικής Οικονομίας και Οικονομικών)(Ομιλεί εκτός μικροφώνου): Έχει και εξαιρέσεις μέσα.
ΘΕΟΠΙΣΤΗ (ΠΕΤΑ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Α, έχει εξαιρέσεις. Σωθήκαμε. Τελειώνω, γιατί δεν έχω πολύ χρόνο. Σύμφωνα με τον Παγκόσμιο Οργανισμό Τουρισμού η σύγχρονη τάση στη τουριστική βιομηχανία είναι η αύξηση της ζήτησης για προορισμούς που δεν έχουν αλλοιωθεί, όσο γίνεται πιο φυσικό περιβάλλον. Έχουμε εναλλακτικό τουρισμό, αυθόρμητο, εξατομικευμένο. Θεωρούμε εκτός των άλλων ότι αυτό το νομοσχέδιο καταστρέφει το τουριστικό προϊόν της χώρας. Αυτό που πουλάμε, το φυσικό περιβάλλον όσο έχει απομείνει στις παραλίες μας. Οι έντονες παρεμβάσεις στις παραλίες με ομπρέλες, ξαπλώστρες και άλλα θα έχουν μεσοπρόθεσμα και μακροπρόθεσμα αρνητικές επιπτώσεις και στον τουρισμό, γιατί οδηγεί σε μια μαζική βιομηχανοποίηση και στην περαιτέρω περιβαλλοντική αλλοίωση.
Ακούστε λίγο αγαπητοί συνάδελφοι και κλείνω. Δεν είναι μόνο η εξάρτηση της Νέας Δημοκρατίας από μικρά και μεγάλα συμφέροντα, αλλά και μία πολιτικο ιδεολογική αντίληψη, ότι η επιτυχία μιας κυβέρνησης μετράται πρώτα από όλα στο επίπεδο της οικονομικής ανάπτυξης. Πόσο λάθος προσέγγιση είναι να θυσιάζεις την οικολογία στο όνομα της οικονομίας και να αγνοείς τη συσχέτιση αυτών των δύο. Διότι αν δεις το περιβάλλον ως εμπόδιο στην ανάπτυξη, ήδη προετοιμάζεις την επόμενη οικονομική κρίση. Ευχαριστώ πολύ.
ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής): Ευχαριστούμε την κυρία Πέρκα. Το λόγο τώρα έχει η Ειδική Αγορήτρια της Κοινοβουλευτικής Ομάδας του Κομμουνιστικού Κόμματος Ελλάδας, η κυρία Διαμάντω Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «Κ.Κ.Ε.»): Ευχαριστώ κύριε Πρόεδρε. Θα ξεκινήσω σχολιάζοντας τις ομιλίες του Υπουργού κ. Χατζηδάκη και εν μέρει του Υφυπουργού κ. Θεοχάρη, γιατί έθιξαν σοβαρότατα ζητήματα και ο κόσμος πρέπει να ξέρει ολόκληρη την αλήθεια.
Μας είπε ο κύριος Υπουργός, ότι δεν μας άρεσαν οι εικόνες του περασμένου καλοκαιριού με το κίνημα της πετσέτας, όπου υπήρχαν λαϊκές αντιδράσεις ενάντια στην παράδοση των παραλιών σε επιχειρηματικά συμφέροντα. Διεκδικούσαν κατάργηση κάθε επιχειρηματικής δραστηριότητας στους αιγιαλούς, εξασφαλίζοντας ελεύθερη πρόσβαση του λαού σε όλες τις παραλίες με κατάλληλες σύγχρονες υποδομές και μέσα, ώστε να μπορούν να τις απολαμβάνουν καθαρές, ασφαλείς και προσβάσιμες για όλους και για τα άτομα με ειδικές ανάγκες. Ακριβώς αυτό το δικαίωμα έχει υπονομευτεί από όλες τις κυβερνήσεις. Το διορθώνεται όπως λέτε; Όχι μόνο δεν το διορθώνετε, αλλά το διαιωνίζετε με αυτό το νομοσχέδιο και εξηγήσαμε πως το προωθείτε μέσα από τα συγκεκριμένα άρθρα.
Παραδείγματος χάρη, ο κύριος Υπουργός μας διάβαζε τον νέο ορισμό της παραλίας. Δεν μας είπε όμως τι αφαιρέθηκε σε σχέση με τον προηγούμενο ορισμό και το οποίο είναι ουσιώδες. Αφαιρέσατε την εξής πρόταση και τη διαβάζω «ο αιγιαλός αποτελεί ουσιώδες στοιχείο του φυσικού περιβάλλοντος της χώρας που προστατεύεται από την πολιτεία, η οποία το διαχειρίζεται σύμφωνα με τη φύση του και τον κοινόχρηστο χαρακτήρα του». Αυτό αφαιρέσατε, έχετε βεβαίως αφαιρέσει και άλλα, όμως αυτό και μόνο δείχνει την παραπέρα υποβάθμιση της περιβαλλοντικής αξίας της παράκτιας ζώνης και ουσιαστικά, την παραπέρα εμπορευματοποίηση, δηλαδή εξαφάνιση οποιουδήποτε χαρακτήρα της ως κοινόχρηστο αγαθό.
Μας επανέλαβε το νέο θεσμό για τις απάτητες παραλίες. Ανησυχούμε, γιατί ο ορισμός είναι θολός. Φοβόμαστε, ότι δεν έχει αντίκρισμα και το είπαμε και καθαρά. Σε ό,τι αφορά τις παραλίες στα Δωδεκάνησα, μας ειπώθηκε ότι εξισώνονται νομοθετικά με την υπόλοιπη Ελλάδα. Μάλιστα, μας είπε ότι αφού δεν συμφωνούμε, τότε διαιωνίζουμε και θέλουμε το καθεστώς της ιταλοκρατίας. Πολύ θράσος, γιατί αλήθεια ότι ήταν η μόνη περιοχή που είχε κτηματολόγιο που είχαν φτιάξει Ιταλοί και το κρατήσανε όλες οι κυβερνήσεις, δεν το απέρριψαν ποτέ και το έχει αποδεχθεί και η κυβέρνηση της Νέας Δημοκρατίας για δεκαετίες τώρα, αυτό σημαίνει ότι είσαστε με την ιταλοκρατία; Λυπάμαι, αλλά είναι πολύ φτωχό και ατυχέστατο το πολιτικό σας επιχείρημα. Προφανώς, θέλετε με πομπώδες ύφος να στηρίξετε την εμπορευματοποίηση των παραλιών, υπέρ του τουριστικού κεφαλαίου και ειδικά στα μεγάλα τουριστικά νησιά της Δωδεκανήσου και δεν έχετε επιχειρήματα. 
Ας βάλουμε λοιπόν, τα πράγματα στη θέση τους. Τι ίσχυε για τον αιγιαλό, όσο αφορά το καθεστώς στα Δωδεκάνησα και τι πάτε να κάνετε τώρα. Σύμφωνα με τον κτηματολογικό κανονισμό Δωδεκανήσων και το κυβερνητικό διάταγμα, οι εκτάσεις ανήκουν στη δημόσια κτήση του δημοσίου. Δηλαδή, είναι κοινές, ελεύθερες και δεν επιτρέπεται η παραχώρησή τους σε επιχειρηματικά συμφέροντα. Τώρα, με το νομοσχέδιο αλλάζει η χρήση και θα ανήκει στην ιδιωτική περιουσία του δημοσίου. Αυτό σημαίνει ότι θα ανήκουν στην ιδιωτική κτήση του δημοσίου, που θα τα εμπορεύεται και θα τα στερηθεί ως προς την ελεύθερη πρόσβαση ο λαός. Θα πάψουν να είναι στοιχεία της δημόσιας κτήσης, δηλαδή ως πράγματα κοινόχρηστα και εκτός συναλλαγής. Μάλιστα, όπως υποστηρίζουν οι νομικοί, οι εισαγόμενες προς ψήφιση διατάξεις, είναι μη νόμιμες και αναφέρουν τους κύριους λόγους. Καταθέτω για τα πρακτικά και κυρίως για την επιστημονική επιτροπή της Βουλής, ειδική νομική αναφορά με νομολογία και συγκεκριμένη βιβλιογραφία. Βέβαια, τα ίδια κάνετε εσείς και οι προηγούμενοι του ΣΥΡΙΖΑ, με τα παρακλάδια τους, με τις παραχωρήσεις στα λιμάνια, στο αεροδρόμιο, στο Ελληνικό και άλλα, τη δημόσια περιουσία στα σαγόνια των επιχειρηματικών ομίλων. 
Με αυτή την έννοια δεν μπορεί να γίνει κύριε Θεοχάρη το 8ο θαύμα που λέγατε στην ομιλία σας, ότι προωθείτε μια οικονομία που λειτουργεί και παράγει για όλους μισθούς, κέρδη και ευημερία και θέλετε να αξιοποιήσετε τον πλούτο της χώρας κλπ.. Δυστυχώς, η πολιτική σας παράγει φτώχεια για τους πολλούς και πολλά κέρδη για τους λίγους από την εκμετάλλευση της ανθρώπινης εργασίας με μισθούς φτώχειας και την εκμετάλλευση του πλούτου της χώρας από τους επιχειρηματικούς ομίλους. Αυτά εξυπηρετούν οι αντιλαϊκοί νόμοι σας. 
Πάμε, τώρα, στα υπόλοιπα άρθρα, στα οποία δεν τοποθετηθήκαμε.
Στο άρθρο 36. Συγκεκριμένα, η αύξηση της ωριαίας αποζημίωσης των εφημεριών κυμαίνεται από  8 λεπτά του ευρώ για τον ειδικευόμενο μέχρι 1,4 ευρώ για τον Συντονιστή Διευθυντή. Είναι πενιχρές αυξήσεις και σε καμία περίπτωση δεν αναπληρώνουν τις προηγούμενες απώλειες. Ταυτόχρονα, δεν ικανοποιείται το αίτημα των γιατρών για αυτοτελή φορολόγηση των τακτικών εφημεριών, με φορολογικό συντελεστή 20% και για θέσπιση αφορολόγητου των πρόσθετων εφημεριών που εξαναγκάζονται οι γιατροί να κάνουν λόγω των τεράστιων ελλείψεων. Έτσι, η αποζημίωση των εφημεριών προστίθεται στο φορολογητέο εισόδημα και η αύξηση μεταφράζεται τελικά ακόμα και σε μείωση, λόγω της αύξησης της φορολογικής κλίμακας. Δεν είναι, λοιπόν, αύξηση. 
Και, βέβαια, καθιερώνετε επί πληρωμή τα απογευματινά χειρουργεία στο ΕΣΥ και εμπορευματοποιείτε περαιτέρω την υγεία. Βήμα-βήμα, όλες οι κυβερνήσεις, διαχρονικά. Δίκαια βγαίνουν και οι γιατροί, όπως και οι αγρότες και οι φοιτητές, στους δρόμους. 
Στο άρθρο 40, είναι εμπαιγμός να διαφημίζει η Κυβέρνηση ότι δίνει πίσω τον Ειδικό Φόρο Κατανάλωσης στους αγρότες, ενώ δίνει μόνο ένα μέρος του. Πριν το κόψιμο της, από το τρίτο μνημόνιο, το 2015, δινόταν στους αγρότες 180 εκατομμύρια το χρόνο και, τώρα, μόνο 82 εκατομμύρια. 
Ωστόσο, να ξέρετε ότι δεν λέει να κοπάσει ο απόηχος του μεγάλου συλλαλητηρίου, στο Σύνταγμα. Η μαζική συμμετοχή με τρακτέρ, στην καρδιά της πρωτεύουσας, η αλληλεγγύη και συμπαράσταση από εργατικά Σωματεία δημιούργησε ενθουσιασμό, αισιοδοξία και έδωσε δύναμη στους αγρότες. Ο αγώνας τους συνεχίζεται και, όπως λένε, θα είναι μακροχρόνιος, καθώς δεν έχουν ικανοποιηθεί τα δίκαια αιτήματα που αφορούν την επιβίωσή τους και σχετίζονται με το υπέρογκο κόστος παραγωγής. 
Τα άρθρα 42 με 45 αφορούν μέτρα για την ολοκλήρωση της ψηφιακής διασύνδεσης όλων των επιχειρήσεων με το σύστημα της ΑΑΔΕ. Είναι προαπαιτούμενο του Ταμείου Ανάκαμψης για να πάρετε την επόμενη δόση εκταμίευσης και να μπουκώσετε τους επιχειρηματικούς ομίλους. Όμως, για τους χιλιάδες μικρούς επαγγελματίες, το κόστος για την προμήθεια POS-Φ.Η.Μ., απαραίτητων λογισμικών και εγκατάστασης διασύνδεσής τους, αποτελεί έναν ακόμα βραχνά, σε μια περίοδο που η ακρίβεια αυξάνει το κόστος λειτουργίας των επιχειρήσεων και επιβαρύνει οικογενειακούς προϋπολογισμούς τους. Σε μια περίοδο που δίνεται μάχη για να μη χαθούν ρυθμίσεις χρεών και για να μπορούν οι αυτοαπασχολούμενοι και οι ελεύθεροι επαγγελματίες να ανταποκριθούν στο νέο γύρο της φορολογικής επίθεσης της Κυβέρνησης. 
Στα άρθρα 46 με 50,  που αφορούν στην επάρκεια ενεργειακού εφοδιασμού των μη διασυνδεδεμένων νησιών και της Κρήτης και την άδεια παραγωγής ηλεκτρικής ενέργειας από συμβατικά καύσιμα σε παραγωγούς, ένα έχουμε να πούμε: «Γελάει και το παρδαλό κατσίκι». Εκεί που όλοι σας κόπτεσθε  για την πράσινη μετάβαση και πώς θα σώσετε τον πλανήτη από την κλιματική κρίση, αυτό το ξεχνάτε όταν είναι να ικανοποιήσετε τις ανάγκες των μεγαλοξενοδόχων. Να, λοιπόν, ποια είναι η ταξική πολιτική και υποκρισία σας, ταυτόχρονα. Πάντα βάζετε πρώτο τις ανάγκες των καπιταλιστικών επιχειρήσεων. Αν έχετε τόσες ανάγκες, τότε σταματήστε τη δημιουργία νέων ξενοδοχείων, όπως κάνετε απαγορεύσεις σε μια σειρά άλλα πράγματα, που είναι βασικά για το λαό. 
Τελικά, το οικολογικό φιλοπεριβαλλοντικό είναι ότι συμφέρει την κερδοφορία του κεφαλαίου και μάλιστα το κόστος θα καλυφθεί μέσω υπηρεσιών κοινής ωφέλειας ΥΚΩ που πληρώνουν οι λαϊκές οικογένειες με τους λογαριασμούς του ρεύματος. 
Το άρθρο 51 αναφέρεται στις συμβάσεις για τα νέα ηλεκτροκίνητα λεωφορεία, που έχουν αγοραστεί από το ελληνικό δημόσιο και θα μεταβιβαστούν στον ΟΑΣΘ και ΟΑΣΑ. Φυσικά, δεν έχουμε καμία αντίρρηση –όμως, είναι λίγα.

Ολοκληρώνω με τη θέση του Κ.Κ.Ε. για το ζήτημα του «Αιγιαλού» και της «Παραλίας» στο πλαίσιο της πολιτικής γης. Στον Καπιταλισμό ο χωροταξικός σχεδιασμός εντάσσεται και υποτάσσεται αντικειμενικά στους νόμους της αγοράς και της κερδοφορίας των μονοπωλιακών ομίλων. Είναι άρρηκτα δεμένος με την εμπορευματοποίηση της γης και τις καπιταλιστικές αναδιαρθρώσεις που προωθούνται στο πλαίσιο της Ευρωπαϊκής Ένωσης. Ωστόσο, από τη σκοπιά των λαϊκών συμφερόντων, για το Κομμουνιστικό Κόμμα Ελλάδας, η πολιτική γης, ο χωροταξικός σχεδιασμός μπορεί και πρέπει να στοχεύει πρώτον, στην προστασία του περιβάλλοντος και ιδιαίτερα των δασών, των αιγιαλών, των παράκτιων και νησιωτικών περιοχών. Δεύτερον, στην ισόρροπη ανάπτυξη περιοχών και κλάδων της Οικονομίας. Τρίτον, στην προστασία της δημόσιας υγείας και ασφάλειας απέναντι σε ακραία φυσικά φαινόμενα και τεχνολογικές αστοχίες και καταστροφές. Τέταρτον, στη διερεύνηση του λαϊκού εισοδήματος και των δικαιωμάτων των εργαζομένων και πέμπτον, στην προστασία της πολιτιστικής κληρονομιάς. 
Με βάση αυτά τα κριτήρια εκφράζουμε την αντίθεσή μας στο νομοσχέδιο. Το Κομμουνιστικό Κόμμα Ελλάδας καλεί τους εργαζόμενους να εντείνουν την πάλη τους για την ανατροπή της αντιλαϊκής πολιτικής της οποίας αναπόσπαστο μέρος είναι και η πολιτική γης και η εκχώρηση παραλιών και αιγιαλού. Ταυτόχρονα καλούμε το λαό να πάρει μαζικά μέρος στην αυριανή πανελλαδική απεργία, γιατί δεν πάει άλλο, από την ακρίβεια, τη «φοροληστεία», τους πλειστηριασμούς, τις πολεμικές δαπάνες, αλλά και ένα χρόνο από το προδιαγεγραμμένο έγκλημα στα Τέμπη. Γι’ αυτό το σύνθημα «Τα κέρδη τους ή οι ζωές μας», πρέπει να γίνει πράξη, ακολουθώντας και διεκδικώντας την ικανοποίηση των αναγκών των λαϊκών στρωμάτων. Αυτό σημαίνει ανατροπή της καπιταλιστικής σάπιας βαρβαρότητας. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε την κυρία Μανωλάκου.
Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ, κύριε Πρόεδρε. 
Θα συνεχίσω από εκεί που είχα σταματήσει την προηγούμενη φορά, όπως σας είχα ξαναπεί, από τα άρθρα 29 και μετά και θα φροντίσω να είμαι σύντομος, λόγω υποχρεώσεων.
 Άρθρα 29, 30, 31. Η στήριξη του θεσμού της οικογένειας αποτελεί μία από τις πλέον ουσιαστικές επιδιώξεις μιας ευνομούμενης και ουσιαστικά κοντά στον πολίτη Πολιτείας. Πρώτα από όλα το ίδιο το Σύνταγμά μας. Στο άρθρο 21 παράγραφος 1, αναφέρει ρητά «Η οικογένεια, ως θεμέλιο της συντήρησης και προαγωγής του Έθνους, καθώς και ο γάμος, η μητρότητα και η παιδική ηλικία τελούν υπό την προστασία του Κράτους.» και στην παράγραφο 5 προσθέτει ότι «O σχεδιασμός και η εφαρμογή δημογραφικής πολιτικής, καθώς και η λήψη όλων των αναγκαίων μέτρων αποτελεί υποχρέωση του Κράτους.».
Χαιρετίζουμε την πρόθεση της Κυβέρνησης να αυξήσει το επίδομα γέννησης. Παρ’ όλα αυτά οι οικονομικές δυσκολίες και τα έξοδα δεν τελειώνουν με τη γέννηση ενός παιδιού, καθώς η ανατροφή του στη συνέχεια είναι ιδιαίτερα δαπανηρή. Σε συνδυασμό με την έλλειψη ενός ικανοποιητικού συστήματος βρεφονηπιακών σταθμών, ενώ και ο σχετικά μικρός αριθμός ολοήμερων δημοτικών σχολείων, φαίνεται ότι επιδρά ανασταλτικά στην επιθυμία των γυναικών για την απόκτηση παιδιών. 
Το «Δημογραφικό», όπως έχουμε ξαναπεί είναι τεράστιο πρόβλημα. Μια πραγματική βόμβα στα θεμέλια της Ελλάδας. Δυστυχώς όλες οι κυβερνήσεις διαχρονικά το έχουν αντιμετωπίσει επιδερμικά και κοντόφθαλμα, με αποσπασματικά μέτρα, επιδόματα και έλλειψη ουσιαστικής στήριξης, στα ζευγάρια που θέλουν να αποκτήσουν παιδιά. Η Ελλάδα δεν κινδυνεύει απλά με πληθυσμιακή συρρίκνωση τις επόμενες δεκαετίες, αλλά με αφανισμό. 
Προφανώς λογικές και απόψεις ότι οι μετανάστες θα λύσουν το «Δημογραφικό» πρόβλημα της Ελλάδος, μας βρίσκουν ριζικά αντίθετους. Γι’ αυτό και θεωρούμε Αντισυνταγματική υπέρβαση τη διεύρυνση των φορέων του δικαιώματος πέραν των Ελλήνων πολιτών ενόψει τού ότι στο άρθρο 21 του Συντάγματος - κατ’ εξαίρεση μάλιστα από άλλες διατάξεις του - αιτιολογείται ο σκοπός της προστασίας της οικογένειας. Είναι θεμέλιο της συντήρησης και της προαγωγής του Έθνους, κάνοντας έτσι σαφή αναφορά στο «Δημογραφικό» πρόβλημα. Αν δεν γεννιούνται Ελληνόπουλα δεν θα συντηρηθεί το Έθνος και σταδιακά θα πάψει να υπάρχει. 
Η προσέγγισή σας είναι Αντισυνταγματική και επιβαρύνει τον Κρατικό Προϋπολογισμό διπλά, τόσο με την απευθείας χορήγηση σε μη Έλληνες πολίτες, όσο και με την αναδρομικότητά του.
Άρθρο 35. Σύμφωνα με την Αιτιολογική Έκθεση προβλέπεται η χρηματοδότηση από τον κρατικό προϋπολογισμό του Υπουργείου Κοινωνικής Συνοχής και Οικογένειας συμπληρωματικά με τις λοιπές πηγές χρηματοδότησης παροχών που απευθύνονται σε δικαιούχους ατόμων με αναπηρία και αφορούν την πρόσβαση σε δομές κέντρων δημιουργικής απασχόλησης ατόμων με αναπηρία λόγω εξάντλησης των λοιπών πηγών χρηματοδότησης. Δηλαδή οι πόροι από τα περιφερειακά προγράμματα του Εταιρικού Συμφώνου Περιφερειακής Ανάπτυξης 2021 – 2027, οι πόροι από τα τομεακά προγράμματα ανάπτυξης του Εθνικού Προγράμματος Ανάπτυξης, καθώς και οι πόροι από τον τακτικό προϋπολογισμό του Υπουργείου Εσωτερικών εξαντλήθηκαν ως προς τη χρηματοδότηση του προγράμματος οικονομικής στήριξης οικογενειών για την πρόσβαση παιδιών, εφήβων και ατόμων με αναπηρία σε υπηρεσίες δημιουργικής απασχόλησης και πλέον το πρόγραμμα αυτό χρηματοδοτείται μόνο από τον τακτικό προϋπολογισμό του Υπουργείου Κοινωνικής Συνοχής και Οικογένειας. Θα θέλαμε διευκρινίσεις σχετικά με το πόσο δαπανηρό είναι το συγκεκριμένο πρόγραμμα και γιατί υπάρχει αδυναμία χρηματοδότησης του; 
Άρθρο 37. Αφορά τις μισθολογικές ρυθμίσεις για το κίνητρο επίτευξης δημοσιονομικών στόχων. Πρόκειται για κατάλοιπο μνημονιακών επιταγών, για πρώτη φορά προβλέφθηκε στο πλαίσιο της επίτευξης των στόχων κατά την εφαρμογή του μεσοπρόθεσμου πλαισίου δημοσιονομικής στρατηγικής 2012 – 2015, όταν η χώρα αντιμετώπιζε συνθήκες εξαιρετικά πιεστικές. Η ανταμοιβή έναντι επίτευξης στόχων αποτελεί εργαλείο διοίκησης, ελλοχεύει όμως κινδύνους στα πλαίσια των υπαλληλικών σχέσεων και μπορεί να χρησιμοποιηθεί για την άσκηση πίεσης μέσω της άνισης μισθολογικής μεταχείρισης και να οδηγήσει σε κατακερματισμό τη συλλογική συνείδηση των εργαζομένων.
 Άρθρο 38. Διατάξεις επιβεβλημένες αλλά διαφωνούμε με το κίνητρο της ρύθμισης. Η κυβέρνηση ευελπιστεί πως με την διαγραφή δανείων προς τους στενούς συγγενείς των θυμάτων των Τεμπών και με την αναστολή πλειστηριασμών των πυρόπληκτων θα κατευνάσει την οργή τους φιμώνοντας την αλήθεια, θα άρει την ευθύνη της και για τις δύο τραγωδίες και θα πετύχει τελικά την ατιμωρησία. 
Άρθρο 40. Επιστροφή φόρου κατανάλωσης για τους αγρότες. Σαφώς και πρόκειται για μέτρο προς τη σωστή κατεύθυνση. Αφορά ένα μέτρο το οποίο χορηγήθηκε και πέρυσι στους αγρότες, έρχεται στη σωστή πλευρά, σας το είχαμε τονίσει, δεν έχει να κάνει με τον Φ.Π.Α., καθώς ειδικός φόρος κατανάλωσης αποτελεί συστατικό στοιχείο παραγωγής των αγροτών, παραβλέπουμε όμως ότι η τιμή πετρελαίου είναι αδικαιολόγητα υψηλή και τέτοια μέτρα όπως το παρόν επιβάλλεται να ληφθούν. Το πιο βασικό είναι να μειωθεί η τιμή του πετρελαίου και όχι απλώς να επιστρέφεται ο ειδικός φόρος κατανάλωσης. Με την επιστροφή του Ειδικού Φόρου Κατανάλωσης δεν επιλύεται ουσιαστικά το πρόβλημα της ιδιαίτερα αυξημένης τιμής του πετρελαίου σε σχέση με την υπόλοιπη Ευρώπη, απλά χρησιμοποιείται από την κυβέρνηση ως προσωρινό μέτρο προκειμένου να κατευνάσει τους αγρότες.
 Άρθρο 44. Κυρώσεις για την παραβίαση της υποχρέωσης 15β’ του Κώδικα Φορολογικής Διαδικασίας. Το άρθρο 54θ’ του Κώδικα Φορολογικής Διαδικασίας όριζε ότι στις επιχειρήσεις που έχουν υποχρέωση χρήσης τερματικών ηλεκτρονικής μεταφοράς στο σημείο πώλησης ως δικαιούχοι πληρωμής και παραβαίνουν τις υποχρεώσεις του άρθρου 15β’ για την υποχρεωτική διασύνδεση των τερματικών ηλεκτρονικής μεταφοράς, επιβάλλεται πρόστιμο από 1.000 έως 50.000 ευρώ ανά φορολογικό έτος και με Κοινή Απόφαση του Υπουργείου Οικονομικών και του Διοικητή της ΑΑΔΕ καθορίζονται τα κριτήρια, πλέον επανακαθορίζεται προς το αυστηρότερο το πλαίσιο των προβλεπόμενων κυρώσεων. Οι κυρώσεις για χρήσεις τερματικών POS, τα οποία δεν συμμορφώνονται με τις απαιτήσεις λειτουργίας και διασύνδεσης με την ΑΑΔΕ είναι εξαιρετικά αυστηρές. Συγκεκριμένα το πρόστιμο αυτό ανέρχεται σε 10.000 ευρώ όταν ο χρήστης είναι επιχείρηση με απλογραφικά και 20.000 ευρώ όταν ο χρήστης τηρεί διπλογραφικά βιβλία, τα οποία μειώνονται κατά το ήμισυ όταν οι επιχειρήσεις είναι εγκατεστημένες σε περιοχές ή νησιά με μικρό πληθυσμό, τα οποία δεν είναι τουριστικά. 
Η διάταξη αυτή παραβιάζει τη θεμελιώδη αρχή του φορολογικού δικαίου, την Αρχή της Φοροδοτικής Ικανότητας, η οποία επιβάλλει στον νομοθέτη να λαμβάνει υπόψη του ότι υπάρχει ένα όριο κατά τη θεσμοθέτηση φορολογικών επιβαρύνσεων, τυχόν υπέρβαση του οποίου πλήττει τη δυνατότητά τους να ανταποκριθούν στις υποχρεώσεις αυτές και ταυτόχρονα να διατηρήσουν ένα ανεκτό βιοτικό επίπεδο, οι παράγοντες που προσδιορίζουν τη φοροδοτική ικανότητα είναι  και αντικειμενικοί και υποκειμενικοί,  μόνο κριτήριο το τηρούμενο  λογιστικό σύστημα και η έδρα της επιχείρησης δεν μπορούν να αποτελέσουν ασφαλή κριτήρια για το ύψος των προστίμων. Το πρόστιμο των 10.000 ευρώ και των 20.000 ευρώ για μια μικρή και μια μεσαία αντίστοιχα επιχείρηση, εδώ θα ήθελα να πω ότι το μεσαία είναι σχετικό, το γεγονός ότι κάποιοι έχουν επιλέξει να έχουν διπλογραφικά βιβλία, το ξέρετε πάρα πολύ καλά και το ξέρουμε, ότι ήταν και μια ανάγκη η οποία προέκυψε μετά τον νόμο Κατρούγκαλου και το ασφαλιστικό, το οποίο είχε επιβάλει. Ξέρουμε ότι πολλοί, θα σας πω ένα χαρακτηριστικό παράδειγμα, ασφαλιστές  μετακινήθηκαν σε εταιρικά σχήματα όπως είναι οι ΙΚΕ  για αυτόν ακριβώς τον λόγο. Αυτούς όμως δεν μπορείς να τους χαρακτηρίσεις μικρές επιχειρήσεις. 
 Άρθρο 46 έως 49. Πρόκειται ουσιαστικά για ένα έκτακτο σχέδιο που τίθεται σε εφαρμογή μέχρι την ολοκλήρωση των ηλεκτρικών διασυνδέσεων που έχει αναλάβει ο ΑΔΜΗΕ με τα νησιά τα οποία δεν ηλεκτροδοτούνται από το ηπειρωτικό σύστημα και διαθέτουν αυτόνομους σταθμούς ηλεκτροπαραγωγής και δίκτυα διανομής ρεύματος. 
	Οι ανάγκες για την ενίσχυση της επάρκειας των νησιών είναι μεγάλες και ιδίως τους θερινούς μήνες, οπότε και αυξάνεται η κατανάλωση ρεύματος λόγω της μεγάλης τουριστικής κίνησης. Η κυβέρνηση μέσα από τις διατάξεις αυτές αρχικά επιδιώκει να αποφύγει τις επαναλαμβανόμενες διακοπές ρεύματος στα νησιά κατά την τουριστική περίοδο. Μεταξύ άλλων, στο άρθρο 46 του νομοσχεδίου, αναφέρεται για τη διασφάλιση του απρόσκοπτου και τα λοιπά. Δεν θα σταθώ εδώ πέρα. Αυτό το οποίο θέλω να τονίσω ότι ο ΑΔΜΗΕ έχει αναλάβει για την περίοδο αυτή, θα υλοποιήσει μέχρι το 2028, τις ηλεκτρικές διασυνδέσεις των νησιών του Αιγαίου με το ηπειρωτικό σύστημα μεταφοράς της χώρας. Στην παρούσα φάση «τρέχει» τα έργα των Δυτικών Κυκλάδων και της Κρήτης και έπονται και εκείνα των Δωδεκανήσων. Επίσης, προβλέπεται και η αποζημίωση του ηλεκτροπαραγωγού που κατέχει τις άδειες ηλεκτροπαραγωγής στα μη διασυνδεδεμένα νησιά. Σημειώνεται πως αυτές ανήκουν στη ΔΕΗ, η οποία προγραμμάτιζε στα επόμενα χρόνια την απόσυρση των συγκεκριμένων μονάδων παραγωγής ενέργειας με ντίζελ.
Κλείνω με τα άρθρα 47 έως 49, που αφορούν την πρόβλεψη για εφαρμογή έκτακτου σχεδίου για την Κρήτη. Στην Κρήτη βρίσκονται σε εξέλιξη τα μεγάλα έργα ηλεκτρικής διασύνδεσης του νησιού με την Αττική. Πρόκειται για το υποβρύχιο καλώδιο και τους σταθμούς μετατροπής ισχύος, επένδυσης της τάξης του 1 δις ευρώ, οι οποίες σύμφωνα με τις κυβερνητικές εξαγγελίες αναμένεται να έχουν ολοκληρωθεί στο τέλος του 2025. Πιστεύουμε ότι αυτό είναι ένα μη ρεαλιστικό χρονοδιάγραμμα. Σας ευχαριστώ πολύ, κύριε Πρόεδρε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς ευχαριστούμε, κύριε Φωτόπουλε και συνεχίζουμε τον Ειδικό Αγορητή της Κ.Ο. «ΣΠΑΡΤΙΑΤΕΣ», κύριο Αθανάσιο Χαλκιά.
ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, τα περί αιγιαλού τα κάλυψα στην προηγούμενη συνεδρίαση της Επιτροπής, όπως και ξεκαθάρισα τη στάση των Σπαρτιατών απέναντι στο επίδομα γέννησης. Επαναλαμβάνω ότι αυτό το επίδομα για εμάς πρέπει να δίνεται μόνο σε Έλληνες πολίτες, όχι σε πολίτες τρίτων χωρών και δεν είναι για εμάς δημογραφικό μέτρο. Η κυρία Αγγελή, από την Ομοσπονδία πολυτέκνων, ήταν σαφής ότι δεν λύνεται το δημογραφικό με αυτό το μέτρο, παρ’ όλα αυτά είναι προς τη σωστή κατεύθυνση. Επομένως θα προχωρήσω με την εισήγησή μου επί των υπόλοιπων άρθρων του νομοσχεδίου.
Επί του άρθρου 35, για τη χρηματοδότηση των κέντρων δημιουργικής απασχόλησης παιδιών και εφήβων με αναπηρία, ακόμα αναμένω εξήγηση από την αρμόδια Υπουργό αναφορικά με τον λόγο που βλέπουμε μείωση της χρηματοδότησης στο μισό σε σχέση με την προηγούμενη χρονιά. Η περικοπή της χρηματοδότησης δείχνει ξεκάθαρα το πόσο υπολογίζει η κυβέρνηση της ΝΔ τους συμπολίτες μας με αναπηρία, το πόσο θελκτική βρίσκει ή μάλλον δεν βρίσκει την άσκηση ουσιαστικής κοινωνικής πολιτικής. Μπορεί να είμαστε Σπαρτιάτες, αλλά δεν είμαστε υπέρ της ρίψης αυτών των παιδιών στον Καιάδα . Θεωρούμε την περικοπή απαράδεκτη και αναμένουμε συμπληρωματικό προϋπολογισμό για το συγκεκριμένο πρόγραμμα.
Επί του κεφαλαίου Β΄, άρθρα 36 έως 39, επιτέλους βλέπουμε να γίνεται κάτι ουσιαστικό αν και με καθυστέρηση, με αρκετή καθυστέρηση. Κάλλιο αργά παρά ποτέ. Επί του κεφαλαίου Γ΄, άρθρα 40 και 41, ομοίως. Το αγροτικό πετρέλαιο αποτελεί ένα δίκαιο αίτημα των αγροτών μας, ενώ το είχαμε καταθέσει και εμείς ως πρόταση κατά τη συζήτηση του προϋπολογισμού τον περασμένο Δεκέμβριο.
Περνάμε στα άρθρα 42 έως 45, που αφορούν τη διασύνδεση των POS με τις ταμειακές μηχανές και τη διαβίβαση στοιχείων αυτόματα προς την ΑΑΔΕ. Στην ακρόαση των φορέων ακούσαμε εκπροσώπους των εταιρειών πληροφορικής να λένε και οι ίδιοι ότι τα χρονοδιαγράμματα που έχουν τεθεί από το Υπουργείο Οικονομικών κάθε άλλο παρά ρεαλιστικά είναι. Αναμένουμε να δούμε παράταση. Επίσης μάθαμε ότι παρόλο που έχουν δοθεί voucher προς τους επαγγελματίες προκειμένου να απορροφηθεί σημαντικό μέρος του κόστους μετάβασης στο νέο σύστημα αυτά δεν έχουν ενεργοποιηθεί. Από τη μία χαιρόμαστε που δόθηκαν τα voucher, αφού είχαμε καταθέσει και σχετική ερώτηση από τις 5 Αυγούστου, από την άλλη οι διατάξεις του νομοσχεδίου αφήνουν πολλά σημεία αδιευκρίνιστα, σημεία για τα οποία δεν δόθηκαν οι απαραίτητες εξηγήσεις από τον αρμόδιο Υπουργό μέχρι και σήμερα.
Τι γίνεται στην περίπτωση που η διασύνδεση δεν επιτυγχάνεται λόγω υπαιτιότητας της εταιρείας πληροφορικής και όχι του επαγγελματία. Τι γίνεται στην περίπτωση όπου διαβιβάζονται λανθασμένα στοιχεία ή δεν διαβιβάζονται καθόλου λόγω σφάλματος στο ίδιο το σύστημα. Πάλι θα μπει πρόστιμο. Τουλάχιστον αυτό απορρέει από τη σχετική διάταξη. Αναμένουμε να δούμε κάποια νομοτεχνική βελτίωση στο τελικό κείμενο του νομοσχεδίου όπου να λαμβάνεται υπόψη η υπαιτιότητα και όχι να επιβάλλονται πρόστιμα αδιακρίτως.
Επί του Κεφαλαίου Ε΄ άρθρα 46-50. Μου προξενεί ιδιαίτερη εντύπωση το γεγονός ότι εν έτει 2024 κάνουμε λόγο ακόμα για ενεργειακή επάρκεια και όχι για ενεργειακή αυτονομία των νησιών μας. Ότι ακόμα προσπαθούμε να βρούμε χρήματα για να συνδεθούν τα νησιά με το ηπειρωτικό σύστημα. Και επειδή αυτό κοστίζει πολύ και υπάρχουν σημαντικές καθυστερήσεις στην υλοποίηση του προγράμματος, καταλήγουμε κάθε λίγο και λιγάκι να περνάμε διατάξεις που επιτρέπουν τη χρήση άλλων καυσίμων για παραγωγή ηλεκτρικής ενέργειας όπως, για παράδειγμα, το πετρέλαιο. Η εισαγωγή πετρελαίου για την κάλυψη τέτοιων αναγκών απλά επιβαρύνει ακόμα περισσότερο το ισοζύγιο τρεχουσών συναλλαγών της χώρας αλλά και το περιβαλλοντικό μας αντίκτυπο ως χώρα. Το να απασχολούμε το Στρατό μας για μεταφορά των Μονάδων ΗΖ κάθε καλοκαίρι στα νησιά επιβαρύνουν και τις Ένοπλες Δυνάμεις και τον κρατικό προϋπολογισμό. 
Την ίδια στιγμή βλέπουμε ολόκληρα χωριά στη Γερμανία, την Ισλανδία, την Ισπανία και την Ολλανδία να έχουν επιτύχει ενεργειακή αυτονομία με χρήση των Ανανεώσιμων Πηγών Ενέργειας. Βλέπουμε νησιά να μην έχουν καμία σύνδεση με ηπειρωτικά συστήματα διακίνησης. Βλέπουμε κατοίκους απομακρυσμένων περιοχών να έχουν συνεχή ηλεκτροδότηση χωρίς διακοπές ακόμα και σε περιόδους αυξημένης κατανάλωσης. Γιατί, όμως, να τα βλέπουμε αυτά μόνο στο εξωτερικό και όχι στην Ελλάδα μας; Τα οφέλη από την ενεργειακή αυτονόμηση των νησιών μας θα είναι τεράστια. 
Αρχικά η ενεργειακή αυτονόμηση είναι στρατηγικής σημασίας για τη χώρα. Πριν λίγες εβδομάδες είδαμε το παράδειγμα ενός νησιού συνδεδεμένου με το ηπειρωτικό σύστημα να μένει χωρίς νερό, βυθισμένο στο σκοτάδι λόγω επίθεσης -τρομοκρατικής κατά την άποψή μου- στα καλώδια που το συνδέουν με την ηπειρωτική Ελλάδα και μιλάω για την Αίγινα. Φανταστείτε τι θα γίνει σε περίπτωση πολεμικής σύρραξης ή έστω αναταραχής ή τρομοκρατικής επίθεσης. Τα νησιά μας θα αποκλειστούν και δεν θα υπάρχει εναλλακτική λύση πέρα από το να στείλει ο στρατός ΗΖ και να καίμε πετρέλαιο για τις γεννήτριες, τη στιγμή που υπάρχει εναλλακτική που λόγω ανεπάρκειας σχεδιασμού και έλλειψης κανονιστικού πλαισίου δεν μπορούμε να το εκμεταλλευτούμε. Γιατί να μη δημιουργηθούν υπεράκτια αιολικά πάρκα μεσοπέλαγα που θα τροφοδοτούν με ενέργεια τα νησιά του αιγαίου; Προφανώς, δεν θα είναι μέσα σε κατοικημένη περιοχή, ούτε θα χρειαστεί να αποψιλώσουμε εκατοντάδες στρέμματα δάσους για να τοποθετηθούν οι ανεμογεννήτριες. Μπορούμε να εκμεταλλευθούμε τους ισχυρούς ανέμους στο αιγαίο αλλά και την κυματική δύναμη, ώστε να επιτύχουμε την ενεργειακή αυτονομία πρώτα των νησιών μας και μετά ολόκληρης της χώρας. 
Αλλά δε βλέπουμε τέτοια πρόθεση από την κυβέρνηση, τουλάχιστον όχι προς το παρόν μόνο εμπόδια και συνεχείς αλλά σχεδιασμούς που πάνε τη χώρα μας χρόνια πίσω. Μάλιστα αυτές οι υπεράκτιες πλατφόρμες μπορούν να συνδυαστούν με άλλες μορφές υδατοκαλλιεργειών. Ο ίδιος ο κύριος Αυγενάκης προ ολίγων ημερών στο Συνέδριο Αλιείας Υδατοκαλλιέργειας και Αλιευτικού Τουρισμού, τόνισε τη σημασία που έχουν οι υδατοκαλλιέργειες για την Ελλάδα και είπε ότι θα δοθεί ιδιαίτερη έμφαση στην ανάπτυξη αυτού του κλάδου. Ένας ακόμα λόγος για να προχωρήσουμε με ταχείς ρυθμούς σε αυτή την ενεργειακή μετάβαση. Καταθέτω στα πρακτικά την εισήγηση μου και αυτό είναι για εσάς, κύριε Υπουργέ, μια περίληψη και θα σας διανεμηθεί και ηλεκτρονικά η όλη μελέτη των αιολικών πάρκων, των υπεράκτιων που προτείνω με οικονομικά στοιχεία, τα οφέλη μπορούμε να πάμε σαν χώρα στο εμπορικό μας ισοζύγιο, να βρουν δουλειά και πόσα οφέλη μπορούν να έχουν και τα Ελληνικά Ναυπηγεία από μία τέτοια εργασία. 
(Στο σημείο αυτό γίνεται η κατάθεση των πρακτικών στην Γραμματεία της Επιτροπής) 

Ένας ακόμα λόγος για να προχωρήσουμε με ταχείς ρυθμούς σε αυτή την ενεργειακή μετάβαση των αιολικών μας πάρκων. Έχουμε στείλει και στη Γραμματεία της Επιτροπής σε ηλεκτρονική μορφή όπως  σας προανέφερα. Μπορείτε όλοι να έχετε εικόνα των ωφελειών από την κατασκευή τέτοιων πάρκων.
 Ένα ακόμα σημείο που αξίζει να δούμε αναφορικά με το θέμα αφορά, στην υποχρεωτική διασύνδεση με το δίκτυο του ΔΕΔΔΗΕ, πιο γενικά. Υπάρχουν ιδιώτες, που έχουν κάνει εγκαταστάσεις φωτοβολταϊκών στα σπίτια τους σε νησιά, αλλά και στην ηπειρωτική χώρα. Ωστόσο, πάλι είναι υποχρεωμένοι να είναι συνδεδεμένοι στο δίκτυο του ΔΕΔΔΗΕ και να πληρώνουν κανονικά για τις υπηρεσίες τους.
 Μήπως, ήρθε η ώρα να εξετάσουμε και αυτό το ζήτημα, γιατί να είναι υποχρεωτικό, τι προσφέρει ο ΔΕΔΔΗΕ σε αυτά τα νοικοκυριά;
 Τέλος, για να κλείσω την εισήγησή μου επί του νομοσχεδίου θα ήθελα να αναφερθώ και στο άρθρο 53, περί αλλαγής του τρόπου επιλογής του Διευθύνοντα Συμβούλου της Ελληνικής Αναπτυξιακής Τράπεζας.
 Η διαδικασία είναι πιο διαφανής, ενώ εντάσσεται και μια ιδιωτική εταιρεία εύρεσης και αξιολόγησης προσωπικού για να συνδράμει στη διαδικασία επιλογής, αλλά τόσο η ειδική έκθεση του Υπουργού Οικονομικών όσο και αυτή του Γενικού Λογιστηρίου του Κράτους, δεν έχουν υπολογίσει ούτε καν να αναφέρουν αυτή τη δαπάνη.
 Πόσο θα μας στοιχίσει αυτή η συνδρομή από την ιδιωτική εταιρεία;
 Γιατί να μην συνδράμει τις προσπάθειες το ΑΣΕΠ;
 Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ  (Πρόεδρος της Επιτροπής):  Εμείς σας ευχαριστούμε κ. Χαλκιά και συνεχίζουμε τον Ειδικό Αγορητή της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ  «ΝΙΚΗ».
ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»): Κύριε Πρόεδρε, κύριοι συνάδελφοι, το εν λόγω νομοσχέδιο κατατίθεται ως, συνήθως την τελευταία στιγμή. Θα έπρεπε να έχει υποβληθεί τον Νοέμβριο, ίσως και νωρίτερα, ώστε να έχουν τον απαιτούμενο χρόνο οι εμπλεκόμενοι φορείς, όπως η κτηματική υπηρεσία, οι δήμοι και οι τουριστικές επιχειρήσεις να προετοιμαστούν καταλλήλως και να εναρμονιστούν στο νέο νομικό πλαίσιο.
 Μετά τα γεγονότα των Κυκλάδων και κυρίως της Μυκόνου, με τις παράνομες περιφράξεις παραλιών και την απουσία του δήμου της Κτηματικής Υπηρεσίας Πολεοδομίας Αρχαιολογικής Υπηρεσίας και άλλων τοπικών αρχών, το κράτος μας αντέδρασε. Καλώς, αντέδρασε σε μια παραβατικότητα αρκετών δεκαετιών, αν και καθυστερημένα με κίνδυνο να καταστραφεί το Brand Name των νησιών μας.
 Μπορεί κάποιες επιχειρήσεις να παρανομούσαν, αλλά και οι κρατικές υπηρεσίες ήταν εκεί παρούσες, χωρίς να κάνουν απολύτως τίποτα. Όμως δεν μπορεί η αντίδραση να είναι υπερβολική και να φτάνουμε στο άλλο άκρο, καταστρέφοντας υγιείς επιχειρήσεις. Πρώτα δίνουμε τον απαιτούμενο χρόνο προσαρμογής και συμμόρφωσης και μετά λαμβάνουμε αυστηρά διοικητικά μέτρα. Εμείς, όμως πρωτοπορούμε κάνοντας τα όλα ανάποδα, και όλα αυτά όταν, σύμφωνα με διεθνή τουριστικά πρακτορεία η Μύκονος και η Σαντορίνη έχουν τους πιο ικανοποιημένους τουρίστες σε σχέση με τους τουρίστες άλλων ανταγωνιστικών προορισμών υψηλής δαπάνης, όπως το Σαν Τρόπε, τη Σαρδηνία και την Ίμπιζα. 
Αναρωτιόμαστε, μήπως τελικά άθελά μας, καταφέραμε να πληγώσουμε το τουριστικό προϊόν μας, προς όφελος των ανταγωνιστών μας. 
Ως προς την αξιοποίηση της δημόσιας περιουσίας στις παραθαλάσσιες περιοχές η  θέσεις του Κόμματός μας είναι πως το προτεινόμενο νομοσχέδιο θα πρέπει αφενός, να εξασφαλίσει την ελεύθερη πρόσβαση των πολιτών στις παραλίες και να προστατεύει το περιβάλλον και αφετέρου, θα πρέπει να επιτρέπει την τουριστική εκμετάλλευση του αιγιαλού με νόμιμο τρόπο, προστατεύοντας επαρκώς την τουριστική βιομηχανία μας και τις θέσεις εργασίας.
 Πιστεύουμε, ότι οι βιαστικές κινήσεις της Κυβέρνησης, θα επηρεάσουν αρνητικά τις επιχειρήσεις του κλάδου και γενικά το τουριστικό προϊόν της χώρας μας, ενώ θα οδηγήσουν σε σοβαρές αυξήσεις των τιμών στις παρεχόμενες υπηρεσίες στις παραλίες.
 Στο νομοσχέδιο τελευταία στιγμή προστέθηκαν αρκετά άρθρα, όπως είδαμε ένα από αυτά το άρθρο 40, σχετικά με την επιστροφή του ειδικού φόρου κατανάλωσης πετρελαίου που χρησιμοποιείται αποκλειστικά στη γεωργία μόνο για το 2024.
 Πιστεύουμε, ότι είναι ένα βραχυχρόνιο μέτρο εμπαιγμός προς τον αγροτικό κόσμο. Έτσι, δεν λύνονται προβλήματα δεκαετιών που έχουν συσσωρευτεί στον πρωτογενή τομέα. Η στήριξη των αγροτών απαιτεί μακροχρόνια και σταθερά μέτρα, που θα στοχεύουν στη διατήρηση και την ανάπτυξη του πρωτογενούς τομέα. Πολύ απλά οι αγρότες μας να μην εγκαταλείψουν τη γη τους και την ύπαιθρο.

Το καθεστώς του κτηματολογίου που είχαν εγκαθιδρύσει σε ανύποπτο χρόνο και το βρήκε ως δεδομένο, τετελεσμένο το ελληνικό κράτος πριν από σχεδόν 75-76-80 χρόνια καθώς απελευθερώθηκαν και ενσωματώθηκαν τα Δωδεκάνησα στον «Εθνικό Κορμό».
 	Ποιον απολογισμό κάνουμε με την κατάσταση που υπάρχει σήμερα στη Ρόδο;
 	Αυτό είναι το ζήτημα.
 	Είναι θετικό ή αρνητικό αυτό που προέκυψε στη Ρόδο με την ύπαρξη του κτηματολογίου; Και όχι να βάζουμε πλαστά ερωτήματα αν είμαστε υπέρ κατά της Ιταλοκρατίας. Προφανώς, θέλουμε σε όλα τα μέρη της επικράτειας να ισχύει η ίδια νομοθεσία.
 Δεν πρέπει να κάνουν απολογισμό;
 	Να κάνουν απολογισμό και λελογισμένα ώστε να περπατήσουμε; 
Εν πάση περιπτώσει αυτή η λογική δεν στέκεται σε αυτό που βάζει η κυβέρνηση, καθώς ούτε πρόκειται να καταφέρνει με κάποιες απειλές και θα το πω στο τέλος για την «κεντρική της ιδέα». Η «κεντρική της ιδέα» υποτίθεται όπως είπε ο κύριος Υπουργός φαίνεται να συνεχίζετε η κατάσταση που υπάρχει σήμερα. Δηλαδή, της ανομίας, αναρχίας, αυθαιρεσίας, παραλίες. «Όχι» είναι η απάντηση και κανένας δεν την υπερασπίστηκε.
 	Όλοι ζητάμε την εφαρμογή της νομοθεσίας, όλοι στηρίζουμε τους ηλεκτρονικούς διαγωνισμούς, όλοι στηρίζουμε τις διαδικασίες ελέγχου, όλοι στηρίζουμε μια σειρά από ζητήματα στα κινήματα των πολιτών και πασχίζουμε με το διάλογο να υπάρχουν δύο διανθρώπινοι για την πρόσβαση στις παραλίες.
 	Ποιο είναι όμως το πραγματικό πρόβλημα σήμερα κυρίες και κύριοι συνάδελφοι;
 	Το έβαλα από την πρώτη συνεδρίαση. 
Είναι ο  Υπερτουρισμός.
 Αυτός είναι ο «ελέφαντας στο δωμάτιο» και η κλιματική αλλαγή από την άλλη, αυτοί είναι «οι δύο ελέφαντες στο δωμάτιο».
 Σήμερα, οι Έλληνες εξοστραγγίζονται και αυτό που λέω δεν είναι εθνικιστικό.  Εξοστρακίζονται από τα νησιά, διότι οι πανάκριβες μέρες δεν επιτρέπουν να έχουν πρόσβαση στο να κάνουν τουρισμό στα νησιά. 
Κάνω λάθος;
 Λοιπόν, αυτό είναι ένα ζήτημα.
 Αυτόν τον Υπερτουρισμό  θέλουμε; 
Πραγματικά αυτά είναι τα ερωτήματα.
 	Αντέχει αυτό το μοντέλο;
 	Αυτό είναι το ερώτημα και η κυβέρνηση τι  κάνει;
 	Βγάζει την αυτοδιοίκηση από τη «μέση» τα συγκεντρώνει όλα κεντρικά, με δύο κριτήρια. Το ένα κριτήριο είναι να βοηθήσει τον «Ξενοδοχειακό Τουρισμό» ξεκάθαρα και το δεύτερο να κρατήσει «ενισχυμένο το Δημόσιο». Αυτούς τους δύο στόχους βάζει. Από αυτή την άποψη τα τρία ζητήματα που βάλαμε κυρίες και κύριοι συνάδελφοι, εμείς από την αρχή παραμένουν δυστυχώς ισχυρότερα από όσα δεν είχαμε βάλει στην πρώτη συνεδρίαση. Δηλαδή, θέσαμε ζητήματα για το περιβάλλον, για τις αρμοδιότητες της αυτοδιοίκησης και για το ανεφάρμοστο  που πάει να θεσμοθετηθεί.
 	Θα τα πάρουμε με τη σειρά 1 πρός 1.
 Για το Περιβάλλον. Οι διατάξεις κύριε Υπουργέ, που είναι αντι περιβαλλοντικές διότι περιορίζουν το δημόσιο χώρο, καθώς είναι πολύ συγκεκριμένες.
 	Πρώτον. Τα 5 μέτρα ελεύθερα, μεταξύ Αιγιαλού και  Κατάληψης  του, από 5 γίνονται 4 πως έχει ένα μέτρο το πλάτος σωστό;
 Δεύτερον. Το ελάχιστο των 30 μέτρων καταργείται  και δίνει τη δυνατότητα όπως λέει ο Συνήγορος του Πολίτη σε ένα πολύ τεκμηριωμένο σημείωμα του  στα σύνθετα καταλύματα τη δυνατότητα να χτίζουν σε απόσταση λιγότερο από 30 μέτρα από τον Αιγιαλό.
 	Τρίτον. Αλλάζετε τον ορισμό του νόμου του 2001 για την κατάληψη του 50% καθώς συμπεριλαμβάνει πλέον και τις βραχώδεις εκτάσεις στη συνολική έκταση από τις οποίες μετράτε το 50%, με αποτέλεσμα να μένει μόνο το «φιλέτο» ας μου επιτραπεί ώστε να καταληφθεί από ένα κατάστημα ή ένα ξενοδοχείο και για τους πολίτες να μένουν μόνο «τα βράχια». 
Τόσο απλό.
 	Τέταρτον. Βάζετε  τέλος στην απαγόρευση κατάληψης των μικρών παραλιών όπου όλα τα χρόνια απαγορευόταν να καταληφθούν από οποιασδήποτε μορφής επιχειρηματικότητα και ήταν πρακτικά ελεύθερες για τους πολίτες και εσείς  βέβαια τις δίνετε προνομιακά μόνο στα ξενοδοχεία, ανεξαρτήτως αν υπάρχει όμορο κατάστημα επισιτισμού κοντά ή υγειονομικού ενδιαφέροντος πάλι σε ξενοδοχείο που είναι στην πλησιέστερη απόσταση. 
Τέλος, στις απαραίτητες παραλίες περιορίζεται τον ενδεχόμενο ορισμό τους. Μόνο στις περιοχές «NATURA» ενώ ο νόμος 39/37 το 2011 με την κυβέρνηση ΠΑΣΟΚ του Γιώργου Παπανδρέου είχε ορίσει και μια σειρά άλλων κατηγοριών ως προστατευόμενες, πέραν των περιοχών «NATURA»οι οποίες βγαίνουν απέξω.

Από τη γέννηση του δεύτερου παιδιού, δυνατότητα χορήγησης στεγαστικού δανείου για πρώτη κατοικία με πολύ χαμηλό επιτόκιο. Καθιέρωση ισχυρών κινήτρων για την απόκτηση και δεύτερου τέκνου, δηλαδή, χορήγηση εφάπαξ ποσού στο ζευγάρι για τη γέννηση του δεύτερου τέκνου και κάθε επιπλέον τέκνο της, ποσού των 5.000 ευρώ.
 Σχετικά με την οριοθέτηση αιγιαλού και της παραλίας, από τι γνωρίζουμε με βάση το άρθρο 11 του ν. 4281/2014, ΦΕΚ Α 160/08.08.2014, η χάραξη των αιγιαλών σε όλη την Επικράτεια έχει ολοκληρωθεί από τις αρμόδιες υπηρεσίες, εκκρεμεί η τυπική έγκριση τους. Μετά από δέκα χρόνια, θα ξεκινήσουμε πάλι από την αρχή την ίδια εργασία που ήδη σχεδόν έχει ολοκληρωθεί, χωρίς προφανή λόγο.
 Καλούμε την Κυβέρνηση, να μας δώσει πειστικές απαντήσεις για ποιους λόγους επί της ουσίας, δεν ολοκληρώνεται και τυπικά η οριοθέτηση του αιγιαλού και της παραλίας που έγινε με το συγκεκριμένο άρθρο, είτε να αποσύρει το εν λόγω άρθρο.
 Η Διάταξη για την παρουσία ναυαγοσώστη με δαπάνη του παραχωρησιούχου, εφόσον, του υποδειχθεί ότι η υποχρέωση αυτή δεν καλύπτεται από τον οικείο δήμο, είναι προβληματική και ανεφάρμοστη. Έρχεται σε αντίθεση με το Προεδρικό Διάταγμα 71 το 2020, διότι στους φορείς διαχείρισης, δεν περιλαμβάνονται οι παραχωρησιούχοι. Προτείνουμε την τροποποίηση της Διάταξης, η ευθύνη για την παρουσία ναυαγοσωστών και την ύπαρξη αναγκαίου εξοπλισμού να βαρύνει αποκλειστικά τους δήμους, σε όλη την ακτογραμμή των διοικητικών τους ορίων.
 Όσον αναφορά την επάρκεια ενεργειακού εφοδιασμού των μη διασυνδεδεμένων νησιών, ειδικά για τη διασύνδεση της Κρήτης ήδη, λειτουργεί η γραμμή Πελοποννήσου Κρήτης η οποία ονομάζεται «μικρή διασύνδεση» ενώ, προχωράμε και στη μεγαλύτερη Αττικής – Κρήτης, με προϋπολογισμό 1 δισ. ευρώ. Είναι απορίας άξιον και κοιτώντας τον χάρτη της χώρας μας, γιατί δεν επιλέχθηκε η μικρότερη διαδρομή πόντιση καλωδίων μεταξύ Πελοποννήσου - Κρήτης και επιλέξτε μία κατά πολύ μεγαλύτερη διαδρομή μεταξύ Αττικής  - Κρήτης και φυσικά, πολύ ακριβότερη.
 Πιθανόν εκτός από τεχνικούς λόγους, να υπήρχαν και κάποια συμφέροντα που επωφελούνται από αυτή την επιλογή. Το Κόμμα μας, είναι σαφώς υπέρ της διασύνδεσης όλων των νησιών μας με το ηπειρωτικό δίκτυο, αλλά με όρους επωφελείς για τον κρατικό προϋπολογισμό. Ευχαριστώ πάρα πολύ.
 ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε, κύριε Βορύλλα και τον λόγο έχει τώρα το έχει ο Υφυπουργός Εθνικής Οικονομίας και Οικονομικών, κ. Χάρης Θεοχάρης. 
Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μπουκώρος Χρήστος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Κοντοτόλη Μαρίνα, Μάλαμα Κυριακή, Μαμουλάκης Χαράλαμπος (Χάρης), Ζαμπάρας Μιλτιάδης, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος,  Μανωλάκου Διαμάντω, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Πέρκα Θεοπίστη, Βορύλλας Ανδρέας, Νατσιός Δημήτριος, Καζαμίας Αλέξανδρος και Καραγεωργοπούλου Ελένη.

ΧΑΡΗΣ ΘΕΟΧΑΡΗΣ (Υφυπουργός Οικονομικών): Σας ευχαριστώ πολύ, κύριε Πρόεδρε. 
Άκουσα με προσοχή, όπως ακούσαμε και τους φορείς, αλλά άκουσα με προσοχή την κριτική των Αγορητών, σε σχέση με αυτό το νομοσχέδιο.
Λοιπόν, άκουσα την κριτική. Αφήνω, το ξαναείπα και την προηγούμενη φορά που μίλησα σε αυτό το νομοσχέδιο ότι ακούσαμε, παράδειγμα τώρα, από τον κ. Βορύλλα ότι είναι αρνητικό νομοσχέδιο για τις επιχειρήσεις και θα οδηγήσει σε αύξηση τιμών, από τη μία πλευρά και από την άλλη πλευρά ότι είναι ένα νομοσχέδιο που καταστρέφει το περιβάλλον και δεν αφήνει και ο κ. Κουκουλόπουλος και η κυρία Πέρκα και ο κ. Ζαμπάρας.
Άρα, ακούμε κριτική και από τις δύο μεριές. Πάει να πει ότι αυτό το νομοσχέδιο είναι «ισορροπημένο». Βέβαια, έχει σημασία και η κριτική να βασίζεται και σε γεγονότα, σε απλά πράγματα και ούτε καν τα πόσα σχόλια δεν μπορούμε να συμφωνήσουμε, χιλιάδες, είπε ο Εισηγητής του ΣΥΡΙΖΑ, κ. Ζαμπάρας. Χιλιάδες. Η κυρία Πέρκα τα εξειδίκευσε, δυόμισι χιλιάδες. Χίλια διακόσια ήταν τα σχόλια και κυρίως επικεντρωνόταν στα θέματα των ναυαγοσωστών, αλλά εν πάση περιπτώσει πολύ λιγότερα από όσα μας λένε και αυτό είναι ένα δημόσιο νούμερο. Μπορείτε να μπείτε στο σημείο της διαβούλευσης του νομοσχεδίου και να το σημειώσετε. 
Άρα, ας συμφωνήσουμε, τουλάχιστον, για τα γεγονότα. 
Ακούσαμε πως αγνοήσαμε τις περιβαλλοντικές οργανώσεις. Ότι το κάναμε με αλαζονεία. 

Αυτή η Κυβέρνηση, δεν αγνοεί τα σχόλια. Έτσι, νομοθετούμε σε κάθε νομοσχέδιο, έτσι, νομοθετήσαμε και τώρα, ακούγοντας. Θα σταχυολογήσω 3 ή 4, παραδείγματα αλλαγών που έγιναν, λόγω της Διαβούλευσης, προ της Βουλής ή της Διαβούλευσης, που έγινε εδώ, στην ακρόαση των Φορέων. 
Παραχώρηση χρήσης Αιγιαλού και παραλίας και σε ενοικιαζόμενα επιπλωμένα δωμάτια και διαμερίσματα και όχι, μόνο, στα κύρια τουριστικά καταλύματα. Αυτό μας τέθηκε στη Διαβούλευση και το αλλάξαμε. Για τα Ναυταθλητικά Σωματεία, το τίμημα για την παραχώρηση χρήσης, οι συντελεστές της βαρύτητας δραστηριότητας θα είναι μικρότερο από αυτό, που ορίζεται για τις «λοιπές δραστηριότητες», εδώ, το ακούσαμε και το αλλάξαμε. 
Αυστηροποίηση των προστίμων για τις αυθαίρετες κατασκευές, μπήκε.  Το 50% για τη δεύτερη παράβαση, που έγινε ποσοστό 30%. Δηλαδή, δεν μπορεί να μας κατηγορείτε ότι δεν ακούμε τη Διαβούλευση, δεν ακούμε τους Βουλευτές, δεν ακούμε τις Οργανώσεις και δεν κάνουμε αλλαγές, όταν αυτές είναι, μόνο μερικές από τις αλλαγές που κάναμε, διορθώνοντας, ναι, θα πούμε τη λέξη διορθώνοντας, γιατί ναι, το νομοσχέδιο, δεν είμαστε παντογνώστες, ερχόμαστε, γίνεται η Διαβούλευση και βελτιώνετε τις διατάξεις, λοιπόν, του νομοσχεδίου. 
Στην πράξη όμως, για να πω και το συμπέρασμα της συζήτησης. Το συμπέρασμα του ξέφυγε, του κυρίου  Κουκουλόπουλου. Μας είπε, «Εδώ έχουμε ένα σύστημα που δουλεύει, γιατί δεν ήρθατε να κάνετε δυο διορθωσούλες;». Αυτή είναι η αλαζονεία, απέναντι στο κίνημα της «πετσέτας.»  Ότι το σύστημα δουλεύει και για ποιο λόγο βγήκαν οι άνθρωποι στις παραλίες το περασμένο καλοκαίρι; Έτσι ακούτε εσείς αυτά τα κινήματα; Εμείς ήρθαμε και βάζουμε ένα νομοσχέδιο, που σέβεται αυτούς, οι οποίοι είναι ιδιοκτήτες αυτής της χώρας, τους Έλληνες πολίτες. 
Αυτό το νομοσχέδιο, λοιπόν, είναι ένα νομοσχέδιο απάντηση στις αγωνίες των πολιτών, όχι ένα αλαζονικό νομοσχέδιο, ένα νομοσχέδιο αυτί στην κοινωνία. Και εν πάση περιπτώσει, να συμφωνήσουμε στο εξής: Έχουμε τώρα κανόνες, τηρούνται αυτοί οι κανόνες; Έχουμε προβλήματα; Μας είπε ο κύριος Κουκουλόπουλος ότι οι «Μπράβοι» και αναφέρομαι στον κύριο Κουκουλόπουλο, γιατί είχε εμπεριστατωμένη κριτική, αλλά όμως σε πολλά σημεία ήταν εκτός τόπου και χρόνου. 
Μας είπε, «Ε, ναι, δεν μας αρέσουν τα φαινόμενα των «Μπράβων» στις δημοπρασίες», αλλά η λύση θα είναι, να πας στις Κτηματικές; Ναι, γιατί οι Κτηματικές και οι ηλεκτρονικές δημοπρασίες που κάνουν τα Κτηματικά Γραφεία του Δημοσίου, δεν έχουν πρόβλημα «Μπράβων». 
Λοιπόν, δεν κάνουμε κανένα πόλεμο στο περιβάλλον, με αυτό το νομοσχέδιο, όπως ακούστηκε εδώ. Δύο ουσιαστικά σημεία μπορεί κάποιος, να ακούσει, για την κριτική απέναντι στο νομοσχέδιο, σε δύο σημεία επικεντρωθήκατε και αυτά θέλω να σχολιάσω και αν χρειαστεί, θα σχολιάσουμε περαιτέρω στο τέλος, αφού ακούσω και τους Βουλευτές.
Το πρώτο ήταν, για το ζήτημα της παραλίας και κατά πόσον το ότι δεν υπάρχουν τα κάτ. ελάχιστον 30 μέτρα και αυτό, επιτρέπουμε ξαφνικά τη Δόμηση, μέχρι τη γραμμή του Αιγιαλού. 
Αυτό που κυκλοφορεί και από την «WWF» το γράφημα που λέει ότι επιτρέπεται η δόμηση στη γραμμή της παραλίας, στα μηδέν μέτρα, το οποίο είναι ψέμα, δεν είναι λάθος, είναι ψέμα και αν αυτό είναι ψέμα στα ελληνικά, γιατί να πιστέψουμε όλες τις υπόλοιπες χώρες ότι είναι όπως τα λέει, αυτό το γράφημα; 
Το δεύτερο ήταν το θέμα των Δωδεκανήσων. Αυτά τα δύο ζητήματα.
 Έχουμε και ένα μικρό, ας κλείσω από αυτό, είναι το ζήτημα των μικρών παραλιών, αυτών που έχουν πλάτος μικρότερο από 4 μέτρα κ.λπ. Ας διαβάσω, στις μικρές παραλίες, τι ίσχυε με τον προηγούμενο νόμο. «Δεν παραχωρείται χρήση Αιγιαλού, για ομπρέλες, ξαπλώστρες, τραπεζοκαθίσματα, κλπ. όταν το μήκος ή το πλάτος αυτού είναι  μικρότερο των 5 μέτρων ή  όταν το συνολικό εμβαδόν του Αιγιαλού, είναι μικρότερο των 150 τετραγωνικών μέτρων.». 
Αυτό είναι, τι ισχύει τώρα, πριν την ψήφιση του νόμου. Εκτός από τις περιπτώσεις που υπάρχουν σε ισχύ, άδειες λειτουργίας επιχείρησης, οριζόντια, από τις προβλεπόμενες στην παράγραφο 4, μέχρι τη λήξη τους.

	 Τι λέμε εμείς; Άρθρο 9, παράγραφος 3. Δεν παραχωρείται αιγιαλός και παραλία για απλή χρήση κατόπιν πλειοδοτικής δημοπρασίας όταν το μήκος και το πλάτος είναι μικρότερο των 4 μέτρων και το εμβαδόν 150 μέτρα. Δεν παραχωρούνται αιγιαλός και παραλία για απλή χρήση κατόπιν πλειοδοτικής δημοπρασίας. Άρθρο 9, παράγραφος 3. Απαγορεύεται οριζόντια. 
Για τις όμορες. Άρθρο 11, παράγραφος 4. Δεν παραχωρούνται αιγιαλός και παραλία για απλή χρήση σε όμορη επιχείρηση, όταν το μήκος είναι τα 4 μέτρα και τα 150 τετραγωνικά. Κατ’ εξαίρεση επιτρέπεται η παραχώρηση αιγιαλού και παραλίας του πρώτου εδαφίου σε ξενοδοχειακά καταλύματα σύμφωνα με τους όρους. Στενεύει το πεδίο εφαρμογής. Μικραίνει η δυνατότητα να παραχωρηθεί η μικρή παραλία. Όχι αυξάνει, κύριε Κουκουλόπουλε. Αυξάνουμε την προστασία των μικρών παραλιών. Όχι να την μεγαλώσουμε. Διάβασα τι ισχύει. Ισχύει η εξαίρεση για όλες τις επιχειρήσεις και ξενοδοχεία και εστιατόρια. Και εδώ στενεύουμε την εξαίρεση μόνο στους όμορους, μόνο σε αυτές οι οποίες είναι ξενοδοχειακά καταλύματα. Αυτά υπάρχουν και είναι απλό. 
Όσον αφορά τα Δωδεκάνησα. Έχει κατακλυστεί το γραφείο της Γενικής Γραμματέως από φορείς των Δωδεκανήσων, οι οποίοι ζητάνε επιτέλους να ισχύσει αυτό που ισχύει και σε όλη την Ελλάδα για τις παραλίες. Προς τιμήν του ο κύριος Κουκουλόπουλος το αναγνώρισε. Είπε ότι υπάρχουν και αυτοί οι οποίοι το ζητάνε. Ο κύριος Κωνσταντινίδης, από τον Σύνδεσμο Ελληνικών Τουριστικών Επιχειρήσεων στη Ρόδο μας είπε πως χαιρετίζει την κατάργηση του άρθρου 26 και το θέμα -το οποίο είχα θέσει στο παρελθόν πολλές φορές - το οποίο εξαιρεί τα Δωδεκάνησα, λόγω της ύπαρξης του κανονισμού των Δωδεκανήσων από την έννοια του παλαιού αιγιαλού. Δεν σας άρεσε η ιταλοκρατία και ακούσαμε ότι ήταν αδόκιμος όρος. Μήπως ο σωστός όρος είναι στρατοκρατία; Γιατί αυτό μας είπε ο κύριος Κωνσταντινίδης, ότι ο σκοπός αυτής της διάταξης ήταν να προστατευτούν από πιθανές αποβάσεις οι Ιταλοί πριν τον Β΄ Παγκόσμιο Πόλεμο. Δηλαδή, καθόμαστε και κρατάμε διατάξεις ειδικές, οι οποίες έχουν από πολλού απεμπολήσει τον οποιονδήποτε χαρακτήρα χρησιμότητας τους; Δεν κάνουμε τίποτε άλλο από το να ισχύουν όλα όσα ισχύουν στην υπόλοιπη Ελλάδα. Και σωστά το κάνουμε. Αυτό μας λένε και οι φορείς της περιοχής.
Κλείνω με το θέμα των 30 μέτρων. Απευθύνομαι στον ΣΥΡΙΖΑ αλλά και στη ΝΕΑ ΑΡΙΣΤΕΡΑ. Η κυρία Πέρκα ήταν πραγματικά μια πολύ επιτυχημένη, υπεύθυνη για την επένδυση του Ελληνικού, η οποία προώθησε όλες τις πολεοδομικές και άλλες διατάξεις ώστε να γίνει αυτή η επένδυση. Τα ξέχασε όλα αυτά. Ξέχασε τα θέματα των επενδύσεων και ήρθε τώρα να μας μιλήσει για τη Βαρκελώνη και το περιβάλλον. 
Αφήνω το θέμα της αρμοδιότητας. Σας το είπαμε. Ερχόμαστε και κάνουμε ένα νομοσχέδιο που έχει σχέση με την παραχώρηση της παραλίας, της χρήσης της και όχι ένα περιβαλλοντικό νομοσχέδιο, το οποίο ορίζει πολεοδομικούς ή άλλους όρους, από το Υπουργείο Περιβάλλοντος, χωροταξικούς για το τι μπορεί να χτιστεί και που. Δεν άλλαξαν αυτοί οι όροι. Δεν επιτρέπεται να χτίσεις στα 30 μέτρα τίποτε. Το πόσο είναι η παραλία, αν είναι από 0 έως 50 ή από 30 ως 50, όπως ήταν το προηγούμενο, δεν επηρεάζει στο ελάχιστο τη δυνατότητα σου να χτίσεις ή να μη χτίσεις, η οποία από τον νόμο του Υπουργείου Περιβάλλοντος ξεκινάει από την γραμμή του αιγιαλού και πηγαίνει μέχρι 30 μέτρα. Εκεί δεν μπορούμε να χτίσουμε. 

	Να τη κάνουμε αυτή τη συζήτηση. Βρείτε ένα νομοσχέδιο του Υπουργείου Περιβάλλοντος και θέστε το θέμα. Κάντε αυτή τη συζήτηση. Κάντε ερωτήσεις κοινοβουλευτικού ελέγχου στον Υπουργό. Αλλά όταν έρχεται ένα νομοσχέδιο το οποίο δεν επηρεάζει στο ελάχιστο τα ζητήματα της δόμησης, δεν μπορεί να θέτετε για λόγους εντυπωσιασμού και για κανέναν άλλο λόγο.
Και πάμε να δούμε και την ουσία αυτή καθαυτή. Αυτά τα 30 ως 50 που ίσχυε για τον ορισμό της παραλίας. Τι σήμαινε αυτό; Αφήστε που είχε τέτοιες εξαιρέσεις που όποτε ήθελαν θα μπορούσαν να βρουν τα παραθυράκια να οριστεί παραλία λιγότερη. Διότι, θυμίζω, ότι λέει ο νόμος που ισχύει, του Σύριζα: «Το πλάτος της παραλίας καθορίζεται σε τουλάχιστον 30 και μέχρι 50 μέτρα από τη γραμμή του αιγιαλού. Υφιστάμενα όρια του σχεδίου πόλης ή διαμορφωμένο με ισχύουσα διοικητική πράξη οικισμών ή οικισμών προ υφιστάμενων του 23 δεν θίγονται». Πρώτη εξαίρεση. «Η επιτροπή της παραγράφου 1 του άρθρου 3 δύναται να καθορίσει μικρότερο πλάτος παραλίας μετά από αιτιολογημένη κρίση, λαμβάνοντας υπόψη ιδίως τα ειδικότερα για μορφολογικά στοιχεία, ιδιαίτερα χαρακτηριστικά του φυσικού και δομημένου περιβάλλοντος». Ποιόν κοροϊδεύετε; Και έτσι και αλλιώς, ο ορισμός της παραλίας δεν έχει αιτιολογημένη άποψη αυτή τη στιγμή από την επιτροπή; Όπου και να την ορίσουμε την παραλία, στα 5, στα 10, στα 15, στα 25, στα 50 μέτρα. Δεν πρέπει να αιτιολογηθεί γιατί ορίζεται εκεί;
Τι είναι αυτό το οποίο καταστρέφει και αλλάζει σήμερα με αυτό το νόμο; Θα σας πω τι αλλάζει. Αλλάζει, ότι όταν μπλέκουνε με υφιστάμενα κτίρια, με διάφορες τέτοιες καταστάσεις, δεν όριζαν καμία παραλία. Σου λέει, που να μπλέξουμε; Διότι αν την ορίζουμε πιο πάνω πρέπει να απαλλοτριώσουμε και λοιπά. Και τελικά δεν οριζόταν η παραλία καν. Δεν υπήρχε η προστασία της παραλίας. Εδώ απελευθερώνουμε τις επιτροπές να ορίσουν επιτέλους παραλίες, να έχουμε κοινόχρηστους χώρους και να δώσουμε αυτές τις παραλίες σε κοινοχρησία. Άρα, όχι απλώς δεν καταστρέφουμε το περιβάλλον, αλλά το προστατεύουμε μέσα από αυτή τη διαδικασία.
Αυτά προς αποκατάσταση της αλήθειας.
Εάν θέλουν να παίζουν το ρόλο τους και η αντιπολίτευση και οι περιβαλλοντικές οργανώσεις να το κάνουν επί του πραγματικού πεδίου και όταν η κριτική είναι πραγματική και εμείς αναγκαζόμαστε να διορθώνουμε τα όποια λάθη, όπως σας είπα διορθώσαμε ζητήματα και γίνεστε πιστευτοί στον κόσμο. Αλλιώς δεν πρόκειται να πείσετε κανέναν. Ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς ευχαριστούμε κύριε Υφυπουργέ. Θα ολοκληρώσουμε τον κύκλο των Εισηγητών και των Ειδικών Αγορητών με τον Ειδικό Αγορητή της κοινοβουλευτικής ομάδας Πλεύση Ελευθερίας - Ζωή Κωνσταντοπούλου, τον κ. Αλέξανδρο Καζαμία.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου»): Ευχαριστώ κύριε πρόεδρε. Θα ήθελα κατ’ αρχήν να διευκρινίσω ότι βρισκόμουν σε μία κοινοβουλευτική αποστολή και δυστυχώς έχασα ένα μέρος της συζήτησης που προηγήθηκε. Άκουσα τον κύριο Θεοχάρη να μιλάει με έμφαση για τις περιβαλλοντικές οργανώσεις οι οποίες δεν δίνουν την εικόνα με ακρίβεια. Λυπάμαι που δεν μπόρεσα να ακούσω τα σημεία στα οποία ο ίδιος έκανε συγκεκριμένες αναφορές. Θα ζητήσω επομένως να ακούσετε την ομιλία μου λαμβάνοντας υπόψη το γεγονός ότι δεν παρακολούθησα αυτή τη συζήτηση για λόγους άλλης κοινοβουλευτικής εργασίας
Κατά συνέπεια, θα ξεκινήσω κι εγώ, συνοψίζοντας τη θέση μας ως κόμματος που μάχεται για την προστασία του περιβάλλοντος και της φυσικής ομορφιάς της πατρίδας μας. Θεωρούμε και εμείς στην Πλεύση Ελευθερίας, ότι το κανονιστικό πλαίσιο που εισάγει το νομοσχέδιο για τον αιγιαλό και τις παραλίες διέπεται από μια ξεκάθαρη προτεραιότητα. Αυτή δεν είναι άλλη από την εξάντληση των δυνατοτήτων οικονομικής εκμετάλλευσης του αιγιαλού και της παραλίας ή αλλιώς το ιδιωτικό οικονομικό κέρδος με μείωση του προστατευόμενου χώρου και ανεπαρκή μέριμνα κατά τη γνώμη μας για την προστασία του εύθραυστο οικολογικού συστήματος των παραλιών και της φυσικής ομορφιάς του τόπου μας. Σκοπός του νομοσχεδίου κατά τη γνώμη μας, είναι η προώθηση ενός μοντέλου μη βιώσιμου υπερτουρισμού στις παραλίες και στις ακτές μας, με στόχο το γρήγορο κέρδος. Κατά συνέπεια η οικολογική βιωσιμότητα δεν επιδιώκεται ως σοβαρή προτεραιότητα καθαυτή, αλλά μόνο ως επικουρικός στόχος που αποβλέπει σε μια ελάχιστη ανεπαρκή και επισφαλή περιβαλλοντική προστασία.

Οι βασικές ενστάσεις που διατυπώνουμε για το νομοσχέδιο, ξεκινούν από το επισπεύδον Υπουργείο. Ενδεικτικό της νεοφιλελεύθερης, κατά τη γνώμη μας, λογικής που διέπει το κανονιστικό πλαίσιο που εισάγεται με αυτό, είναι ότι το νομοσχέδιο έρχεται στη Βουλή από το Υπουργείο Εθνικής Οικονομίας και όχι από το Υπουργείο Περιβάλλοντος, όπως νομίζουμε ότι θα έπρεπε. Κατά τη γνώμη μας, αν η κυβέρνηση πραγματικά ενδιαφερόταν για την αειφορία του περιβάλλοντος των παραλιών μας και την αντιμετώπιση της κλιματικής αλλαγής, το νομοσχέδιο αυτό θα έπρεπε να έρθει στη Βουλή από το Υπουργείο Περιβάλλοντος, που ακόμη και τώρα θα μπορούσε να είχε στείλει τον αρμόδιο Υφυπουργό να μιλήσει στην Επιτροπή για τα ζητήματα που αφορούν το περιβάλλον και να περιγράψει τη συμβολή του Υπουργείου αυτού στη συγγραφή του νομοσχεδίου. 
Η δεύτερη σοβαρή επιφύλαξη μας σχετίζεται με τη μη εφαρμογή του έβδομου πρωτοκόλλου της συνθήκης της Βαρκελώνης, για την ολοκληρωμένη διαχείριση των παράκτιων ζωνών, που προστατεύει ζώνη 100 μέτρων από την παραλία. Στις προηγούμενες συνεδριάσεις της Επιτροπής ακούσαμε τον Υπουργό Εθνικής Οικονομίας να λέει χαρακτηριστικά, ότι αυτό είναι ένα ζήτημα που δεν αφορά το Υπουργείο του, αλλά το Υπουργείο Περιβάλλοντος. Η Πλεύση Ελευθερίας τόνισε, ότι η κυβέρνηση έχει συλλογική ευθύνη, που σημαίνει ότι όλοι οι Υπουργοί μαζί έχουν ενιαία ευθύνη για την κυβερνητική πολιτική, με βάση τους κανόνες του πολιτικού μας συστήματος αυτά και για τον λόγο αυτό δεν είναι αποδεκτό το επιχείρημα ότι «συγγνώμη, ο ορισμός των ζωνών του αιγιαλού και της παραλίας από το νομοσχέδιο αφορά άλλο Υπουργείο, που αυτή τη στιγμή δεν βρίσκεται στην αίθουσα». Σας ζητήσαμε και σας ξαναζητάμε και τώρα προτού ξεκινήσει αύριο η συζήτηση στην Ολομέλεια να συνεννοηθείτε με τον κ. Σκυλακάκη και να έρθετε να μας πείτε εκ μέρους της κυβέρνησης, γιατί η Ελλάδα δεν εφαρμόζει το έβδομο πρωτόκολλο της σύμβασης της Βαρκελώνης, που προστατεύει τις παράκτιες ζώνες μέχρι και 100 μέτρα από τη θάλασσα. Τονίσαμε επίσης και ιδίως για την κυβέρνησή σας που θέλει να αυτοπαρουσιάζεται ως απόλυτα συμμορφωμένη με τη νομοθεσία και τις αρχές της Ευρωπαϊκής Ένωσης, τη στιγμή βεβαίως που παραβιάζονται σιωπηλά αρκετές ενωσιακές οδηγίες, ότι το έβδομο πρωτόκολλο της σύμβασης της Βαρκελώνης έχει ενσωματωθεί εδώ και αρκετά χρόνια στο ενωσιακό δίκαιο. Όμως η Ελλάδα δεν το εφαρμόζει για να προστατέψει τις παράκτιες ζώνες και τις παραλίες της από την περιβαλλοντική διάβρωση και τον τεράστιο κίνδυνο της κλιματικής αλλαγής. 
Η τρίτη κεντρική ένσταση που διατυπώνουμε, αφορά τα άρθρα για τη μέθοδο αδειοδότησης. Δηλαδή, τις διατάξεις για το ποιος και πώς θα δίνει τις άδειες της οικονομικής εκμετάλλευσης του αιγιαλού και των παραλιών. Στο θέμα αυτό διαφωνούμε με την αλλαγή που προτείνει η κυβέρνηση, σύμφωνα με την οποία η παραχώρηση δικαιωμάτων παροχής άδειας φεύγει από τους δήμους όπου βρίσκεται σήμερα και μεταφέρεται στην εταιρεία ακινήτων του δημοσίου, την ΕΤΑΔ. Οι ενστάσεις μας οφείλονται στο γεγονός, ότι πρώτον η ΕΤΑΔ, όπως τονίζει η 16σελιδη έκθεση των περιβαλλοντικών οργανώσεων στην οποία αναφέρθηκα στην πρώτη συνεδρίαση της Επιτροπής, δηλαδή της Greenpeace, της WWF και άλλων, δεν φαίνεται να διαθέτει ούτε την απαραίτητη σε αυτό η ΕΤΑΔ, δεν φαίνεται να διαθέτει ούτε την απαραίτητη τοπική γνώση και τεχνογνωσία, ούτε και το απαραίτητο προσωπικό για να εξετάσει τις άδειες, παρά το γεγονός ότι οι περιβαλλοντικές οργανώσεις στις οποίες αναφέρθηκα, θεωρούν ότι η μετατόπιση της ευθύνης από τους δήμους μειώνει τις περιπτώσεις διαπλοκής και τον ρόλο των πελατειακών σχέσεων στην ανάθεση αδειών. 
Ακούσαμε στη διάρκεια της ακρόασης φορέων, τις απόψεις των δήμων και διαπιστώσαμε πράγματι ότι η ΕΤΑΔ δεν έχει την επαρκή τεχνογνωσία για να διαχειριστεί την παροχή των αδειών. Η άποψή μας είναι ότι και οι δύο φορείς πρέπει να συναποφασίζουν, όχι να συμβουλεύεται η ΕΤΑΔ τους δήμους αλλά να συναποφασίζουν, ακριβώς ούτως ώστε να υπάρχει και η τοπική γνώση αλλά και η αποφυγή πελατειακών αναθέσεων που διαιωνίζουν τη διαπλοκή και τη διαφθορά σε ορισμένους οργανισμούς τοπικής αυτοδιοίκησης. 
Τέταρτη ένσταση ως προς τη μέθοδο αδειοδότησης τονίσαμε ότι θα πρέπει να υπάρχει ένα όριο του αριθμού των αδειών που μπορεί να λάβει ένας παραχωρησιούχος, ώστε να τηρούνται οι κανόνες θεμιτού ανταγωνισμού και να μη δημιουργηθεί ένα καρτέλ μεγάλων επιχειρήσεων που θα ελέγχει τις παραλίες και θα αισχροκερδεί εις βάρος των επισκεπτών. Δυστυχώς, το νομοσχέδιο δεν προβλέπει τίποτα που να εγγυάται τους κανόνες του αθέμιτου ανταγωνισμού. 
Πέμπτον, υπογραμμίσαμε ότι κατά τη γνώμη μας οι εταιρείες εκμετάλλευσης πρέπει να επιλέγονται με πιο αυστηρά κριτήρια. Αυτό σημαίνει, ότι αυτές θα πρέπει να παρουσιάζουν στην αίτησή τους σχέδιο για το πώς προτίθενται να διαχειριστούν το τμήμα της παραλίας που θέλουν να εκμεταλλευτούν, από τη σκοπιά του χωροταξικού σχεδιασμού, της καθαριότητας και της βιωσιμότητας. Θα πρέπει επίσης να κριθεί από την υπηρεσία αδειοδότησης, ότι οι επιχειρήσεις αυτές έχουν παρελθόν που να δείχνει καλό δείγμα γραφής στις προηγούμενες επιχειρηματικές τους δραστηριότητες. Επαναλαμβάνουμε ότι στη διαδικασία της ακρόασης φορέων, ο εκπρόσωπος της ΚΕΔΕ είπε συγκεκριμένα ως προς το καλό δείγμα γραφής που προτείνουμε, ότι θα πρέπει να αποκλείονται εξ ορισμού οι εταιρείες οι οποίες έχουν ανεξόφλητα χρέη προς τους δήμους. Είναι τραγελαφικό να υπάρχει μια εταιρεία η οποία χρωστάει στους δήμους, δεν εξοφλεί τα χρέη της και ταυτόχρονα παίρνει άδεια για την εκμετάλλευση της παραλίας του δήμου αυτού ή κάποιου παραπλήσιου δήμου. 

Δυστυχώς, το νομοσχέδιο δεν επιβάλλει κανένα από αυτά τα στοιχειώδη κριτήρια. Αντιθέτως, προάγει την αδειοδότηση, ουσιαστικά, σε οποιαδήποτε επιχείρηση, οποιουδήποτε ανθρώπου της μέρας ή της νύχτας, είτε αυτός χρωστάει, είτε δεν χρωστάει στο δημόσιο.  Με άλλα λόγια, το κανονιστικό πλαίσιο και στο πεδίο αυτό είναι πάρα πολύ χαλαρό. Κυριαρχεί η νοοτροπία του «εμπάτε σκύλοι, αλέστε» που είδαμε, το καλοκαίρι, στα νησιά όταν νταλίκες χωρίς πινακίδες μάζευαν τις ξαπλώστρες, μετά τις διαμαρτυρίες του κινήματος της πετσέτας. 
Το έκτο ζήτημα είναι ο ανεπαρκής ορισμός των εννοιών της καθαριότητας και της υγιεινής, καθώς και της διατήρησης του οικοσυστήματος του παραχωρούμενου χώρου, που υπάρχουν στο νομοσχέδιο και τα οποία, σύμφωνα με το άρθρο 8, πρέπει να τηρεί η εταιρεία εκμετάλλευσης. Σε σχέση με αυτό το ζήτημα, μάς προβληματίζει η πρόβλεψη του ίδιου άρθρου, καθώς και του άρθρου 12, ότι, στο τέλος της περιόδου αδειοδότησης, η εταιρεία που εκμεταλλεύεται την παραλία «θα πρέπει να μην -έτσι λέει και λέω σε εισαγωγικά- προκαλεί αλλοίωση της φυσικής του μορφολογίας και των βιοτικών του στοιχείων».
Ενώ, άλλος όρος, μετά τη λύση της Σύμβασης, προβλέπεται στο άρθρο 13. Είναι η εταιρεία -και πάλι διαβάζω από το νομοσχέδιο- «να παραδίδει το χώρο του αιγιαλού και της παραλίας καθαρό από κάθε είδους ρύπων». Στα χαρτιά, όλα αυτά ακούγονται ικανοποιητικά. Στην πράξη, όμως -και το λέμε από τώρα, διότι όταν τα κινήματα αρχίσουν πάλι να εκφράζουν τα παράπονά τους και να διαμαρτύρονται δεν θέλουμε να πει κανείς ότι η αντιπολίτευση δεν σας προειδοποίησε- στην πράξη θεωρούμε ότι όλα αυτά είναι πολύ αόριστα και γι’ αυτό δεν πρόκειται να εφαρμοστούν. 
Καταρχήν, τι σημαίνει να μεριμνούν για τον καθημερινό καθαρισμό των κοινόχρηστων χώρων της αρμοδιότητάς τους; Και αν δεν το κάνουν, όπως προβλέπει το άρθρο 14, και τα καθαρίζει ο δήμος και μετά χρεώνει τις δαπάνες αυτές στην εταιρεία;  Ποιος είναι αυτός, ο οποίος ελέγχει αν πραγματικά συντελέστηκε ο απαιτούμενος καθαρισμός; Σημαίνει αυτό να μαζεύονται οι σακούλες και τα κονσερβοκούτια από τις ξαπλώστρες ή να καθαρίζονται και τα αποτσίγαρα -ας πούμε- και τα πλαστικά καπάκια που βρίσκονται κάτω από την άμμο ή να υπάρχει ένας πολύ πιο βαθύς καθαρισμός της παραλίας; Αυτό είναι ασαφές. Και ποιος φορέας και με ποια εξειδικευμένη γνώση θα κρίνει αν η χρήση της παραλίας έχει προκαλέσει αλλοίωση της φυσικής της μορφολογίας και των βιοτικών της στοιχείων, όπως ορίζει νόμος; Αυτά χρειάζονται διεξοδική επιτήρηση και εξειδικευμένη γνώση οικοσυστημάτων, την οποία δεν διαθέτουν πολλοί δήμοι. 
Το έβδομο ζήτημα αφορά τις επιφυλάξεις μας για τις μεθόδους ελέγχου και επιτήρησης, που προτείνει το νομοσχέδιο, για όσους παραχωρησιούχους δεν συμμορφώνονται με τις Συμβάσεις παραχώρησης. Αναφερθήκαμε, επανειλημμένως, στα σύγχρονης τεχνολογίας συστήματα καταγγελιών, που θα χρησιμοποιούν με Κωδικούς QR και με τους οποίους η καταγγελία θα αναρτάται αυτόματα στην ιστοσελίδα της Κτηματικής Υπηρεσίας του δημοσίου και του οικείου δήμου, σύμφωνα με το άρθρο 16.
 Έχουμε ήδη διατυπώσει σοβαρές επιφυλάξεις για την κακή στελέχωση και ανεπαρκή εκπαίδευση του προσωπικού των αρμόδιων Υπηρεσιών που θα λαμβάνουν τις καταγγελίες. Κάτι που θεωρούμε ότι αναγνωρίσθηκε και από τον ίδιο τον Υπουργό, αλλά και από τον Υφυπουργό κύριο Πετραλιά, σε προηγούμενες συνεδριάσεις. 
Θεωρούμε ότι το νομοσχέδιο και η συνοδευτική Έκθεση του Λογιστηρίου του Κράτους θα έπρεπε να αναφέρονται συγκεκριμένα στις προβλέψεις κατάλληλης στελέχωσης των Υπηρεσιών, ώστε αυτές να κινούνται άμεσα μετά την υποβολή καταγγελιών. Τίποτα, όμως, από αυτά δεν υπάρχει. Κανένα σύστημα αυστηροποίησης των ελέγχων δεν έχει το παραμικρό νόημα αν δεν προβλέπει συγκεκριμένο αριθμό αύξησης και διαδικασία εκπαίδευσης των ελεγκτών. 
Δεδομένου ότι το νομοσχέδιο δεν προβλέπει τίποτα γι’ αυτό, συμπεραίνουμε, με λύπη, ότι η υψηλής τεχνολογίας διαδικασία καταγγελιών και ελέγχων, με μη επανδρωμένα αεροπλάνα και δορυφορικές λήψεις, θα είναι τελικά εικονική, αφού η πληθώρα των στοιχείων, που θα φτάνουν στις αρμόδιες Υπηρεσίες μέσω της υψηλής τεχνολογίας αυτής, δεν θα υπόκειται άμεσης και κατάλληλης επεξεργασίας. 
Σε προηγούμενες συνεδριάσεις, αναφέρθηκα στα άρθρα για τους αγρότες, τους πολύτεκνους και τον διορισμό του Διοικητή της Αναπτυξιακής Τράπεζας. Τα άρθρα αυτά δεν αναφέρονται στην παραχώρηση του αιγιαλού και των παραλιών προς εκμετάλλευση. 
Σε ορισμένα από αυτά, για παράδειγμα αυτά που αφορούν τις αυξήσεις στο επίδομα γέννησης ή την επιστροφή του φόρου κατανάλωσης στο πετρέλαιο για τους αγρότες, παρά τις ενστάσεις μας για τη συνολική πολιτική της Κυβέρνησης στο δημογραφικό και στα ζωτικά αιτήματα των αγροτών,  θα τα ψηφίσουμε, διότι βελτιώνουν -έστω και οριακά- τις συνθήκες των εργαζομένων. 
Από την άλλη, θεωρούμε ότι ο χώρος του αιγιαλού και των παραλιών,  που παρέχεται προς οικονομική εκμετάλλευση με βάση το νομοσχέδιο αυτό, αυξάνεται. Ενώ, στην περίπτωση των Δωδεκανήσων, όπου για ιστορικούς λόγους ισχύει ως τώρα ένα καλύτερο καθεστώς, αυτό καταργείται. Ως αποτέλεσμα, μειώνεται ακόμη περισσότερο ο προστατευόμενος χώρος, που ίσχυε ως τώρα, αντί να επεκταθεί όπως ορίζει το ενωσιακό Δίκαιο και το 7ο Πρωτόκολλο της Συνθήκης της Βαρκελώνης.

Ο Εισηγητής της Πλειοψηφίας είπε νωρίτερα πως δεν διατυπώθηκαν έντονες ενστάσεις. Εμείς λέμε «Όχι, διατυπώθηκαν και τις διατυπώνουμε ξανά και τώρα». Θέλουμε οι προστατευόμενοι χώροι να είναι μεγαλύτεροι. Τα κριτήρια παραχώρησης να είναι αυστηρότερα και οι έλεγχοι στις εταιρείες που εκμεταλλεύονται τις παραλίες να είναι πιο αποτελεσματικοί. Οι ενστάσεις μας είναι έντονες, σαφείς και ουσιαστικές.
 Ευχαριστώ, κύριε Πρόεδρε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε. 
Και με τον κ. Καζαμία ολοκληρώθηκαν οι τοποθετήσεις των Εισηγητών και Ειδικών Αγορητών των Κοινοβουλευτικών Ομάδων και συνεχίζουμε με τον κατάλογο των ομιλητών, με πρώτο, τον συνάδελφο, από την Κοινοβουλευτική Ομάδα «ΠΑΣΟΚ-ΚΙΝΗΜΑ ΑΛΛΑΓΗΣ», κ. Μιχαήλ Κατρίνη.
ΜΙΧΑΗΛ ΚΑΤΡΙΝΗΣ: Ευχαριστώ πολύ, κύριε Πρόεδρε.
 Κυρίες και κύριοι συνάδελφοι, ο Εισηγητής μας αναφέρθηκε λεπτομερώς στις θέσεις μας, σε σχέση με το νομοσχέδιο και μια από τις παρατηρήσεις που έχουμε διατυπώσει είναι ότι σε πολλές περιπτώσεις το νομοσχέδιο αυτό δεν είναι μόνο ανεφάρμοστο, αλλά αντί να λύσει ζητήματα δημιουργεί καινούργια και μάλιστα πολύ σοβαρά και το κυριότερο μάλιστα είναι ότι δημιουργεί ανασφάλεια δικαίου και θα αναφερθώ σε ένα τέτοιο παράδειγμα και γι’ αυτό ζήτησα να πάρω τον λόγο και θέλω να με ακούσει η πολιτική ηγεσία του Υπουργείου. Ένα παράδειγμα που αφορά την περιοχή μου, την Ηλεία. Έχω ενημερωθεί από τους κατοίκους του Οικισμού Αλκυώνα στο Κατάκολο στο Δήμο Πύργου ότι το παρόν νομοσχέδιο θίγει πολύ σοβαρά -δεν ξέρω αν έχετε λάβει ανάλογο υπόμνημα - τα ιδιοκτησιακά τους δικαιώματα. Ενώ ισχύει ο ν. 2971/2001, προστατεύει τα δικαιώματα ιδιοκτησίας, σε περιοχές με Σχέδιο Πόλης. Ορίζωντας ρητά, με το άρθρο 1 παράγραφος 2 ότι η ζώνη της παραλίας δεν θίγει υφιστάμενα όρια του Σχεδίου Πόλης. Το παρόν νομοσχέδιο στο νέο ορισμό της «Γραμμής Παραλίας» τον οποίον εισάγει, καταργεί αυθαίρετα το Σχέδιο Πόλης και όλα τα ιδιοκτησιακά δικαιώματα που έχουν δημιουργηθεί με βάση αυτό. Τι προτείνουμε; Στο άρθρο 5 παράγραφος 1 που καθορίζει ότι «Όπου υφίσταται Σχέδιο Πόλης, η οριογραμμή της παραλίας δεν μπορεί να υπερβεί την εγκεκριμένη γραμμή δόμησης.» Η φράση «εγκεκριμένη γραμμή δόμησης» να αντικατασταθεί με τη φράση «εγκεκριμένη ρυμοτομική γραμμή», διότι το όριο του Σχεδίου Πόλης είναι η ρυμοτομική γραμμή. Να διευκρινίσουμε εδώ ότι η παράγραφος 12 που έχει προστεθεί μετά από διαβούλευση στο άρθρο 5 του παρόντος νομοσχεδίου και η οποία διευκρινίζει το καθεστώς των ιδιοκτησιακών δικαιωμάτων που προϋπήρχαν της χάραξης του «Παλαιού Αιγιαλού» δεν αφορά τις περιοχές με Σχέδιο Πόλης, άρα δεν καλύπτει τους ιδιοκτήτες που αναφέρομαι αυτή τη στιγμή και ενώ ο ισχύων νόμος με το άρθρο 7 παράγραφος 6 δίνει δυνατότητα επανακαθορισμού του «Αιγιαλού» και της «Παραλίας» για καθορισμούς που είχαν γίνει με παλαιότερους νόμους, όπως είναι και στη συγκεκριμένη περίπτωση. Το νομοσχέδιο που συζητάμε, καταργεί και αυτό το άρθρο, άρα και αυτή τη δυνατότητα. Μάλιστα, στο άρθρο 23 του παρόντος νομοσχεδίου που αναφέρεται στις «Μεταβατικές Διατάξεις» του νόμου, δεν γίνεται καμία αναφορά στις εκκρεμείς υποθέσεις που αφορούν τον καθορισμό «Αιγιαλού» και «Παραλίας», καθώς και συναφή θέματα μέχρι της ισχύος του νόμου αυτού και το ζήτημα είναι ότι σε αυτήν την περίπτωση που αναφέρω εγώ είναι 46 ιδιοκτήτες του Οικισμού Αλκυώνα στο Κατάκολο. Κανένας δεν ξέρει πόσες άλλες περιπτώσεις μπορεί να έχουν το ίδιο πρόβλημα που δεν το έχουν αντιληφθεί ή δεν το έχουν επισημάνει; Επικαλούμενοι, λοιπόν, οι κάτοικοι αυτοί τα δικαιώματα που τους δίνει ο ισχύων νόμος, έχουν υποβάλει αίτημα στην Κτηματική Υπηρεσία, με την οποία ζητούν επανακαθορισμό της γραμμής «Αιγιαλού» και «Παραλίας» στην περιοχή του «Εγκεκριμένου Σχεδίου Πόλεως» καθώς έγιναν λάθη στον αρχικό καθορισμό. 

Εάν γίνει δεκτή αυτή η αλλαγή να πάει ρυμοτομική γραμμή, θα πρέπει να προστεθεί και το «όπου έχει καθοριστεί ζώνη παραλίας με το καθεστώς των προηγούμενων νόμων αντίθετα με τα οριζόμενα στον παρόντα νόμο σε οικισμούς με σχέδιο πόλης όπου έχει μεταβληθεί η οριογραμμή λόγω νόμιμων τεχνικών έργων ή φυσικών αιτίων, μπορούν να επανακαθορισθούν τα όρια αιγιαλού παραλίας ή παλαιού αιγιαλού με τη διαδικασία που προβλέπει το εδάφιο ι’ της παραγράφου 1 του άρθρου 5 με την προϋπόθεση ότι η απαλλοτρίωση για την παραλία δεν έχει συντελεστεί». Είναι και ένα αίτημα που έχει σταλεί στο Υπουργείο Οικονομικών και στην Επιτροπή μας και από τη δημοτική αρχή Πύργου. Καταλαβαίνει, λοιπόν, κάποιος ότι το παρόν νομοσχέδιο, αν ψηφισθεί ως έχει, αφαιρεί από τους συγκεκριμένους κατοίκους της περιοχής Αλκυόνας Κατάκολου και τα ιδιοκτησιακά τους δικαιώματα και τη δυνατότητα να διεκδικήσουν επανόρθωση εις βάρος των λαθών. Ελπίζω η πολιτική ηγεσία του Υπουργείου να καταλαβαίνει το πρόβλημα και να προχωρήσει στις απαραίτητες νομοτεχνικές αλλαγές, ώστε να μην προσβληθεί ένα από τα θεμελιώδη δικαιώματα των πολιτών, το δικαίωμα στην ιδιοκτησία.
 Αναφέρθηκε και ο Εισηγητής μας για τις αντιδράσεις που υπάρχουν σε επίπεδο δημοτικών αρχών γιατί όντως παραβιάζεται μια θεμελιώδης αρχή στο Δίκαιο της Ευρωπαϊκής Ένωσης που είναι η Αρχή της Επικουρικότητας, όπου οι αποφάσεις πρέπει να λαμβάνονται στο κοντινότερο προς τους πολίτες επίπεδο, που είναι το επίπεδο της Αυτοδιοίκησης και βεβαίως είναι δικαιολογημένο οι δημοτικές αρχές όχι μόνο στην Ηλεία αλλά σε όλη τη χώρα να διαφωνούν γιατί όχι μόνο αφαιρούνται αρμοδιότητες, αλλά χάνουν και έσοδα, μειώνονται πόροι με τις διατάξεις που έχετε ψηφίσει. 
Επίσης, θα ήθελα τελειώνοντας να θέσω και δύο ερωτήσεις. Θα ήθελα να μας εξηγήσει το Υπουργείο Οικονομικών για ποιο λόγο αναθεωρεί το άρθρο 10 του ν. 3864 του του 2010 με το άρθρο 53 του παρόντος, ένα άρθρο που στόχευε στην αποπολιτικοποίηση και αποκομματικοποίηση των διοικήσεων των τραπεζικών ιδρυμάτων; Αυτό, λοιπόν, που είχε ψηφιστεί σε μια λογική διαφάνειας και αποπολιτικοποίησης και του τραπεζικού συστήματος, έρχεσθε σήμερα εσείς και για τα μη εκτελεστικά μέλη το αναθεωρείτε, θέλω να μας εξηγήσετε για ποιο λόγο το κάνατε αυτό, γιατί δεν φαίνεται και πουθενά στην Αιτιολογική Έκθεση. Επίσης, θέλω να ρωτήσω για ποιο λόγο εισάγετε το άρθρο για την αλλαγή του τρόπου επιλογής του Προέδρου της Ελληνικής Αναπτυξιακής Τράπεζας δύο μόλις εβδομάδες μετά τον ορισμό της καινούργιας Διευθύνοντος Συμβούλου και αν όλη αυτή η διαδικασία να ορίζετε διοικήσεις και μετά να έρχεσθε να ψηφίζετε άρθρα που αλλάζετε τον τρόπο ορισμού διοίκησης, αν όλα αυτά αποτελούν μία μεταρρυθμιστική νομοθετική λειτουργία και τέλος πάντων, είναι κάτι που περιποιεί τιμή στην πολιτική ηγεσία του Υπουργείου Οικονομικών; 
Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε κύριε Κατρίνη και θα ήθελα να σας ενημερώσω ότι λάβαμε σήμερα την επιστολή του δήμου Πύργου και θα διανεμηθεί μαζί με τα Πρακτικά της σημερινής συνεδρίασης. 
Τον λόγο έχει η κυρία Ελένη Καραγεωργοπούλου.
               ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ, κύριε Πρόεδρε.
 Λυπάμαι που αποχώρησε ο κ. Θεοχάρης. Κύριε Πετραλιά, έχω μια πρόταση την οποία θα ήθελα να λάβετε σοβαρά υπόψη σας στην τελική διαμόρφωση του νομοσχεδίου προς την Ολομέλεια. 
Σε ότι αφορά τη σύμβαση παραχώρησης χρήσης αιγιαλού παραλίας δεδομένου ότι η χρήση δεν είναι εμπράγματο δικαίωμα, σαφώς δεν υποχρεούται κανείς να μνημονεύσει τον αριθμό ΚΑΕΚ  που αφορά στη συγκεκριμένη έκταση αιγιαλού. Το Ελληνικό Δημόσιο όμως είναι γνωστό και είναι σκανδαλώδες ότι σε πολύ λίγες περιπτώσεις έχει δηλώσει ενώ οφείλει να το κάνει εδώ και πάρα πολλά χρόνια, την ιδιοκτησία του και μεταξύ περισσοτέρων και τον αιγιαλό και αυτό συμβαίνει κατά κόρον επίσης στη νησιωτική Ελλάδα, όπου τίθεται θέμα επίσης εθνικής κυριαρχίας και απειλής της. Συνεπώς, το Ελληνικό Δημόσιο εκεί που οφείλει να το έχει κάνει και δεν το έχει κάνει, στην περίπτωση που υποχρεωθεί εντός του πλαισίου της σύμβασης παραχώρησης και του περιεχόμενού της να συμπεριληφθεί ο αριθμός ΚΑΕΚ με έναν έμμεσο τρόπο θα αναγκασθεί όπου έχει παραλείψει τη δήλωση του αιγιαλού και της παραλίας στο ελληνικό κτηματολόγιο να το πράξει. 

	Είναι μια καλή αφορμή για αυτό το νομοσχέδιο, ώστε να εξυγιανθεί με έναν τρόπο το Ελληνικό Κτηματολόγιο σε σημεία στα οποία πάσχει και με έναν τρόπο σκανδαλώδη έχουμε αφήσει αδήλωτη την ακίνητη περιουσία του δημοσίου στον αιγιαλό. Σας παρακαλώ πολύ να το λάβετε υπόψη σας.
Επιβεβαιώνω, φυσικά, τον λόγο του συναδέλφου μου, κ. Καζαμία, και δεν θέλω να καθυστερήσω την Επιτροπή. Θέλω να πιστεύω ότι θα βρω τον τρόπο στην Ολομέλεια να τοποθετηθώ σε άλλα σημεία του νομοσχεδίου, γιατί νομίζω ότι έχει παραβλεφθεί το γεγονός ότι το νερό έχει μνήμη και αυτό είναι κάτι που το έθιξαν οι ολλανδοί συνάδελφοι στους οποίους απευθυνθήκατε με αφορμή την ανάγκη ανάταξης της Θεσσαλίας. Το νερό, λοιπόν, έχει μνήμη και όπου υπάρχει ποτάμι, όπου υπάρχει παραλία, αιγιαλός, θάλασσα θέλει τον ζωτικό τους χώρο τον έχει ανάγκη. Αυτός, λοιπόν, ο ζωτικός χώρος όταν παραβιάζεται τότε μπορεί να γίνει βορά η συγκεκριμένη έκταση στην κλιματική αλλαγή και στην επιδρομή των έντονων καιρικών φαινομένων με κίνδυνο ζωής και κίνδυνο καταστροφής. 
Αυτές είναι οι πολύ λίγες επισημάνσεις μου και επιφυλάσσομαι για περισσότερα στην Ολομέλεια. 
Σας ευχαριστώ πολύ.
	ΑΠΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε, κυρία Καραγεωργοπούλου.
Τον λόγο έχει η κυρία Νοτοπούλου.
	ΑΙΚΤΕΡΙΝΗ ΝΟΤΟΠΟΥΛΟΥ: Ευχαριστώ πολύ κύριε Πρόεδρε.
Κυρίες και κύριοι συνάδελφοι θα περιμέναμε από τον τίτλο του νομοσχεδίου η κυβέρνηση που εμφανίζεται διαχρονικά ως υπέρμαχος πράσινης και γαλάζιας οικονομίας και ανάπτυξης, να έχει μεριμνήσει τουλάχιστον για την εξασφάλιση του δικαιώματος των πολιτών στην χρήση των παραθαλάσσιων περιοχών. 
Όμως, εσείς και πάλι παραμερίζετε την έννοια της κοινοχρησίας σε ένα νομοσχέδιο που ασχολείται αποκλειστικά και μόνο με την έννοια της αξιοποίησης. Δεν υπάρχει καμία πρόβλεψη σχετικά με την προσαρμογή μας σε συνθήκες κλιματικής αλλαγής, καμία αναφορά στη θωράκιση των παράκτιων οικοσυστημάτων από κινδύνους και στην πολιτική προστασία αρκείστε μόνο στην εμπορική εκμετάλλευση. 
Αυτά, την ίδια στιγμή που η κυβέρνηση συνεχίζει τη μη κύρωση και την εφαρμογή από τη χώρα μας του πρωτοκόλλου για την ολοκληρωμένη διαχείριση της παράκτιας ζώνης τη Σύμβαση της Βαρκελώνης για την προστασία της, μία κυβέρνηση φυσικά που δεν έχει εφαρμόσει ούτε την Κοινοτική Οδηγία σχετικά με την εκπόνηση και την υποβολή των θαλάσσιων χωροταξικών της σχεδίων. Αυτό οφείλατε να το έχετε κάνει μέχρι τις 31/3/ 2021, σήμερα, οδηγείται η χώρα με την παραπομπή στο Ευρωπαϊκό Δικαστήριο. 
Αφαιρείτε από το νόμο τον ορισμό του αιγιαλού, το ότι ο αιγιαλός αποτελεί ουσιώδες στοιχείο του φυσικού περιβάλλοντος της χώρας που προστατεύεται από την πολιτεία η οποία το διαχειρίζεται σύμφωνα με τη φύση του και τον κοινόχρηστο χαρακτήρα του και αφαιρείτε  και τη ρητή ευθύνη του κράτους για την προστασία του αιγιαλού και της παραλίας. Σας τα είπε ο Εισηγητής μας τόσες μέρες και φυσικά και οι φορείς. Εισάγετε και νέους όρους απάτητων παραλιών, δημιουργείτε προσδοκίες όμως ξέρετε, ότι πρέπει πρώτα να χαρακτηριστούν. Και μόνο αιγιαλοί και παραλίες εντός του εθνικού καταλόγου περιοχών του δικτύου Natura μπορούν να χαρακτηριστούν προστατευόμενες. 
Κυρίες και κύριοι συνάδελφοι με τις εισηγούμενες διατάξεις καταργείται επί της ουσίας την κοινοχρησία στο σύνολο των αγορών και των παραλιών όλων των Δωδεκανήσων. Είναι, λοιπόν, μία επιλογή που κάνει η κυβέρνηση σας να ξεχνά ότι με το άρθρο 24 του συντάγματος, η προστασία του φυσικού και πολιτιστικού περιβάλλοντος αποτελεί υποχρέωση του κράτους και δικαίωμα του κάθε πολίτη. Για την κυβέρνηση και τα συναρμόδια υπουργεία φαίνεται ότι οι επιπτώσεις της κλιματικής αλλαγής είναι ήσσονος σημασίας. 
Τώρα, θα ήθελα να κάνω μια αναφορά στο τέταρτο μέρος του νομοσχεδίου σας: τις ρυθμίσεις για την ενίσχυση της δημογραφικής και κοινωνικής πολιτικής που εξαντλούνται σε έξι διατάξεις. Μείζον εθνικό ζήτημα η μεγαλύτερη πρόκληση το δημογραφικό και εσείς φέρνετε 6 διατάξεις. Αποδεικνύεται, λοιπόν, και πάλι πως δεν έχετε καμία πρόθεση για ένα συνεκτικό, ένα ολιστικό σχεδιασμό αντιμετώπισης της δημογραφικής πρόκλησης και δεν έχετε κανένα σχεδιασμό για μια σύγχρονη στεγαστική πολιτική. 

Εισάγετε αύξηση του επιδόματος γέννησης κατά 300€ έως 500€, θετικό μέτρο, αλλά είναι μόνο αυτό το μέτρο. Σήμερα που η Ελλάδα είναι στην πρώτη τριάδα της Ευρωπαϊκής Ένωσης στο ποσοστό φτώχειας, 26% του πληθυσμού στη χώρα μας είναι κάτω από το όριο της φτώχιας και 28% του παιδικού πληθυσμού. Οι τιμές στα βρεφικά είδη διπλασιάζονται. Το κόστος ζωής για τα νοικοκυριά με παιδιά συνεχίζει να αυξάνεται, με ρυθμούς αβάσταχτους για την ελληνική οικογένεια. Οι δημογραφικές προβολές της Eurostat παρουσιάζουν δραματική επιδείνωση των μελλοντικών δημογραφικών προοπτικών για τη χώρα μας και προβλέπουν ότι θα έχουμε την τρίτη μεγαλύτερη μείωση του πληθυσμού στην Ευρωπαϊκή Ένωση και πιστεύετε λοιπόν ότι μέτρα αποσπασματικού χαρακτήρα σαν αυτό που εισάγετε, αρκούν για την αντιμετώπιση του δημογραφικού; Προφανώς όχι και το γνωρίζετε πάρα πολύ καλά, αλλά αρκείστε σε τίτλους. Άμεσα λοιπόν πρέπει να προβούμε σε σχεδιασμό και σε υλοποίηση εξειδικευμένων και συγκεκριμένων μέτρων, μια ολιστική προσέγγιση, δημιουργία και ενίσχυση κοινωνικών υποδομών και δομών προστασίας, ενίσχυση εισοδήματος των πολιτών, ενίσχυση στις ελληνικές οικογένειες και φυσικά στεγαστική πολιτική για τη διασφάλιση του δικαιώματος σε αξιοπρεπή και οικονομικά προσιτή στέγη.
Έχετε άλλη μια διάταξη. Μια αποσπασματικής λογικής πρόταση με το πρόγραμμα «ανακαινίζω-ενοικιάζω». Υπάρχει κάποιος που να πιστεύει ότι με 10.000€, γιατί αυτό είναι το ποσό των εργασιών που δικαιολογεί το συγκεκριμένο πρόγραμμα και κατά μέσο όρο 4.000€ σε 12.500 σπίτια, μπορεί κάποιος να ανακαινίσει ένα σπίτι κλειστό και να το καταστήσει λειτουργικό και να δοθεί με χαμηλά ενοίκια στην κοινωνική πλειοψηφία; Προφανώς όχι είναι η απάντηση. Για να είναι αποτελεσματικό το μέτρο θα έπρεπε να είναι περίπου στο πραγματικό κόστος των 30.000€. Αυτή τη στιγμή τα κλειστά ακίνητα είναι περίπου 800.000 σε όλη τη χώρα. Για δείτε τι αντίφαση να μην μπορεί ένας νέος άνθρωπος να βρει ένα σπίτι να νοικιάσει στην Αθήνα, για παράδειγμα, και να υπάρχουν τόσες χιλιάδες κλειστά ακίνητα. Δεν έχετε καμία πολιτική. Εμείς επιμένουμε τουλάχιστον 25 ακίνητα ΟΤΑ και δημοσίου θα πρέπει να ανακαινιστούν και σίγουρα χρειάζεται ένα σοβαρότερο πρόγραμμα ανακαινίσεων. Όμως η στεγαστική πολιτική δεν μπορεί να μείνει μόνο σε αυτό. Εμείς θα παρουσιάσουμε πολύ σύντομα μια ολοκληρωμένη πρόταση στεγαστικής πολιτικής. Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε κυρία Νοτοπούλου και συνεχίζουμε με τον κύριο Μπουκώρο Χρήστο. 
ΧΡΗΣΤΟΣ ΜΠΟΥΚΩΡΟΣ: Ευχαριστώ πολύ, κύριε Πρόεδρε. Έχουμε την τύχη η τέταρτη συνεδρίαση της Επιτροπής σας, την οποία ευχαριστώ για τη φιλοξενία, να γίνεται με την παρουσία και του κυρίου Πετραλιά, ο οποίος έχει την οικονομικά, εισροές και εκροές και της κυρίας Κόλλια, της Γραμματέως Δημόσιας Περιουσίας, η οποία γνωρίζει πάρα πολύ καλά τα θέματα αυτά και από τη θητεία της το ΤΑΙΠΕΔ, αλλά και του πρώην αρμόδιου Υφυπουργού του σημερινού Προέδρου της Επιτροπής του κυρίου Βεσυρόπουλου, ο οποίος κάθε χρόνο αναγκαζόταν να βγάζει μια ΚΥΑ για την αντιμετώπιση αυτών των ζητημάτων που περιλαμβάνονται στο νομοσχέδιο και εκεί δεχόταν πιέσεις και διαμαρτυρίες και όλα αυτά και προσπαθούσε πάντα να επιλύει προβλήματα. 
Καταλαβαίνω ότι αυτό το νομοσχέδιο έρχεται να διευθετήσει. Δεν συζητάμε κυρίως για τη δόμηση. Η δόμηση γνωρίζουμε όλοι ότι επηρεάζεται από άλλες διατάξεις πολεοδομικές και συζητάμε εδώ πέρα για την απλή παραχώρηση του αιγιαλού, κυρίως της παραλίας και θα ήθελα κύριε Υπουργέ, να προσέξουμε ορισμένα πράγματα γιατί ακούω διάφορες ακρότητες, αλλά ακρότητες υιοθέτησε και η ευρωπαϊκή ένωση και το ευρωπαϊκό κοινοβούλιο με τους αγρότες και τη νέα ΚΑΠ και κάτω από τις ρόδες των τρακτέρ αναγκάστηκε να την πάρει πίσω σήμερα η Ευρωπαϊκή Ένωση τη νέα ΚΑΠ και να δεσμευτεί για βελτιώσεις. Ας μην νομοθετούμε λοιπόν με τέτοιο οριζόντιο τρόπο και ας μη ζητάμε πράγματα, τα οποία αγνοούν την πραγματικότητα και τα βασικά δεδομένα. 
Εγώ θα σας μιλήσω για τη δική μου περιοχή, για τη Μαγνησία, γιατί έχει καταστεί πολύ ιδιαίτερη, μετά τις τελευταίες καταστροφές και για τα ζητήματα παραχώρησης αιγιαλού, που συζητάμε σήμερα και μέσα από τα παραδείγματα της δικής μου περιοχής θα προσπαθήσω να κάνω και κάποιες προτάσεις για την βελτίωση διατάξεων του νομοσχεδίου. 
Το πλάτος των παραλιών. Δεν είναι όλες οι παραλίες, ας πούμε στη Μαγνησία από την πλευρά του Παγασητικού είναι στενές, έτσι είναι η γεωμορφολογία, έτσι είναι η ακτογραμμή στο εσωτερικό του Παγασητικού, αντίθετα από την πλευρά του Αιγαίου για λόγους φυσικούς, για λόγους που έχουν να κάνουν με τους ανέμους, με τη θάλασσα, οι παραλίες έχουν πολύ μεγάλο πλάτος, 50 και 100 και 150 μέτρα. Από την πλευρά του Παγασητικού είναι στενές οι παραλίες. Πρέπει, κυρία Κόλλια, στο σημείο αυτό, ιδιαίτερα σε οικισμούς ιστορικούς, παλιούς και θα μιλήσω εδώ για τα Καλά Νερά, για την Άφησσο της Μαγνησίας για τον Κατηγιώργη, για τον Πλατανιά για το Τρίκερι, για όλες αυτές τις περιοχές που υπέστησαν μεγάλες ζημιές και έχουν στενές παραλίες. Τι θα νοικιάσει το ελληνικό δημόσιο σε αυτούς τους επαγγελματίες; Τι θα νοικιάσει; Οι παραλίες είναι κατεστραμμένες, οι οδοί πρόσβασης είναι κατεστραμμένες. Έρχεται ο νέος νόμος και λέει το τίμημα να πληρωθεί με τη δημοπρασία τα τέλη Μαρτίου. Η Ελληνική Πολιτεία έχει κάνει έναν προγραμματισμό -εσείς το ξέρετε κύριε Πετραλιά- από τον Απρίλιο να αρχίσουν οι μόνιμες αποκαταστάσεις. Είναι αμφίβολο αν θα έχουν ολοκληρωθεί μέχρι στο καλοκαίρι. Άρα, τι θα νοικιάσουμε σε αυτούς τους ανθρώπους; Πρέπει να το λάβετε υπόψη σας, τουλάχιστον για το τίμημα στη Μαγνησία να έχει μια διαφορετική αντιμετώπιση. Η κατωφέρεια στα παράλια εκεί από το Πήλιο έφερε μεγάλους όγκους νερού και δημιούργησαν ζημιές. Από ποιους επιχειρηματίες ζητάμε λεφτά; Από τους επιχειρηματίες που δεν έχουν πάρει τις αποζημιώσεις για τις καταστροφές ακόμα και θα τους ζητήσουμε ένα τίμημα μεγαλύτερο; Στην Άφησσο οι άνθρωποι καταστράφηκαν, στον Κατηγιώργη το ίδιο στη Μαγνησία, στον Πλατανιά το ίδιο και σε πολλές άλλες περιοχές, στην Αγριά το ίδιο. Κάποιοι από αυτούς έχουν πάρει ένα μέρος των αποζημιώσεων. Σίγουρα δεν έχουν εξοφληθεί όλοι. Θα έρθουμε να τους ζητήσουμε ένα αυξημένο τίμημα αυτούς τους ανθρώπους; Δεν πρέπει να δώσουμε δύο χρόνια αναστολή στο Νομό Μαγνησίας στις επιχειρήσεις του Νομού Μαγνησίας; Για βιοπαλαιστές μιλάμε. 
Στην Ελλάδα υπάρχουν 100.000 επιχειρήσεις, οι οποίες αυτές είναι που φέρνουν τα 22 δισ. στον Κρατικό Προϋπολογισμό, μικρές και μεγάλες. Το 70% από αυτές τις 100.000 επιχειρήσεις εδράζονται σε παραλίες και ζουν από τις παραλίες, άρα πρέπει να είμαστε πολύ προσεκτικοί. Εγώ ακούω και το «κίνημα της πετσέτας», δεν αφορά όμως τη δική μου περιοχή ούτε τη Φθιώτιδα, πιθανώς ούτε και την Ηλεία, μπορεί να αφορά τη Μύκονο, μπορεί να αφορά την Πάρο μπορεί να αφορά τη Σαντορίνη. Η οριζοντίωση των μέτρων μπορεί να δημιουργήσει πάρα πολύ μεγάλα προβλήματα στη βιωσιμότητα των επιχειρήσεων που προσφέρουν στην ελληνική οικονομία. 
Πιστεύω ότι οι εφαπτόμενοι όμοροι, ιδιαίτερα σε οικισμούς θέλω να πιστεύω ότι θα αντιμετωπιστούν, κύριε Υπουργέ. Δηλαδή όταν είναι 6-7 μαγαζιά εδώ και 50 χρόνια, δεν μπορεί να τους υποχρεώσεις να έχουν έξι μέτρα απόσταση, διότι τότε η έκταση δεν φτάνει για κανέναν. Ουσιαστικά τους αφαιρείς το δικαίωμα που τους δίνεις. Πιστεύω ότι είναι και σε άλλες περιοχές. 
Ο αλγόριθμος της τιμής. Λέτε ότι θα διαμορφώνεται η τιμή παραχώρησης σύμφωνα με τις αντικειμενικές αξίες και τη βαρύτητα της παραλίας. Εγώ γνωρίζω πάρα πολλούς επαγγελματίες στη Μαγνησία που παρέχουν τις ξαπλώστρες και ομπρέλες δωρεάν, εντελώς δωρεάν, χωρίς κανένα τίμημα. Γιατί δεν προστίθεται στον αλγόριθμο και η τιμολογιακή πολιτική, για να αντιμετωπιστούν και τα φαινόμενα που ακούμε σε διάφορα νησιά που δεν θέλω να κατονομάζω, 500 ευρώ η ξαπλώστρα; Να μπει και ο τιμοκατάλογος στον αλγόριθμο. Δηλαδή είναι το ίδιο ένα κατάστημα που εξυπηρετεί τους λουόμενους με ελάχιστο τίμημα ή με μηδενικό τίμημα, με έναν που κερδοσκοπεί από τα ομπρελοκαθίσματα και πληρώνει 500 ευρώ ας πούμε και πρέπει να έχεις και μέσον να κλείσεις, πέραν της οικονομικής δυνατότητας που δεν την έχουμε όλοι; Πρέπει να μπουν και τέτοιες παράμετροι, γι’ αυτό το λέω σε εσάς, κύριε Πετραλιά, κατά κύριο λόγο.
Ναυταθλητικά σωματεία. Ο Ναυταθλητισμός έχει φέρει άπειρα χρυσά μετάλλια από Ολυμπιακούς Αγώνες στη χώρα μας. Είμαστε χώρα πολυνησιακή, είμαστε χώρα ναυτική, έχουμε και ναυταθλητισμό, 165 σωματεία είναι. Δεν με ικανοποιεί το μειωμένο τίμημα. Θα ήθελα να σας προτείνω στα 165 ναυταθλητικά σωματεία της χώρας, να είναι συμβολικό το τίμημα. Αθλητισμό κάνουν, διέξοδο στους νέους μας προσφέρουν. 
Από εκεί και πέρα θέλω να επισημάνω και κάτι άλλο. Λέμε περιοχές Natura και ερχόμαστε με το νομοσχέδιο να πούμε ότι θα πληρώνεις 500 τετραγωνικά και θα αξιοποιείς 150. Αυτό τι είναι; Περιβαλλοντικό, οικονομικό, τι ακριβώς είναι; Αν δεν θέλεις να παραχωρήσεις ως Πολιτεία μεγαλύτερη έκταση, χρέωσέ του τα 150 τετραγωνικά, γιατί στη δική μου περιοχή πάλι, η Σκόπελος και η Αλόννησος, ένα μεγάλο μέρος της Σκιάθου και ένα μεγάλος μέρος του Πηλίου είναι Natura, είναι περιοχές Natura, άλλωστε το 40% της χώρας το έχουμε χαρακτηρίσει περιοχή Natura. Όπως παλιά λέγαμε ότι τα πάντα είναι δάσος και που ουδέποτε κατορθώσαμε να προστατεύσουμε το δάσος. Αν δεν το οριοθέτησης πραγματικά, πώς θα το προστατεύσεις; 40% Natura, δηλαδή τα άλλα κόμματα που άκουσα τι λένε στον κάτοικο της Αλοννήσου; Βάλαμε με το Θαλάσσιο Πάρκο Αλοννήσου περιορισμούς στην αλιεία, θα του απαγορεύσουμε τώρα ή θα καταστήσουμε ασύμφορη την οποιαδήποτε απλή αξιοποίηση της παραλίας. Δεν μιλάω για δόμηση, μιλάω για αξιοποίηση στη μικρή σεζόν των δύο-τριών μηνών που έχουν αυτοί οι κάτοικοι. Τι θα τους πούμε; Φύγετε από τα νησιά σας; Και μετά πηγαίνουμε στα Βήματα της Βουλής και λέμε «νησιωτικότητα» και είμαστε υπέρ των κατοίκων; Γιατί το άκουσα κι αυτό από κόμματα της αντιπολίτευσης σε  περιοχές Natura να μην παραχωρείται καθόλου. Εγώ λέω το αντίθετο, κύριε Υπουργέ. 150 μπορεί να αξιοποιηθεί, τόσα πρέπει να πληρώσει στο μικρό νησάκι και όχι να πληρώσει 500 τετραγωνικά, διότι η εκμετάλλευσή του θα καταστεί απολύτως ασύμφορη. Κάνουμε ότι νοιαζόμαστε εδώ για τους αδύναμους κ.τ.λ., λες και τα μεγάλα τα πεντάστερα ξενοδοχεία ζουν από την ξαπλώστρα, δωρεάν την παρέχουν την ξαπλώστρα στον πελάτη, που πληρώνει υψηλό τίμημα τα μεγάλα ξενοδοχεία, δεν ζουν από την ξαπλώστρα. Από την ξαπλώστρα ζει ο ταβερνιάρης, ζει ο ομπρελάς, ζει αυτός που έχει μια καφετέρια και περιμένει να δουλέψει τρεις μήνες για να ζήσει την οικογένειά του και να πληρώσει και το τίμημα της παραλίας και τους φόρους στο Κράτος. Πώς τα βλέπουμε όλα έτσι εδώ μακράν της πραγματικότητας; Είναι άλλη η πραγματικότητα. Και είναι αυτοί οι 100.000 επαγγελματίες, κύριε Υπουργέ, που μας φέρνουν τα 22 δισ. του τουρισμού, τις πληρωμές στον τουρισμό και αυτοί που λένε να αλλάξουμε μοντέλο τουρισμού, εγώ λέω να το διαφοροποιήσουμε, να φέρουμε και άλλα είδη τουρισμού, πιο βιώσιμα στη χώρα μας. Αυτοί που λένε να το αλλάξουμε, μια και έξω αυτό το μοντέλο τουρισμού, να μας πουν πού θα βρουν και τα 22 δισ. ετησίως. Όχι ανέξοδες κουβέντες. Να μας το πουν και να το αλλάξουμε, αν έχουν 22 δισ. να βάλουν στα κρατικά ταμεία. 
Από κει και πέρα και το «κίνημα της πετσέτας» σέβομαι και τις ανησυχίες για τον υπερτουρισμό και τις περιβαλλοντικές ανησυχίες. Δεν υπάρχουν περισσότερο και λιγότερο ευαίσθητοι Βουλευτές, αλλά δεν μπορεί να λέμε στη Μαγνησία τη χερσαία με σεζόν 2,5 μήνες το καλοκαίρι ή στη Φθιώτιδα ή σε άλλους νομούς ότι θα πληρώσετε και εσείς στα μέτρα του υπερτουρισμού. Δεν υπάρχει «κίνημα της πετσέτας», οι περισσότερες παραλίες είναι ελεύθερες και αυτές που έχουν ομπρελοκαθίσματα είναι πολύ κάτω από το 50% η κάλυψή τους. Όποιος θέλει να μιλήσει για υπερτουρισμό και για κινήματα πετσέτας κ.τ.λ., να μιλήσει συγκεκριμένα, με παραδείγματα νησιών και με παραδείγματα επιχειρήσεων, αν θέλει να είναι δίκαιος, όχι να τους τσουβαλιάζει όλους. 
Ολοκληρώνω, κύριε Πρόεδρε, αλλά γνωρίζω ότι τα ξέρετε πάρα πολύ καλά αυτά τα θέματα, έχετε ασχοληθεί ως Υφυπουργός και είναι πολύ σημαντικά ζητήματα για τη βιωσιμότητα. Άρα, η πρότασή μου είναι για τις περιοχές Natura, που τις ορίζει η Πολιτεία χωρίς καμία διαβούλευση ουσιαστικά, ακούει μόνο τις περιβαλλοντικές οργανώσεις, καλά κάνει και τις ακούει, αλλά να ακούει και τις τοπικές κοινωνίες, ό,τι αξιοποιούν αυτό να πληρώσουν και μιλάω τώρα για την Αλόννησο, ένα νησί τριών χιλιάδων κατοίκων, για τη Σκόπελο ένα νησί τεσσάρων χιλιάδων κατοίκων, για τη Σκιάθο ένα νησί 5.000 κατοίκων και για το Πήλιο με δύο δήμους δέκα χιλιάδων κατοίκων. Εκεί, όμως, υπάρχουν εκατοντάδες, αν όχι χιλιάδες επαγγελματίες, που βγάζουν κυριολεκτικά ένα μεροκάματο και δεν επιβαρύνει το περιβάλλον η ξύλινη ξαπλώστρα, άλλες κατασκευές και άλλες ανθρωπογενείς δραστηριότητες επιβαρύνουν το περιβάλλον, αλλά η άποψη που εκφράζω είναι αντιδημοφιλής, το δημοφιλές είναι τα κινήματα και όλα. Κυρία Κόλλια, θα σας παρακαλούσαμε να ενισχύσετε και τις κτηματικές υπηρεσίες για να ελέγχουν όλα αυτά τα οποία θα ψηφιστούν εδώ αύριο στο νομοσχέδιο, παρά τις αντιρρήσεις μας, που δεν τις βλέπω εγώ ως αντιρρήσεις, αλλά ως προτάσεις που τις καταθέτω στην πολιτική ηγεσία τις βλέπω και θα μπορούσαμε να πούμε πολλά ακόμα και για τις υπόλοιπες διατάξεις. 
Κλείνω, κύριε Πρόεδρε, λέγοντας ότι όλες αυτές οι δυσλειτουργίες και όλα αυτά τα θλιβερά φαινόμενα που καταγράφει η επικαιρότητα, οφείλονται σε ένα και μόνο γεγονός ότι η χώρα δεν διαθέτει κανενός είδους χωροταξικό σχεδιασμό. Ένας σωστός χωροταξικός σχεδιασμός ξεκινάει από το θαλάσσιο χωροταξικό σχεδιασμό, που έφερε ένα νομοσχέδιο ο ΣΥΡΙΖΑ το 2016 και μας είπε ότι όλα θα γίνουν και τίποτα δεν έγινε και ο θαλάσσιος χωροταξικός σχεδιασμός ξεκινάει από το τελευταίο σημείο της ΑΟΖ, όπου είναι ορισμένη, από το πιο απόμακρο σημείο της Ελληνικής ΑΟΖ και καταλήγει στις ελληνικές ακτές και έρχεται ο παράκτιος χωροταξικός σχεδιασμός να τον συνδέσει με το χερσαίο χωροταξικό σχεδιασμό ώστε να έχουμε ολοκληρωμένο χωροταξικό σχεδιασμό. Είχε ποτέ η Ελληνική Πολιτεία όλα αυτά τα εργαλεία; Εδώ δεν είχε δασολόγιο, δεν είχε κτηματολόγιο δεν είχε όρια οικισμών, δεν είχε αναγνώριση οδών, δεν είχε τοπικά πολεοδομικά σχέδια και προσπαθούμε όλα να τα κάνουμε σε πέντε χρόνια και αναζητούμε μετά τις ευθύνες από τους πολίτες. Ας αναζητούμε τις ευθύνες από τους παρανομούντες, όχι από τους πολίτες που βιοπορίζονται 50 χρόνια και πληρώνουν τους φόρους τους. 
Ελπίζω, κύριε Υπουργέ, να δείτε τη Μαγνησία, να δώσετε το χρόνο να ανασυνταχθεί, άλλωστε και ο Πρωθυπουργός αυτό μπορεί να κάνει και να μείνουν οι ίδιες τιμές, δεν λέω οι ίδιοι όροι –προσέξτε- ας εφαρμοστούν οι ίδιες διατάξεις και για τη Μαγνησία, αλλά να δούμε τις τιμές της Μαγνησίας για όλους αυτούς τους ανθρώπους που δραστηριοποιούνται επαγγελματικά στην παράκτια ζώνη για να τους δώσουμε έτσι μια δυνατότητα επιβίωσης. Σας ευχαριστώ πολύ, θα επανέλθω στην Ολομέλεια, να είστε καλά.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε πολύ τον κ. Μπουκώρο και συνεχίζουμε με το συνάδελφο Βουλευτή από την Κ.Ο. της Ν.Δ. κ. Υψηλάντη.
ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ: Ευχαριστώ πολύ, κύριε Πρόεδρε. Κύριε Υπουργέ, κυρία Γενική Γραμματέα Δημόσιας Περιουσίας, θα το ξαναπώ σήμερα, έρχομαι σε αυτή την Επιτροπή ως Έλληνας, ως άνθρωπος που θέλει να βλέπει τη χώρα του να προοδεύει και βεβαίως και ως Δωδεκανήσιος. Και τα λέω αυτά, διότι μέσα στα ζητήματα τα οποία τίθενται για τα Δωδεκάνησα, με ιδιαίτερο ενδιαφέρον ακούω παρεκκλίσεις από αυτά τα οποία τουλάχιστον δημόσια και εμφανώς και διαχρονικά ζητούν και εκπρόσωποι των κομμάτων, οι οποίοι σήμερα διαφωνούν και με τη ρύθμιση για τον αιγιαλό και την παραλία στα Δωδεκάνησα. Κύριε Κουκουλόπουλε, ο κ. Βενιζέλος διαφωνεί με αυτή τη διάταξη ή ο Βουλευτής σας ο κ. Νικητιάδης διαφωνεί με αυτή τη διάταξη; 
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ: (ομιλεί εκτός μικροφώνου)
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κύριε Κουκουλόπουλε, δεν ακούγεστε, είστε εκτός μικροφώνου και δεν καταγράφονται αυτά που λέτε.
ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ: Η αξιολόγηση λοιπόν –να ξεκινήσω από αυτό το σημείο- η αξιολόγηση της συγκεκριμένης διάταξης και των συγκεκριμένων μέτρων. Είχαμε έναν ιταλικό κτηματολογικό κανονισμό, ο οποίος με το Εθνικό Κτηματολόγιο καταργείται. Συνεπώς, καταργείται και αυτός ο κανονισμός. Τα Δωδεκάνησα και ειδικότερα αυτά τα τρία νησιά η Ρόδος η Κως και η Λέρος, ένα τμήμα της Λέρου, θα ακολουθήσουν άλλες διατάξεις από αυτές οι οποίες ισχύουν στην υπόλοιπη χώρα; Όχι βέβαια. Είναι και αντισυνταγματικό και εναντίον της ισότητας και εναντίον πολλών άλλων θεμάτων. Όσον αφορά αυτό που ακούστηκε ότι έχουμε παράβαση της Συνθήκης των Παρισίων, κανένα τέτοιο θέμα δεν υπάρχει και δεν υφίσταται. Αλλά δεν είναι αυτό το ζητούμενο. Αυτό για μας τους  Δωδεκανήσιους είναι λυμένο. Το ότι θα έπρεπε και πρέπει πλέον να ισχύει αυτό το οποίο ισχύει και στην υπόλοιπη χώρα, είναι δεδομένο και θέσφατο, τελείωσε και αυτό αν θέλετε εξειδικεύεται σήμερα, διότι υπάρχει γενικότερη διάταξη για το κτηματολόγιο της Δωδεκανήσου και στις σχετικές διατάξεις και το νομοθέτημα, το οποίο ψηφίσαμε προ ενός ή δύο ετών όπου με την μετάπτωση στο Εθνικό Κτηματολόγιο καταργείται ο ιταλικός κτηματολογικός κανονισμός. Κύριε Υπουργέ, χρειαζόμαστε πάρα πολλές διατάξεις ουσίας οι οποίες πρέπει να υπάρξουν για τα Δωδεκάνησα και για τις μεταβατικές αυτές περιόδους και το βασικότερο είναι ότι -και ας το ακούσουν και οι υπόλοιποι- πράγματι υπάρχουν συμπατριώτες μας, οι οποίοι από την περίοδο της ιταλοκρατίας έχουν εγκλωβιστεί και έχουν χαρακτηριστεί οι περιουσίες τους ως παραλία και ως δημόσια περιουσία, οι οποίοι σήμερα καλούνται να πληρώσουν υπέρογκα ποσά, με πρωτόκολλα αποζημίωσης και κατεδαφίσεων. Αυτό είχα πει προχθές στον Υπουργό και είπε ότι είναι θέμα άλλου Υπουργείου,  Περιβάλλοντος όσον αφορά τις κατεδαφίσεις. Όσον αφορά όμως τα πρόστιμα και τα πρόστιμα, τα οποία έχουν επιβληθεί βάσει του ιταλικού κτηματολογικού κανονισμού, ας μην επαναπαυόμαστε στο γεγονός ότι ήταν κάποια στιγμή νόμος. Σήμερα ξαφνικά αυτά τα κομμάτια από παραλία δεν είναι πλέον παραλία και είναι κομμάτια, τα οποία ανήκουν στους Δωδεκανήσιους, όπως ανήκει και όλη αυτή η περιουσία, η οποία δυστυχώς και θα έπρεπε να απασχολήσει διαχρονικά μιλάω το Ελληνικό Κράτος, που καταρρέει. Καταρρέουν υπέροχα αρχιτεκτονήματα στα Δωδεκάνησα, το Σανατόριο, η Villa de Vecchi, τα κτήρια πάμπολλα, το παλιό Νοσοκομείο της Ρόδου. 

	Αυτά πρέπει να μας απασχολήσουν και πρέπει να δούμε, κύριε Υπουργέ, πώς θα λυθεί και το ζήτημα αυτών των υπέρογκων και προκλητικών προστίμων, τα οποία έχουν επιβληθεί εις βάρος Δωδεκανησιών σε περιοχή πλέον που δεν είναι παραλία και ανήκει σε μια περιοχή, την οποία βαφτίζουμε ιδιωτική περιουσία του δημοσίου. Αν μη τι άλλο, να υπάρξει μία πρόνοια. Έτσι κάνουν τα σωστά κράτη. Κύριε, υπήρχε αυτή η ιστορικότητα, υπήρχαν αυτά τα δεδομένα; Ελάτε να τα εξετάσουμε. Κύριε Υπουργέ, αν δεν γίνουν αυτά επειδή εμείς τολμάμε και αυτό που γίνεται σήμερα είναι τολμηρό, αλλά πρέπει όμως να το δούμε και στην μεγαλύτερη του διάσταση. 
Το άλλο το οποίο θέλω να θέσω στην Επιτροπή είναι αυτό για τα μικρά νησιά και την απόσταση από την ακτή που μπορούν να αναπτύξουν την επιχείρησή τους. Καταστρέφουμε και κλείνουμε επιχειρήσεις με αυτή τη διάταξη, κύριε Υπουργέ. Στη Σύμη, για παράδειγμα. Δεν μπορεί το κατάστημα να είναι στα 2 μέτρα και να λειτουργεί εδώ και δεκαετίες και ξαφνικά να τους λέμε εσύ δεν θα βάλεις τραπεζοκαθίσματα. Τα κλείνουμε αυτά και γιατί μόνο τα ξενοδοχεία; Βάλτε και τις επιχειρήσεις αυτές. Βάλτε αυτά τα εστιατόρια. Πεθαίνουν επιχειρήσεις εάν δεν αλλάξει αυτή η διάταξη, κύριε Υπουργέ. 
Κοιτάξτε ξανά άρθρα του συγκεκριμένου νομοσχεδίου, 8, 9, 11. Δείτε τα ξανά και δείτε τα υπό το πρίσμα της νησιωτικότητας. Δεν είναι το ίδιο τα στενά σοκάκια της Σύμης και το Ψαροχώρι στην Κάρπαθο με αυτό το οποίο θέλετε στις παραλίες που αναπτύσσουμε σήμερα την επενδυτική μας μεγάλη δραστηριότητα στην Αθηναϊκή Ριβιέρα. Έτσι καταστρέφουμε και το άλλο όραμα, το οποίο έχουμε και το οποίο φέρνει ζεστό χρήμα στην Ελλάδα και είναι ο τουρισμός μας. Γιατί έρχονται εδώ; Για τις υποδομές που έχουμε διαχρονικά; Ποιες υποδομές; Για τον ήλιο και τη θάλασσα έρχονται. Και για την αυθεντικότητά μας. Ας ξυπνήσει το αθηναϊκό κράτος και ας τα δει διαφορετικά επιτέλους. Ευχαριστώ πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε, κύριε Υψηλάντη.
Τον λόγο έχει η κυρία Σπυριδάκη Αικατερίνη.
ΑΙΚΑΤΕΡΙΝΗ ΣΠΥΡΙΔΑΚΗ: Ευχαριστώ κύριε Πρόεδρε. Κύριε Υπουργέ, κυρία Γενική Γραμματέα, κυρίες και κύριοι συνάδελφοι, είναι η τέταρτη συνεδρίαση της Διαρκούς Επιτροπής Οικονομικών Υποθέσεων για την επεξεργασία του νομοσχεδίου «όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις». Τοποθέτηση για το σύνολο του νομοσχεδίου θα έχουμε την ευκαιρία να κάνουμε στην Ολομέλεια. Όμως, επιτρέψετε μου απλά δύο παρατηρήσεις. 
Η πρώτη έχει να κάνει με τη λέξη αξιοποίηση που έχετε στον τίτλο του νομοσχεδίου και καταδεικνύει και την ιδεολογική μας διαφορά με την Κυβέρνηση. Για μας πρέπει να διασφαλιστεί η προστασία των παράκτιων οικοσυστημάτων, ενώ η αξιοποίηση και το κέρδος ακολουθούν σαφώς, αλλά όχι σε μια ατζέντα λέγοντας «κέρδος πάσης θυσίας και άνευ όρων». 
Δεύτερον, οι περιβαλλοντικές οργανώσεις ένωσαν τις δυνάμεις τους και άσκησαν αυστηρή κριτική στο νομοσχέδιο. Το ίδιο όμως έπραξαν και οι φορείς επιχειρηματικών, επαγγελματικών, τουριστικών συμφερόντων και κυρίως ο κόσμος της εστίασης. Γι’ αυτό επιτρέψτε μου να επικεντρωθώ για πολύ λίγο στον τουρισμό συνδυαστικά με την κλιματική κρίση. Άλλωστε αποτελεί και το μεγαλύτερο μέρος του νομοσχεδίου που σχετίζεται με τον τουρισμό. Τον τελευταίο χρόνο παρακολουθήσαμε συγκλονισμένοι πλημμύρες, όπως στην πολύπαθη Θεσσαλία, φωτιές στη Ρόδο και στον Έβρο, καταστροφές φυσικού περιβάλλοντος, όπως το περίφημο δάσος της Δαδιάς και δυστυχώς απώλειες ανθρώπινων ζωών και περιουσιών. Η κλιματική κρίση χτυπάει την πόρτα και η χώρα είναι απροστάτευτη, γιατί το περιβάλλον είναι απροστάτευτο και η ανάπτυξη είναι άναρχη και στοχεύει στο εύκολο κέρδος άνευ όρων. 

	Ο τουρισμός μας σε Ρόδο, Τήλο, Έβρο, ευρώ υπέστη τεράστιο πλήγμα και χωρίς οδικό δίκτυο, φυσικό περιβάλλον, ασφάλεια και στοιχειώδεις υποδομές δεν μπορεί να υπάρξει ανάπτυξη τουρισμού. Ο τουρισμός δεν είναι μια αφηρημένη έννοια που μπορεί να λειτουργήσει ιδεατά και κάτω από οποιεσδήποτε συνθήκες. Επηρεάζει και επηρεάζεται από πολλούς συντελεστές και παράγοντες όπως το φυσικό περιβάλλον, οι κλιματικές συνθήκες, η γεωγραφική θέση, ο πολιτισμός, η ιστορία, οι υποδομές, οι ξενοδοχειακές και συναφείς επιχειρήσεις, αλλά κυρίως οι άνθρωποι του τουρισμού. Όλα τα παραπάνω επενεργούν στο τουριστικό προϊόν και εν πολλοίς το καθορίζουν όπως και τις επιδράσεις σε αυτό θετικές ή αρνητικές.
Οι συνέπειες των ακραίων καιρικών φαινομένων είναι σοβαρές και επηρεάζουν την επιλογή του προορισμού. Σύμφωνα με έρευνα του Παγκόσμιου Συμβουλίου Ταξιδίων και Τουρισμού που είναι ένα φόρουμ από μέλη της παγκόσμιας επιχειρηματικής κοινότητας και συνεργάζεται με κυβερνήσεις σχετικά με την ταξιδιωτική και τουριστική βιομηχανία, η ταχύτητα και η επιτυχία διαχείρισης ακραίων φαινομένων είναι παράγοντες που θα κρίνουν αν υπάρχουν μακροπρόθεσμες ή όχι επιπτώσεις. Στην Ελλάδα λοιπόν πάσχουμε στην αποτελεσματικότητα του κράτους σε όλα τα στάδια. Πάσχουμε στην πρόληψη, στην περιβαλλοντική προστασία, στην αποτελεσματική και άμεση αντιμετώπιση μιας κρίσης, αλλά δυστυχώς και στον τομέα της αποκατάστασης. Η εναλλαγή ακραίων καιρικών φαινομένων όπως καύσωνες τον Ιούλιο ή βροχές και πλημμυρικά φαινόμενα τον Αύγουστο, τα δυστυχήματα όπως αυτό καταγράφηκε ένα χρόνο ακριβώς στα Τέμπη, προκαλούν ανησυχία στους κύκλους της Ελληνικής Βιομηχανίας Τουρισμού.
Όπως έχουμε ιδεολογική διαφορά στον τρόπο χρήσης της λέξης αξιοποίηση, έτσι έχουμε και διαφορετική αντίληψη στον τρόπο προσέγγισης του τουρισμού. Ένα παράδειγμα· αντί ως χώρα να κυρώσουμε και να εφαρμόσουμε το πρωτόκολλο της Βαρκελώνης για την προστασία της μεσογείου, η κυβέρνηση μεταβάλλει τον ορισμό τις παραλίες και καταργεί το ελάχιστο των 30 μέτρων που έχει ψηφιστεί απ’ το 2019.
Εμείς, δίνουμε προτεραιότητα στη βιώσιμη τουριστική ανάπτυξη και τη συνδέουμε με τη βελτίωση της ποιότητας ζωής του ανθρώπου και την προστασία του περιβάλλοντος. Κρίνουμε υποχρεωτική την ανάγκη υιοθέτησης αρχών βιώσιμης ανάπτυξης. Άλλωστε προς αυτή την κατεύθυνση κινήθηκαν τα περισσότερα κράτη της Ευρωπαϊκής Ένωσης, αλλά και ο ίδιος ο Παγκόσμιος Οργανισμός Τουρισμού ενθαρρύνει την ανάπτυξη ενός υπεύθυνου και αειφόρου τουρισμού και την εφαρμογή του παγκόσμιου κώδικα δεοντολογίας για τον τουρισμό, ώστε οι τουριστικοί προορισμοί και οι επιχειρήσεις να μεγιστοποιούν τις θετικές, οικονομικές και πολιτισμικές επιπτώσεις του τουρισμού ελαχιστοποιώντας τις αντίστοιχες αρνητικές.
Μία βιώσιμη τουριστική ανάπτυξη οφείλει να ικανοποιεί τις ανάγκες του σήμερα χωρίς να θέτει σε κίνδυνο το αύριο. Είναι χρέος μας προς τις επόμενες γενιές η αειφορία και η βιωσιμότητα. Η βιώσιμη λοιπόν τουριστική ανάπτυξη απαιτεί τη συμμετοχή σχετικών κοινωνικών εταίρων και να εξασφαλίζεται με συναίνεση και με επίκεντρο τα κοινωνικά ζητήματα, όπως αυτό του υπερ τουρισμού, η ασφάλεια, η προστασία της δημόσιας υγείας, η ανθεκτικότητα των υποδομών και ανθεκτικότητα απέναντι στην κλιματική κρίση.
Η κυβέρνηση ουσιαστικά απορρίπτει αυτή τη λογική. Τη λογική ενός δομημένου σχεδιασμού που ξεκινάει από κάτω προς τα πάνω και περιλαμβάνει υλοποίηση μακρόπνοων συμμετοχικών και συνοχικών πολιτικών. Ούτε σχέδιο, ούτε χρονοδιάγραμμα. Ενισχύει ένα μοντέλο συγκεντρωτικό, όπου η εξουσία και οι πόροι συγκεντρώνονται στο κεντρικό κράτος. Ένα παράδειγμα· ο δήμος για εμάς πρέπει να έχει αποφασιστικό ρόλο για το ποιες παραλίες θα παραχωρηθούν και η κυβέρνηση νομοθετεί ώστε ακόμη και η παραχώρηση της ανάπτυξης τραπεζοκαθισμάτων, ξαπλωστρών, θαλάσσιων μέσων αναψυχής κλπ., να χορηγείται από το Υπουργείο Εθνικής Οικονομίας. Συνολικά οι κυβερνητικές πολιτικές για το περιβάλλον, την πολιτική προστασία και τον τουρισμό, δεν διακρίνεται από πνεύμα συναίνεσης και συνεννόησης. Για την κυβέρνηση η συνεννόηση και ο διάλογος έχουν την έννοια της απόλυτης και χωρίς κριτικής συναίνεσης πάνω στις κυβερνητικές επιλογές. Είναι ευθύνη του πολιτικού συστήματος να μεταβούμε από την προσωπική ανάπτυξη του τουρισμού στην ποιοτική, από το μαζικό τουρισμό στον ισόρροπο χωρικά τουρισμό, από την μονοθεματικότητα του τουριστικού προϊόντος στη θεαματική επέκταση σε ειδικές μορφές τουρισμού.
Σήμερα πρέπει να επιλέξουμε ένα μοντέλο τουριστικής ανάπτυξης με έμφαση στην ποιότητα. Για μας ο βιώσιμος και αειφόρος τουρισμός συνδέεται άρρηκτα με ένα δυνατό όχημα για να πετύχουμε το μεγαλύτερο και γενικότερο στόχο που δεν είναι άλλος από ένα μοντέλο βιώσιμης ανάπτυξης με κοινωνική δικαιοσύνη, μείωση ανισοτήτων και σεβασμό προς τον άνθρωπο και το περιβάλλον. Είμαστε υπέρ της ρύθμισης, είμαστε υπέρ της προοπτικής, αλλά για να μπορέσουμε να μιλήσουμε για προοπτικές ανάπτυξης χρειάζεται πλάνο και σχέδιο. Όπως σωστά είπε ο Ειδικός Αγορητής μας, δύο είναι οι ελέφαντες μέσα στο δωμάτιο, η κλιματική κρίση και το φαινόμενο του υπερ τουρισμού. Λένε, λοιπόν, κοίτα εκεί που θες να πας, αλλιώς θα πας εκεί που κοιτάς. Και εγώ αναρωτιέμαι· ποιος είναι ο προορισμός; Με ποιο πλάνο φέρνει η κυβέρνηση το συγκεκριμένο νομοσχέδιο; Και πώς το εννοώ αυτό. Όταν εκκρεμεί το χωροταξικό για τον τουρισμό, όταν εκκρεμεί ένα νομοσχέδιο του Υπουργείου Περιβάλλοντος το οποίο διαμηνύει ο Υπουργός, όταν εκκρεμεί και πληρώνουμε πρόστιμα για το θαλάσσιο χωροταξικό. 

Η ερώτησή μου είναι η εξής. Υπάρχει συνέχεια συνεργασίας, συνέχεια και συστήματα στον τρόπο που η κυβέρνηση διαχειρίζεται ένα τέτοιο θέμα; Η δική μου λογική λέει, ότι πρώτα κοιτάμε το χωροταξικό του τουρισμού, βλέπουμε τι είναι κορεσμένο και τι όχι και δεν έχουμε οριζόντια μέτρα ανά περιοχή. Τα κρίνουμε ανάλογα με τις ανάγκες της κάθε περιοχής, ώστε να μπορέσει η μικρομεσαία επιχειρηματικότητα να ακμάσει. Σας ευχαριστώ πολύ για το χρόνο σας.
ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής): Τον λόγο έχει ο κ. Ακτύπης.
ΔΙΟΝΥΣΙΟΣ ΑΚΤΥΠΗΣ: Καταρχάς θα ήθελα να δώσω συγχαρητήρια στο Υπουργείο Οικονομικών, για ένα νομοσχέδιο το οποίο από τον τίτλο του και μόνο είναι ότι αξιοποιείται η δημόσια περιουσία σε θαλάσσιες περιοχές. Αυτός και μόνο ο τίτλος τα λέει όλα. Υπάρχει μια ισορροπία μεταξύ της προστασίας του περιβάλλοντος, όπως καταλαβαίνετε και από τον τίτλο, αλλά και ταυτόχρονα η αξιοποίηση της δημόσιας περιουσίας. 
Εδώ ακούσαμε πάρα πολλά πράγματα, τα οποία πραγματικά χρειάζονται σχολιασμό. Κάποιοι νομίζουν, ότι μπορεί ο τουρισμός να φέρνει στην Ελλάδα 20 - 22 δισεκατομμύρια, αλλά τελικά όλες οι παραλίες να μείνουν απάτητες για την προστασία του περιβάλλοντος. Νομίζω, ότι ευαισθησία όσον αφορά το περιβάλλον, έχουμε όλοι μας και αυτό προσπαθούμε να κάνουμε και με τους νόμους τους οποίους έχουμε, αλλά και τοπικά ο καθένας μας θέλει να έχει πραγματικά ένα φυσικό περιβάλλον προστατευμένο. Ταυτόχρονα  όμως, θα πρέπει να καταλάβουμε ότι σε αυτές τις συγκεκριμένες περιοχές δραστηριοποιούνται και κάποιες επιχειρήσεις, κάποιοι άνθρωποι που δίνουν θέσεις εργασίας και ότι και αυτοί πρέπει να επιβιώσουν στην περιοχή. Εκείνο το οποίο συζητήθηκε πάρα πολύ και δεν το καταλαβαίνω προσωπικά εγώ είναι το ζήτημα των δημοπρασιών, αν θα το κάνει ο δήμος ή αν θα το κάνει η κτηματική υπηρεσία. Θα σας αναφέρω εγώ συγκεκριμένα στη δικιά μου την περιοχή στη Ζάκυνθο, σε δήμο τα προηγούμενα χρόνια που έπρεπε να κάνει τις δημοπρασίες, ερχόντουσαν οι επιχειρηματίες στο γραφείο μου τουλάχιστον πέντε φορές ο καθένας γιατί ο δήμος δεν προχωρούσε να κάνει τη δημοπρασία. Αποτέλεσμα, ερχόντουσαν όλοι οι επιχειρηματίες και έτρωγαν πρόστιμα και ο δήμος τους είχε αφήσει χωρίς άδεια. Το να πας να κάνεις ηλεκτρονικά, κεντρικά, την διαδικασία χωρίς ρουσφέτια, χωρίς οτιδήποτε άλλο, πρέπει να το επικροτήσουμε και να πούμε ότι πλέον ο έλεγχος υπάρχει κεντρικά από την κτηματική υπηρεσία χωρίς να επεμβαίνει ο εκάστοτε δήμαρχος που δεν ξέρουμε πραγματικά τι ρόλο μπορεί να παίξει. Δεν μπορείς να ελέγξεις  όλους τους δημάρχους, ενώ εδώ ελέγχεις την κτηματική υπηρεσία αν όντως γίνεται σωστά η δουλειά. Αντί αυτού, να το χαρακτηρίζεις ότι παίρνεις αρμοδιότητες από το δήμο. Από τη στιγμή που το κέρδος του δήμου είναι ακριβώς το ίδιο, ότι έπαιρνε από την προηγούμενη διαδικασία παίρνει και τώρα, επομένως δεν του παίρνεις τίποτα το οικονομικό από αυτά τα οποία του δίνεις για να επιβιώσει.
Άκουσα προηγουμένως και τη συνάδελφο από το ΠΑΣΟΚ. Νομίζω, ότι θα πρέπει να είμαστε ιδιαίτερα προσεκτικοί στο ΠΑΣΟΚ, γιατί προσπαθείτε να πάρετε τη θέση του ΣΥΡΙΖΑ, γιατί ακριβώς αυτά λέγανε και καταλαβαίνετε πού πηγαίνει όλη η ιστορία τους. Λοιπόν, θα πρέπει να αντιλαμβάνεστε ότι έχετε κυβερνήσει τη χώρα, όπως την κυβερνήσαμε και εμείς και μάλιστα, το προηγούμενο διάστημα κυβερνήσαμε και μαζί. Λοιπόν, μην προσπαθείτε να κάνετε αυτό που κάνει ο ΣΥΡΙΖΑ σήμερα, που λέει ότι «δεν θυμάμαι τίποτα, δεν κυβέρνησα καθόλου». Άρα, λοιπόν όλα είναι κακώς κείμενα. Κάνετε μια κριτική όταν έχουμε κυβερνήσει και εμείς και εσείς στη χώρα και πολλά πράγματα που είχατε τη δυνατότητα να τα ρυθμίσετε, δεν τα ρυθμίσατε. Εμείς τα ρυθμίζουμε σήμερα. Εμείς ερχόμαστε και βάζουμε το χέρι επί τον τύπον των ήλων και λέμε ότι θα λύσουμε αυτά τα προβλήματα, που δεν λύθηκαν ούτε επί των ημερών σας. Επομένως καλό είναι να είμαστε ιδιαίτερα προσεκτικοί, όταν κάνουμε κριτική. 
Προς την κ. Νοτοπούλου, η οποία τοποθετήθηκε προηγουμένως και μας είπε ότι τα 400 ευρώ για το δημογραφικό είναι λίγα, αλλά ξέχασε ότι και τα 2.000 ευρώ η παρούσα κυβέρνηση τα έβαλε για να έχουμε την αύξηση των 400 ευρώ. Άρα, λοιπόν, δεν είναι 400 ευρώ είναι 2.400 ευρώ, είναι 3.500 γιατί ακριβώς εμείς θεσπίσαμε αυτό το επίδομα για τις γεννήσεις για να υποστηρίξουμε τα νεαρά ζευγάρια και ξεκινήσαμε από τις 2.000 ευρώ. Άρα  λοιπόν ας μην βλέπουμε ότι είναι λίγο το μέτρο. Επιμένετε συνεχώς σε μία παρατήρηση την οποία κάνετε για το ζήτημα της ακρίβειας, όταν ξέρουμε ότι αυτή η ακρίβεια είναι μια ξενόφερτη ακρίβεια που υπάρχει και η κυβέρνηση προσπαθεί με οποιονδήποτε τρόπο να μειώσει αυτόν τον πληθωρισμό, ο οποίος υπάρχει. Από την άλλη μεριά δεν σας αρέσει ούτε το ζήτημα της αύξησης των εφημεριών των γιατρών. Ενώ πριν κατακεραυνώνατε και λέγατε γιατί δεν υπάρχει διασύνδεση των POS με τις ταμειακές μηχανές, τώρα το περνάτε σαν να μην έγινε ούτε αυτό για να χτυπήσουμε τη φοροδιαφυγή. 

Εκείνο, τελικά, το οποίο βλέπω ότι έχετε, έχετε μια αλλεργία με το επιχειρείν στην Ελλάδα. Δηλαδή, όταν ακούτε για επιχείρηση, σάς πιάνει αλλεργία. Αυτό νομίζω ότι θα πρέπει να το αφήσετε, γιατί αυτό δικαιολογεί και τα ποσοστά, τα οποία έχετε. Διότι ρήμαξαν κάποιοι τη μεσαία και τη μικρομεσαία επιχειρηματικότητα το προηγούμενο διάστημα και συνεχίζουν, στον ίδιο ρυθμό, όταν ακούν για επιχείρηση, πραγματικά, να έχουν αλλεργία. 
Σας ευχαριστώ πολύ, κύριε Πρόεδρε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε κι εμείς, κύριε Ακτύπη. 
Το λόγο τώρα έχει ο Υφυπουργός Εθνικής Οικονομίας και Οικονομικών κ. Αθανάσιος Πετραλιάς. Ορίστε, κύριε Υπουργέ.
ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. 
Αρχικά να πω ότι πολλά από τα σχόλια που ακούσαμε -ευχαριστούμε και τους βουλευτές μας και τους Αγορητές- θα ληφθούν υπόψη. Εδώ, ετοιμάζουμε τις νομοτεχνικές για τους όμορους, για τα ναυταθλητικά σωματεία κλπ. Οπότε, θα τα δείτε όλα αυτά.
Να πω μόνο για την κυρία Νοτοπούλου, η οποία αναφέρθηκε σε κάποια θέματα.  Δεν είναι μόνο αυτή η ρύθμιση για τα δημογραφικά. Από 1/1/2024 έχουμε σειρά μέτρων για την οικογένεια -να τα ξαναπώ- δηλαδή, αύξηση του αφορολόγητου για κάθε τέκνο, αύξηση των οικογενειακών επιδομάτων στο Ενιαίο Μισθολόγιο, σε όλα τα επιδόματα, επιδόματα θέρμανσης κτλ., αύξηση των εισοδηματικών κριτηρίων για τις οικογένειες με παιδιά.
Αλλά, σίγουρα, συμφωνούμε όλοι ότι η δημογραφική πολιτική θέλει συνεχώς μέτρα και συνεχώς να κοιτάμε και τα θεσμικά θέματα. Και αυτό προσπαθούμε να κάνουμε.
Τώρα, όσον αφορά τα σχόλια που ακούστηκαν για τις περιοχές που έχουν πληγεί, θα κοιτάξουμε πώς μπορεί να ληφθεί υπόψη. 
Επίσης, αναφέρατε ότι, με αυτό το νομοσχέδιο ακριβώς, πρέπει να κοιτάξουμε να βρούμε μια ισορροπία μεταξύ της επιχειρηματικότητας και της προστασίας του περιβάλλοντος. Αυτή είναι δύσκολη ισορροπία, δεν είναι εύκολη. Ουσιαστικά, τα περισσότερα στοιχεία που έχουν να κάνουν με πολεοδομικά στοιχεία και το πού επιτρέπεται τι, παραμένουν περίπου ίδια. 
Αυτό που κάνουμε είναι ότι αλλάζουν κάποια πράγματα ως προς τα όρια, στα οποία μπορεί να υπάρξει η παραχώρηση, δηλαδή να τοποθετηθούν ομπρέλες και τραπεζοκαθίσματα κλπ. Αλλάζει ο τρόπος της παραχώρησης. Ακριβώς, γίνεται ηλεκτρονικά, ώστε να είναι και πιο διαφανής. Αυτό θα φέρει και περισσότερες εξουσίες στους ίδιους δήμους, γιατί ακριβώς πολλές παραχωρήσεις δεν γίνονταν. 
Ουσιαστικά, αλλάζει από τα 5 στα 4 μέτρα. Ήταν 3 μέτρα παλιά, πήγε 5 και τώρα είναι στα 4 μέτρα η απόσταση από τον αιγιαλό. Να πούμε ότι, γενικά, όσον αφορά στα πολεοδομικά θέματα, καταμετρώνται από την απόσταση της γραμμής του αιγιαλού και όχι της παραλίας. Αυτό είναι το βασικό στοιχείο, που πρέπει να ξέρουμε. Ασχέτως τι ορίζει η παραλία, το πού μπορεί να χτίσεις είναι από εκεί που είναι η θάλασσα -όχι από εκεί που είναι η παραλία. Αυτό το λέω γενικά, για να δείξουμε ότι δεν επηρεάζονται θέματα πολεοδομικά. 
Γενικά προσπαθούμε και να διευκολύνουμε την επιχειρηματικότητα, όμως κρατώντας και προστατεύοντας το φυσικό πλούτο -και ειδικά θέματα NATURA. Εισάγουμε τις απάτητες παραλίες και τα λοιπά. Σε όλα αυτά προσπαθούμε να υπάρξει μια ισορροπία. 
Σε κάθε περίπτωση, θα τα πούμε, αύριο, στην Ολομέλεια.
Θα δείτε κάποιες νομοτεχνικές αλλαγές. Έχουμε ακούσει πολλά από τα σχόλια.
Ευχαριστώ πολύ.
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: (Ομιλεί εκτός μικροφώνου)  Για τα νησιά, κύριε Υπουργέ, μάλλιασε η γλώσσα μας.
 ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Θα εξετάσουμε όλα τα σχόλια. Αυτή τη στιγμή, δεν είμαστε έτοιμοι. Θα εξετάσουμε όλα τα σχόλια, αύριο, στην Ολομέλεια. 
Ευχαριστώ και πάλι.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε τον κύριο Υπουργό. 
Ναι, κύριε Ακτύπη, ζητάτε το λόγο. Ορίστε, για ένα λεπτό.
ΔΙΟΝΥΣΙΟΣ ΑΚΤΥΠΗΣ: Ευχαριστώ, κύριε Πρόεδρε. 
Κύριε Υπουργέ, επειδή και εμείς, στη Ζάκυνθο, έχουμε το θαλάσσιο πάρκο με την περιοχή NATURA. Εκεί, χρόνια τώρα, οι περιουσίες όλων των κατοίκων, στο χωριό Καλαμάκι, είναι δεσμευμένες και δεν μπορούν να κάνουν τίποτα, λόγω του της καρέτα-καρέτα. Και τους δίνουμε ένα 30% και -ακριβώς το ίδιο, που έλεγε και ο κ. Μπουκώρος- θα πρέπει να πληρώνουν για 500 τετραγωνικά, ενώ τους παραχωρούμε το 30%. Επομένως, θα πρέπει λίγο το τίμημα να το δούμε. Συμφωνώ, δηλαδή, με αυτό που λέει ο κ. Μπουκώρος.
Διότι, τελικά, αυτοί οι άνθρωποι το μόνο πράγμα που έχουν είναι μια παραλία μικρή, στενή και λόγω της κλιματικής αλλαγής που δεν υπάρχει και την οποία αυτή νοικιάζουν.
Αν γίνεται, να το δείτε λίγο το ζήτημα αυτό και από τη δική μας την πλευρά, διότι  έχουμε κι εμείς το ίδιο πρόβλημα στη Ζάκυνθο.
Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κι εμείς ευχαριστούμε, κύριε Ακτύπη. 
Και με την τοποθέτηση του κυρίου Υφυπουργού ολοκληρώσαμε τη συνεδρίαση.
 	Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής οικονομίας και Οικονομικών με τίτλο «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις».
Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων, επί της αρχής.
 Ο Εισηγητής της Πλειοψηφίας, κ. Στυλιανός Πέτσας, ψήφισε υπέρ.
 Ο Εισηγητής της Μειοψηφίας, κ. Μιλτιάδης Ζαμπάρας, επιφυλάχθηκε για την τοποθέτησή του στην Ολομέλεια.
 Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Παρασκευάς Κουκουλόπουλος, δήλωσε επιφύλαξη. 
Η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Διαμάντω Μανωλάκου, καταψήφισε.
 Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος επιφυλάχθηκε.
 Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεοπίστη Πέρκα, ψήφισε κατά. 
Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς επιφυλάχθηκε. 
Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ», κ. Ανδρέας Βορύλλας, επιφυλάχθηκε και ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»), κ. Αλέξανδρος Καζαμίας, επιφυλάχθηκε.
 Στο σημείο αυτό ερωτάται η Επιτροπή: Γίνονται δεκτά τα άρθρα 1 έως 55 του σχεδίου νόμου;
 Τα άρθρα 1 έως 55, γίνονται δεκτά, ως έχουν, κατά πλειοψηφία.
 Ερωτάται η Επιτροπή: Γίνεται δεκτό και το ακροτελεύτιο άρθρο; 
Δεκτό, κατά πλειοψηφία. 
Τέλος, ερωτάται η Επιτροπή αν το σχέδιο νόμου γίνεται δεκτό και στο σύνολό του; Δεκτό, κατά πλειοψηφία.
 Συνεπώς το ως άνω σχέδιο νόμου του Υπουργείου Εθνικής Οικονομίας και Οικονομικών, γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία. 
Λύεται η συνεδρίαση. Καλό απόγευμα.
		Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μπουκώρος Χρήστος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Κοντοτόλη Μαρίνα, Μάλαμα Κυριακή, Ζαμπάρας Μιλτιάδης, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Μεταξάς ΒασίλειοςΤσοκάνης Χρήστος, Χαλκιάς Αθανάσιος, Αχτσιόγλου Ευτυχία (Έφη), Βορύλλας Ανδρέας, Νατσιός Δημήτριος, Καζαμίας Αλέξανδρος και Καραγεωργοπούλου Ελένη.

Τέλος και περί ώρα 16.25΄ λύθηκε η συνεδρίαση.

Ο ΠΡΟΕΔΡΟΣ ΤΗΣ ΕΠΙΤΡΟΠΗΣ                                           Η ΓΡΑΜΜΑΤΕΑΣ 




ΑΠΟΣΤΟΛΟΣ ΒΕΣΥΡΟΠΟΥΛΟΣ                                       ΑΣΗΜΙΝΑ ΣΚΟΝΔΡΑ
